text:
བོད་གནའ་རབས་ཀྱི་སློབ་གསོ་རིག་པའི་བྱུང་རིམ་ལ་ཅུང་ཟད་དཔྱད་པ།
ཆབ་སྤེལ་ཚེ་བརྟན་ཕུན་ཚོགས།(1922—2013)
དང་པོ།
བོད་མི་རིགས་ཀྱི་རིག་གནས་ལོ་རྒྱུས་ལ་མི་ལོ་སྟོང་ཕྲག་མང་པོའི་རྗེས་ཤུལ་ཡོད་མོད། འོན་ཀྱང་བོད་རིགས་ཀྱི་སློབ་གསོ་རིག་པའི་སྐོར་ལ་སྔོན་ཆད་ཞིབ་འཇུག་གནང་མཁན་རིགས་བྱུང་ཡོད་པ་མ་ཐོས་ཤིང་། ཉེ་བའི་ལོ་ཤས་གོང་བོད་ཀྱི་མཁས་དབང་རེ་ཟུང་གིས་དེའི་ཐད་ལ་དཔྱད་རྩོམ་གནང་བ་ལྟར་ན། བོད་དུ་སློབ་གསོ་རིག་པའི་ཐོག་མ་ནི་སྤྱི་ལོའི་དུས་རབས་བརྒྱད་པའི་དཀྱིལ་དུ་བཙན་པོ་ཁྲི་སྲོང་ལྡེ་བཙན་གྱིས་བསམ་ཡས་དགོན་པ་བཞེངས་རྗེས། སྒྲ་སྒྱུར་རྒྱ་གར་གླིང་དུ་ཡིག་བསྒྱུར་ཁང་ཚུགས་པ་ཡིན་པའི་བཞེད་ཚུལ་ཞིག་མཆིས་ཀྱང་། ཁོ་བོའི་རྨོངས་བསམ་ལྟར་ན་དེ་ནི་སངས་རྒྱས་ཆོས་ལུགས་བོད་དུ་དར་བའི་སློབ་གསོ་རིག་པའི་འགོ་ཚུགས་ས་ཞིག་ཡིན་སྲིད་པ་ལས།བོད་མི་རིགས་རང་ཉིད་ཀྱི་སློབ་གསོ་རིག་པ་ནི་དེ་བས་ཆེས་སྔ་བའི་དུས་ནས་མེད་པ་ག་ལ་སྲིད་སྙམ། གལ་ཏེ་གོང་ལྟར་རྩིས་ན་བོད་ཀྱི་སློབ་གསོ་རིག་པའི་འབྱུང་ཁུངས་དེ་རྒྱ་གར་ལ་གཏུགས་དགོས་པ་དང་། བོད་རྒྱུད་ནང་བསྟན་ཆོས་ལུགས་ལས་མཆེད་པར་ཁས་མི་ལེན་ཀ་མེད་དུ་མི་འགྱུར་རམ།དེ་འདྲ་བྱས་ཚེ་མཐར་ཐུག་བོད་རིགས་རང་ཉིད་ལ་སློབ་གསོ་རིག་པའི་ཁུངས་གཏུགས་ས་ཅི་ཡང་མེད་པ་ལྟ་བུར་འགྱུར་བ་ལས་མ་འདས། གདོད་མའི་དུས་ནས་བོད་ཀྱི་གནའ་མི་ཚོའི་ཐོན་སྐྱེད་ནུས་ཤུགས་གོང་འཕེལ་འགྲོ་བ་དང་བསྟུན་ནས་རིམ་བཞིན་སྤྱི་ཚོགས་ཀྱི་རིག་གནས་སྣ་ཚོགས་དར་བའི་ནང་སྐྱེ་ཞིང་འཕེལ་བའི་སློབ་གསོ་རིག་པའི་བསམ་བློ་ཐོག་མ་དེ་དུས་ནམ་ཞིག་དང་། ཚུལ་ཇི་ལྟ་བུ་བྱུང་བ་ངེས་རྙེད་ཅིག་ད་ལྟ་སུས་ཀྱང་བརྗོད་མི་ཐུབ་ན། རྨོངས་རྒན་བདག་ལྟ་བུས་བརྗོད་བྱའི་ཡུལ་ལས་ཡོངས་སུ་འདས་པ་ནི་སྨོས་ཅི་དགོས། འོན་ཀྱང་བོད་ཀྱི་ལོ་རྒྱུས་ཡིག་ཐོག་འཁོད་པ་ད་ཕན་རང་ཉིད་ཀྱིས་མཐོང་ཐོས་བྱུང་བའི་ཁྲོད། ཏུན་ཧོང་ས་ཕུག་ནས་ཐོན་པའི་བོད་ཀྱི་གནའ་ཡིགP.T.1283པ་ཕུ་བོས་ནུ་བོར་《བཏམས་ཤིང་བསྟན་པའི་མདོ》ཞེས་བྱ་བའི་གནའ་བོའི་འཇིག་རྟེན་ལུགས་ཀྱི་བསླབ་བྱ་དྲི་བ་དྲིས་ལན་གྱི་ཚུལ་དུ་བརྩམས་པའི་སློབ་ཚན་བདུན་ཅུ་རྩ་དགུ་ཡོད་པ་ཞིག་མཆིས་པ་དེའི་ནང་གསེས་སློབ་ཚན་ལྔ་བཅུ་རྩ་གསུམ་པ་དང་། ལྔ་བཅུ་རྩ་བཞི་པ་དེ་གཉིས་ཀྱི་ནང་སྐབས་དེའི་སློབ་གསོ་རིག་པའི་ནང་དོན་མཚོན་པ་ལྟ་བུ་དེའི་ཐོག་ནས་རང་གི་ལྟ་ཚུལ་གླེང་བར་འདོད་པ་ལགས་སོ།།
གཉིས་པ།
ཐོག་མར་གནའ་ཡིག་སློབ་ཚན་དེ་གཉིས་ཆ་ཚང་ཇི་མ་ཇི་བཞིན་དྲངས་ཐོག དེའི་གཤམ་ཅུང་གོ་བདེ་བའི་འབྲུ་འགྲེལ་རེ་འགོད་རྒྱུ་དང་། དེ་ཡང་གཟིགས་སླ་བའི་ཕྱིར་སློབ་ཚན་སྔ་མ་དེ་དུམ་མཚམས་ལྔ་དང་ཕྱི་མ་དེ་དུམ་མཚམས་གཉིས་ལ་ཕྱེ་ནས་འབྲུ་འགྲེལ་ཞུ་རྒྱུ་ཡིན། སློབ་ཚན་ལྔ་བཅུ་རྩ་གསུམ་པ། 1.ནུ་ན་རེ།ཤེས་པ་ཆི་ལྟར་བྱ། ཕུ་ན་རེ། ཡོངས་ནི། མ་བསྟན་པར་ཤེས་པ་དང་། མ་བསླབས་པར་ལོབས་པ་མྱེདེ། འཛངས་པ་ཆི་ཡང་ཤེས་པ་ཡང་། བསླབ་པ་ལ་ནི་འགྲུས། བསྟན་པ་ལ་ནི་ཉན། ལེགས་པ་ལ་ནི། དགྲ་ལ་ཡོད་ཀྱང་ལེན། ཉེས་པ་ལ་ནི། བདག་ལ་ཡོད་གྱང་འདོར། དྲང་པོར་སྟོན་པ་ནི་གཤེ་ཡང་དགའོ། ལོག་པར་སྟོན་པ་ནི། བྱམས་གྱང་སྤང་ངོ་། ཞེས་པ་སྟེ། གཅུང་པོས།ཡོན་ཏན་ཤེས་པར་ཇི་ལྟར་བྱ་དགོས་ཟེར་དྲིས་པར།གཅེན་པོས་ལེན་དུ།སྤྱིར་ན་མ་བསླབ་པ་ལ་ཤེས་པ་དང་།མ་སྦྱངས་པ་ལ་མཁས་པར་གྱུར་པ་ནི་མེད་དོ་ཞེས་སྔོན་སྦྱངས་ཀྱི་མཐུ་ཟེར་བ་སོགས་ཁས་མ་བླངས་པར་ཤེས་ཡོན་དང་ལྡན་པ་ཞིག་ཡིན་ཕྱིན་གང་ཞིག་དོན་དུ་གཉེར་བྱའི་བསླབ་པ་ལ་བརྩོན་འགྲུས་དང་།སློབ་དཔོན་གྱིས་ཇི་ལྟར་བསྟན་པ་རྣམས་མཉན་ཅིང་ཡིད་ལ་བཟུང་བ།རང་ཉིད་འདོད་མི་འདོད་ཀྱི་དབང་དུ་མ་བཏང་བར་བཟང་ངན་ཕྱེ་སྟེ།ལེགས་པ་ནི་དགྲ་ལ་ཡོད་ཀྱང་འབད་པས་དང་དུ་ལེན་པ་དང་།ཉེས་པ་ནི་རང་ལ་ཡོད་ཀྱང་འབད་པས་སྤོང་བར་བྱ་ལ།དྲང་ཕྱོགས་ལེགས་པར་སྟོན་པ་ཚིག་རྩུབ་མོས་བསྡིགས་ཀྱང་དགའ་བར་བྱེད་ཅིང་།དྲང་བར་བྱས་པ་བཅས་ལ་བརྟེན་ན་ཚིག་རྩུབ་མོས་བསྡིགས་ཀྱང་དགའ་བར་བྱེད་ཅིང་།ལྡོག་ཕྱོགས་ཀྱི་ལམ་སྟོན་མཁན་ནི་ཇི་ལྟར་མཛའ་ཞིང་ཉེ་ན་ཡང་རིང་དུ་སྤོང་བར་བྱས་པ་བཅས་ལ་བརྟེན་ནས་བྱུང་བར་བསྟན་ཏེ་རང་གིས་ཀྱང་དེ་བཞིན་དུ་བགྱིས་ན་ནམ་ཞིག་མཁས་པར་འགྱུར་བར་བསྐུལ་བའོ།། 2.མུ་མཐུད་ནས་བསྟན་པར། དེ་ལྟ་བས་ན། ཕ་མ་དང་། ཕུ་ནུ་རྒན་རབས་གྱིས་གྱང་། བུ་ཙ་གཞོ་ནུ་ནི། ཤེས་པའི་ཞོ་ཤ་ཁོང་ན་མ་ལུས། བསླབ་ཆིང་སྦྱང་བ་ལ། ཆེད་ཆེ་བ་མྱེད་དོ།།ཞེས་སློབ་གསོ་ནི་དེ་ལྟ་བུའི་འགངས་ཆེ་བས་ན།ཕ་མ་དང་སྤུན་མཆེད་རྒན་རབས་རྣམས་ཀྱིས་ཀྱང་།བུ་དང་ཚ་མོ་སོགས་མི་རབས་རྗེས་མ་དག་ལ།རང་རང་གིས་གང་ཤེས་པའི་ཡོན་ཏན་ཅི་ཡོད་པ་རྣམས་ཁོག་པར་མ་ལུས་པ་བུམ་པ་གང་འཇོའི་ཚུལ་དུ་སློབ་པ་དེ་བས་གལ་ཆེ་བ་མེད་དོ་ཞེས་བྱིས་པ་ཚོ་ལ་ཐོག་མར་ཁྱིམ་ཚང་གི་སློབ་གསོ་ལེགས་པར་བྱ་བ་ནས་འགོ་འཛུགས་དགོས་པར་བསྟན་ནོ།། 3.དེ་ལྟ་བས་ན། ངན་ཡང་འབྲིང་པོར་འོང་ན། འཛངས་པ་ལྟ་སྨོས་གྱང་ཆི་དགོས། སྙིང་རྒྱུ་ཁོང་ན་ཡོད་གྱང་། མ་བསྟན་མ་བསླབ་ཆིང་། མ་སྦྱངས་ན། འཛངས་པ་ལྟ་འབྲིང་པོར་འོང་ན། ངན་པ་ལྟ་སྨོས་གྱང་ཆི་དགོས།དེ་ལྟ་བས་ན། སླབ་པ་ཆེད་ཆེ་བར་མངོན་ནོ། ཞེས་དེ་ལྟར་བྱས་བ་བྱིས་པ་ཤེས་རིག་རྟུལ་པོ་ཡང་འབྲིང་ཙམ་དུ་འགྱུར་འོང་བས་ན།བློ་རིག་བཀྲ་བ་རྣམས་དེ་མས་མཆོག་ཁུ་འགྱུར་ཐུབ་པ་ནི་སྨོས་ཅི་དགོས།གློ་སྙིང་ཁོག་པར་ཡདོ་ནའང་།མ་བསླབ་མ་བསྐུལ་ཞིང་།སྦྱོང་དུ་མ་བཅུག་ན།རིག་པ་རྣོ་བ་དག་ཀྱང་འབྲིང་མ་ལས་མི་འོང་བས་ན།ཤེས་རིག་རྟུལ་པོ་ཡང་འབྲིང་ཙམ་དུ་འགྱུར་བ་འོང་བས་ན།བློ་རིག་བཀྲ་བ་རྣམས་དེ་བས་མཆོག་ཏུ་འགྱུར་ཐུབ་པ་ནི་སྨོས་ཅི་དགོས།གློ་སྙིང་ཁོག་པར་ཡོད་ནའང་།མ་བསླབ་མ་བསྐུལ་ཞིང་།སྦྱོང་དུ་མ་བཅུག་ན།རིག་པ་རྣོ་བ་དག་ཀྱང་འབྲིང་ཙམ་ལས་མི་འོང་བས་ན།ཤེས་རིག་རྟུལ་བ་རྣམས་བླུན་རྨོངས་སུ་འགྱུར་བ་ནི་བཤད་ག་ལ་དགོས་ཞེས་ཆུང་དུས་ནས་སློབ་གསོ་བྱས་པའི་ཕན་ཡོན་དང་།མ་བྱས་པའི་ཉེས་དམིགས་ནན་གྱིས་བསྟན་ཏེ་དེ་བས་བྱིས་པར་སློབ་གསོ་བྱ་རྒྱུ་ནི་གལ་ཤིན་ཏུ་ཆེ་བར་བསྐྱར་ལྡབ་ཀྱིས་ནན་དུ་བཤད་པའོ།། 4.བུས་པ་གཞོ་ནུ། རྩེ་བའི་གོར། ཡིག་རྩིས་ལ་རྩོགས་པ། འཛངས་གྱི་སྣོན་དུ་འགྲོ་བ་དང་། ཕོང་རྩལ་ལ་རྩོགས་པ།དཔའ་བའྀ་སྣོན་དུ་འགྲོ་བ།ལོབ་པར་བསླབ་པའི་རིགསོ། ཡུན་དུ་ཕན་པ་ནི། དཀའ་ཡང་བསླབ།ཡུན་དུ་གནོད་པ་ནི། དད་གྱང་གཏང་ན། ཕྲལ་གྱི་ལྟ་ཅི་སྨོས། ཞེས་དེ་ཡང་བྱིས་པ་ཆུང་ངུ་རྩེད་མོ་རྩེ་བའི་གོ་སྐབས་སུ་ཡང་། ཡི་གེ་དང་གྲངས་རྩིས་ལ་སོགས་པ་སློབ་པ་ནི་ཤེས་རིག་གི་སྣོན་མར་འགྲོ་བ་དང་། ཕོང་རྐྱེན་ལ་སོགས་པ་ལུས་ཀྱི་སྒྱུ་རྩལ་སློབ་པ་ནི་དཔའ་རྩལ་གྱི་སྣོན་མར་འགྱུར་བ་ཡིན་པས་བྱང་ཆུབ་པར་སློབ་པ་རིགས་སོ།།ཕུགས་སུ་ཕན་པ་དག་ནི་དཀའ་ཚེགས་ཆེ་ཡང་འབད་པས་སློབ་དགོས་ལ།ཕུགས་སུ་གནོད་པའི་རིགས་ནི་འཕྲལ་དགའ་ཞིང་དད་ནའང་སྤོང་དགོས་ན།འཕྲལ་དུ་མངོན་པའི་ཕན་གནོད་བླང་འདོར་དགོས་པ་ནི་ལྟ་ཅི་སྨོས་ཞེས་ཞི་དྲག་ལ་མཁོ་བའི་ཤེས་བྱ་རྣམས་ཆུང་དུས་ནས་དཀའ་ངལ་ལ་མ་བལྟོས་པར་སློབ་སྦྱོང་བྱ་དགོས་པ་དང་།ཀུན་སྤྱོད་ངན་པའི་རིགས་ལང་ཤོར་དུ་གཏོང་མི་རུང་བ་སོགས་བྱིས་པ་ཆུང་ངུའི་དུས་ནས་སློབ་གསོ་བྱེད་ཕྱོགས་རྣམས་ཞིབ་ཚགས་ནན་ཏན་གྱི་སྒོ་ནས་བསྟན་ཡོད། 5.བསླབ་པ་ལ་དངོས་སུ་ཇི་ལྟར་འཇུག་དགོས་པའི་གོ་རིམ་སྐོར་ལ་ཡང་མུ་མཐུད་ནས། བདག་གི་བུ་ཚ་བསླབ་པ་ཡང་། དང་པོ་ནི། སུ་བདག་ལ་བྱམས་ཤིང་འཛངས་པའི་གན་དུ་གཞག་སྟེ་བསླབ་ཆིང་དབྱང་ངོ་།དེ་ནས་བློན་པོ་ཆེ་ཞིང་དབུལ་བའི་གན་དུ་གཞག་ཆིང་བསླབ་སྟེ་དབྱངོ་།དེ་ནས་རུང་ཡང་དག་ན།གྲགས་པའི་ས་གར་ཆེ་བར་གཞགོ །གཞུང་མྱེད་ན།ཆེ་ཞིང་མཐོ་ཡང་།དེའི་གན་དུ་མྱི་གཞགོ།གཞོན་སྐྱེས་བསྟེན་ལས། རྫུ་བ་མང་གིས།མྱི་ལོག་པ་ལ་སྲེད་པ་རྣམས་དང་། བསྟེན་ཆིང་མཛར་མྱི་གཞུགོ །(1)ཞེས་ཁྱིམ་ཚང་གིས་བགྱི་འོས་པའི་སློབ་གསོ་རྣམས་བསྒྲུབས་རྗེས།རང་གི་བུའམ་ཚ་བོ་གང་ཡིན་རུང་སློབ་དཔོན་གཞན་གྱི་སར་སློབ་སྦྱོང་དུ་བསྐྱེལ་བའི་རིམ་པ་ལེགས་པར་བསྟན་ཅིང་།དེ་དག་གི་དགོས་པ་དང་།རྒྱུ་མཚན་སློབ་ཚན་ཕྱི་མའི་དྲིས་ལན་ནང་གསལ་པོར་འཁོད་ཡོད་པས་འདིར་མི་བརྗོད་ལ།གཞན་དུ་ཀུན་སྤྱོད་བཟང་པོ་མི་ལྡན་ན་གྲགས་པ་ཆེ་ཞིང་གོ་གནས་མཐོ་ཡང་སློབ་དཔོན་དེ་ལྟ་བའི་དྲུང་དུ་འཇོག་མི་རུང་བ་དང་།དེ་བཞིན་གཞོན་སྐྱེས་བསྟེན་པ་ལས་རྫུ་བག་ཅན་ཕྲད་པ་མང་བས།མ་རབས་ངན་སྤྱོད་ལ་ཆགས་ཞེན་ཅན་རྣམས་བསྟེན་པ་དང་འགྲོགས་སུ་མི་འཇུག་གོ་ཞེས་གསལ་བ་དེ་དག་ལས།སྐབས་དེ་ཤེད་དུ་ཕྱོགས་གཅིག་ནས་སྤྱི་ཚོགས་ཐོག་གཞུང་གཉེར་སློབ་གྲྭ་ལྟར་བཞགསྒེར་གྱིས་གཉེར་བའི་སློབ་གྲྭའང་ད་དུང་ཐོན་མེད་པ་རྟོགས་ཐུབ་ལ།ཕྱོགས་གཞན་ཞིག་ནས་ཡུལ་གྱི་རྒྱལ་པོའི་བློན་པོ་ཆེན་པོ་དག་གི་སར་གཞན་གྱི་གཞོན་ནུ་སློབ་གཡོག་སྦྲགས་མར་ཉར་སྲོལ་ཡོད་པའང་མཚོན་ཞིང་།དེ་ནས་སྦྱངས་པ་མཐར་སོན་ན་སྐད་གྲགས་ཡོད་པའི་རྒྱུགས་སྤྲོད་པའམ།བྱ་བ་བྱེད་ས་ལྟ་བུའི་འགྲོ་ཁུངས་ཤིག་ཀྱང་ཡོད་པ་ཤུགས་ལས་མཚོན་པ་བཅས་འདི་དག་ལས་རང་རེས་གནའ་རབས་བོད་ཀྱི་སློབ་གསོའི་བསམ་བློ་དང་།ནང་དོན།སློབ་སྦྱོང་བྱ་ཡུལ།བྱེད་སྟངས་ཀྱི་རིམ་པ་ལ་སོགས་རགས་ཙམ་ཞིག་རྟོགས་ཐུབ་བོ། སློབ་ཚན་ལ་བཅུ་རྩ་བཞི་པ། 1. ནུ་ན་རེ། བསླབ་པ་དང་པོ་བྱམས་པའི་གན་དུ་གཞག་པ་དང་། ཕྱིས་བློན་པོ་ཆེ་ཞིང་དབུལ་བའི་གན་དུ་གཞག་པ། ཆེད་ཆི་ལྟར་ཆེ། ཕུ་ན་རེ། བསླབ་པ་དང་པོ་བྱམས་པའི་གན་དུ་གཞག་པ་ནི། བདག་གི་བུ་གཞོན་པས།ལེགས་ཉེས་གཉིས་བྱེ་བྲག་མྱི་ཕྱེད་ལ། བྱ་མྱི་བྱ་དྲོད་མྱི་ཟིན་པས། བདག་ལ་བྱམས་པ་ཉིད་མ་ཡིན་ན་འཁྱམས་ཤིང་ཁྲིན་ལ་ཐོགས་པར་འོང་། གཆིག་ཏུ་ན་གཞོན་ནུར་གྲམ་ན། སྙིང་རྩ་ལ་གནོད་པ་སྐད་གྱང་བྱ། བྱམས་འབའ་ཞིག་གིས་ཀྱང་མྱི་ཆོག་སྟེ། འཛངས་པ་དང་ལོབས་པའི་ས་མ་ཡིན་ན། བསླབ་ཆིང་བསྟན་ཏོ་ཆོག་ཐོག་ཏུ་མྱི་ཕེབས་མྱི་ལོབསོ། འཛངས་པས་ནི། ཇི་བྱས་གྱང་། ཐོག་ཏུ་ཕེབས་ལ། བུ་ཉིད་གྱང་དེའི་ཚུལ་བསླབ་སའི་ཕྱིར་རོ། ཞེས་ཐོག་མར་སློབ་དཔོན་དང་པོ་རང་དང་ཉེ་ཞིང་མཛའ་བའི་དྲུང་དུ་འཇོག་པ་ནི།རང་གི་བུ་ལོ་ན་ཕྲ་བས་ལེགས་ཉེས་གཉིས་དབྱེ་བ་འབྱེད་མི་ཤེས་ལ།གང་ཞིག་བྱ་དང་མི་བྱ་ཚོད་ཀྱང་མི་ཐིང་བས་གལ་ཏེ་རང་ལ་མཛའ་བ་ཞིག་མ་ཡིན་ན།བྱིས་པ་འཁྱམས་ཐིང་ཐ་ན་ཁྲིམས་ལ་ཐུག་པའང་འོང་སྲིད།གཅིག་ནས་གཞོན་ནུར་རེངས་ན་སྙིང་རྩ་ལ་གནོད་པར་ཡང་གྲགས།ཡང་བྱམས་པ་གཅིག་པུས་ཀྱང་མི་འགྲིག་སྟེ།ཐབས་ལ་མཁས་པ་དང་བསླབ་འབྲས་ཐོན་ས་ཞིག་མ་ཡིན་ན།བསླབས་ཤིང་བསྟན་པ་རྣམས་དོན་ཐོག་ཏུ་མི་འཁྱོལ་བས་མི་ཤེས་སོ།།ཐབས་ལ་མཁས་པས་ནི་གང་ཞིག་བྱས་ཀྱང་དེ་དོན་ཐོག་ཏུ་འཁྱོལ་ཐུབ་པས།རང་གི་བུལའང་ཐབས་ཚུལ་བཟང་པོ་དེ་བསླབས་ཤེས་ཐུབ་པའི་ཕྱིར་ཡིན་ཞེས་ནར་མ་སོན་པའི་བྱིས་པ་རྣམས་ལ་སློབ་དཔོན་ཡང་བྱམས་ཤིང་བརྩེ་ལ།ཐབས་མཁས་ཀྱི་ཤེས་ཡོན་སློབ་པའི་འཇོན་ཐང་ལྡན་པ་ཞིག་དགོས་པ་དང་།དེ་ལྟར་མ་བྱུང་ན།རིན་ཐང་བྲལ་བའི་དུས་ཚོད་ཆུད་ཟོས་སུ་འགྱུར་བ་སོགས་ཀྱི་རྒྱུ་མཚན་གསལ་པོར་བསྟན་པ་འདི་དག་ནི་དེང་སྐབས་སློབ་གྲྭ་ཆུང་བའི་སློབ་གསོ་བསྒྱུར་བཅོས་བྱ་རྒྱུར་ཡང་དཔྱད་གཞིའི་དོན་སྙིང་ལྡན་ཡོད་སྙམ། 2. ཐང་། གཞོན་ཞིང་ཤེད་མ་བྱའེ་བའི་ཚེ། དེར་བསླབས་ཏེ་ལོབས་ནས། བློན་པོ་ཆེ་ཞིང་དབུལ་བའྀ་གན་དུ་གཞག་པ་ནི། བློན་པོ་དེ་ཆེ་བས་ལས་ན། མྱི་འཛངས་མྱི་སྲིད། དབུལ་བས་ན། དྲང་དཀན་དང་གཞུང་ཆེ་བ་དང་། འདོད་ཆུང་བ།མ་ཡིན་མྱི་སྲིད་དེ། བདག་གི་བུ་ཡང་དེའི་ལུགས་བསླབ་པའི་ཕྱིར། དེར་གཞག་གོ གཆིག་ཏུ་ན།དབུལ་པའྀ་གཡོག་བྱེད་དང་། ཇི་ལ་ཡང་།གྲོན་ཆུང་ཞིང་། ཉུང་ངུས་ཆོག་པར་ཤེས་བ། བླ་འོག་གཉིས།ཆི་བྱའང་བདེ་བར་འོང་ངོ་། སྙན་ངག་ལ་སྩོགས་པ། ཡི་གེ་བཟང་པོ་འཆང་ཞིང་། གློག་ཏུ་བཆུག་ན། འཛངས་གྱི་སྣོན་དུ་རུངོ་། ཚ་བོ་དང་བུ་བདག་གི་ཕྱི་ན་འདུག་ན། ནམ་ཞིག་མཁོན་མ་ལུས་པར། མཚུངས་པར་བྱ་བའི་རིགསོ།(2)དེ་ཡང་ལོ་ཆུང་ཞིང་མནོ་མ་ཤེས་པའི་ཚེ་གོང་གསལ་དེར་བསླབས་ནས་མཐར་ཕྱིན་པའི་རྗེས་སུ།བློན་པོ་གོ་གནས་མཐོ་ཞིང་འབྱོར་པ་དབུལ་བའི་དྲུང་དུ་འཇོག་པའི་དགོས་པ་ནི།བློན་པོ་དེ་གོ་གནས་མཐོ་བ་དེ་ལས།ཤེས་ཡོན་ཆེན་པོ་དང་མི་ལྡན་པ་མི་སྲིད་ལ།དབུལ་བ་དེ་ལས་ནི་དྲང་བདེན་དང་ལུགས་མཐུན་ལྷག་བསམ་ཆེ་ཞིང་།རང་འདོད་ཆུང་བ་ཞིག་བཅས་མ་ཡིན་པ་མི་སྲིད་པས་ན།རང་གི་བུ་ཡང་དེའི་སྤྱོད་ཚུལ་ལ་སློབ་པའི་ཕྱིར་འཇོག་པ་ཡིན།གཞན་ཡང་དབུལ་པོའི་གཡོག་བྱེད་པ་དེས་གང་ལའང་གྲོན་ཆུང་བསྲི་ཚགས་ཀྱི་གོམས་གཤིས་དང་།འདོད་ཆུང་ཆོག་ཤེས་ཅན་ཞིག་ཆགས་ཐུབ་པས་ན།སླད་ཕྱིན་ཆད་དཔོན་འབངས་གང་ཞིག་བྱ་དགོས་བྱུང་ན་ཡང་བདེ་བླག་ངང་བྱེད་ཐུབ་ཅིང་།དེ་བཞིན་སྙན་ངག་ལ་སོགས་པ་དཔེ་དེབ་བཟང་པོ་བལྟ་ཞིང་ཀློག་ཏུ་བཅུག་ན་ཤེས་ཡོན་ཇེ་ཆེར་འགྱུར་རོ།།ཚ་བོ་དང་བུ་ལ་སོགས་པ་རང་གི་མཇུག་ལ་སྡོད་པ་ཡིན་པས།ཕུགས་སུ་འཁོན་སེམས་མི་སྐྱེ་བའི་དོན་དུ་དབྱེར་མེད་མཉམ་པར་སྐྱོང་བའི་རིགས་སོ་ཞེས་གསལ་བ་ལས།གནའ་དུས་སུའང་ཡོན་ཏན་ཅན་ལ་བློན་པོ་ཆེ་བ་བསྐོ་བ་དང་། བློན་ཆེན་གྱི་གོ་སར་བསྙེགས་ཀྱང་ད་དུང་ནོར་གྱིས་དབུལ་བ་དེ་ལྟ་བུའང་ཡོད་ལ།བློན་པོ་ཆེན་པོས་གཞན་གྱི་བུ་ཚ་སློབ་གཉེར་གྱི་དོན་དུ་ཉར་ཏེ་གཡོག་ཏུ་བཀོལ་བའི་སྲོལ་ལ་སོགས་པ་རང་རེ་རྗེས་རབས་པའི་བློ་ཡུལ་དུ་འཆར་མ་མྱོང་བའི་གནའ་རབས་སློབ་གསོའི་ལོ་རྒྱུས་ངོ་མ་མང་པོ་ཞིག་ལ་ཞིབ་འཇུག་བྱ་རྒྱུ་ཡོད་པ་སྣང་ངོ་།།
གསུམ་པ།
གནའ་ཡིག་དེ་ལ་ཐོག་མའི་དཔྱད་པ་རགས་ཙམ་བགྱིས་པའི་མྱོང་ཚོར། གཅིག གནའ་རབས་ཀྱི་བསླབ་བྱ་འདི་དུས་རབས་ངེས་གཏན་གང་ཞིག་ལ་བྱུང་བ་སོགས་ཀྱི་དཔྱད་གཞི་འཚོལ་ཐབས་བྲལ་ཡང་།སློབ་ཚན་བདུན་ཅུ་དོན་དགུ་རེ་རེ་བཞིན་གྱི་ནང་དོན་གང་ལ་དཔྱད་ནའང་།གནའ་ཡིག་འདི་ཉིད་བཙན་པོ་ཁྲི་བཙན་གྱི་སྐུ་དུས་ལས་སྔ་བ་ཞིག་ཡིན་པ་བརྗོད་བྱའི་དོན་དང་།རྗོད་བྱེད་ཡི་གེའི་སྦྱོར་ཚུལ་གང་ཐད་ནས་མཚོན་པར་ཁོ་བོས་ངོས་འཛིན་བྱེད་ཀྱིན་ཡོད། 1.བཙན་པོ་ཁྲི་སྲོང་ལྡེ་བཙན་ཚུན་ཆད་ཀྱི་བསླབ་བྱ་ཞིག་ཡིན་ན།བརྗོད་དོན་ནང་སངས་རྒྱས་ཆོས་ལུགས་ཀྱི་རྩ་བའི་ལྟ་ཚུལ་ཏེ་ཚེ་སྔ་ཕྱི་ཡོད་པར་སྨྲ་བ་གཞིར་བཟུང་ནས་།ཕར་ཕྱིན་དྲུག་སོགས་དགེ་སྡིག་བླང་འདོར་གྱི་རྣམ་བཤད་དང་འབྲེལ་བ་ཞིག་མི་འབྱུང་མི་སྲིད་པ་ནི་བོད་ཀྱི་ལོ་རྒྱུས་ལ་ཞིབ་འཇུག་བྱེད་མཁན་ཚང་མས་གསལ་རྟོགས་ཐུབ་པ་ཞིག་ཡིན།འོན་ཀྱང་གནའ་རབས་ཀྱི་བསླབ་བྱ་རིང་པོ་འདིའི་འགོ་ནས་མཇུག་བར་ལ་དམ་པའི་ཆོས་ཀྱི་རྣམ་བཤད་དང་མཐུན་པ་ཞིག་ཆེད་དུ་བཙལ་ན།སློབ་ཚན་དྲུག་པའི་ནང་། .....ཡོངས་ནི། གཞན་ལ་ཕན་ན་ཡུན་དུ་བདག་ལ་ཕན། གཞན་ལ་གནོད་ན། ཡུན་དུ་བདག་ལ་གནོད། ཆེས་བྱའོ། (3)ཞེས་གསལ་བ་འདི་ཆོས་ལུགས་དང་ཉེ་ཤོས་ལྟ་བུ་སྣང་མོད།འོན་ཀྱང་ཡུན་དུ་ཞེས་པ་དེ་ཚད་ཅི་འདྲ་ཞིག་ལ་གོ་ནའང་ཆོག་པ་སྟེ་དཔེར་ན།མི་གཞན་དག་ལ་ཕན་བཏགས་ན་རང་ལ་མི་ཚེ་ཧྲིལ་པོའི་རིང་སྙན་པའི་གྲགས་པ་དང་ཀུན་གྱི་བརྩི་བཀུར་ཐོབ་པས་ཕན་པ་ཡིན་ལ།གཞན་དག་ལ་གནོད་བསྐྱལ་ན་རང་ལ་ཚེ་གང་རིང་གྲགས་པ་ངན་པ་འབྱུང་ཞིང་།འགལ་ཟླའི་དགྲ་བོའང་འོང་ནས་གནོད་པ་ཡིན་ཞེས་འཇིག་རྟེན་ལུགས་ཀྱི་བསྟན་བཅོས་སུ་འགྲེལ་ན་ཡང་མི་ཆོག་པ་མེད་སྙམ།དེ་བས་མངོན་ཚན་ཆེ་བའི་སངས་རྒྱས་ཆོས་ལུགས་ཀྱི་བཤད་ཚུལ་ཞིག་ཁོ་བོས་མ་རྙེད་ལ།དེ་མིན་ཆོས་དང་འགལ་བའི་ནང་དོན་ནི་ཇི་སྙེད་ཅིག་མཆིས་པ་རེ་རེ་བཞིན་བགྲང་གིས་མི་ལང་བས་གནའ་ཡིག་དེ་རང་ལ་གཟིགས་པར་ཞུ། 2.ཡི་གེའི་སྒྲ་སྦྱོར་ཐོག་ནས་དཔྱད་ན་ཡང་།གནའ་ཡིག་འདིར་གསལ་བྱེད་སྡེ་པ་གཅིག་གི་ནང་གི་ཡི་གེ་ཕན་ཚུན་བརྗེས་ནས་བྲིས་པ་ཤིན་ཏུ་མང་སྟེ།དཔེར་ན་ཅ་ཕལ་ཆེ་བར་ཆ་དང་།ཀྱ་ཡིག་ཕལ་ཆེར་བར་གྱ་བྲིས་པ་ལྟ་བུ་ཧ་ཅང་མང་བ་འདི་འདྲ་ཁྲི་སྲོང་ཚུན་གྱི་རྡོ་རིང་ངམ།བྲག་བརྐོས་གནའ་ཡིག་སོགས་ཀྱི་ནང་མཐོང་རྒྱུ་ཆེས་ཉུང་བ་ཞིག་ཡིན་པ་བཅས་དེ་དག་ལ་དཔགས་ན་བསླབ་བྱ་ཡིག་རྙིང་འདི་ནི་མ་མཐར་ཡང་བཙན་པོ་འདུས་སྲོང་མང་པོ་རྗེའི་སྐུ་དུས་ཙམ་ལ་བྲིས་པའི་གནའ་ཡིག་ཅིག་ཡིན་པར་མངོན། 3.དེ་ལྟར་བརྗོད་དགོས་དོན་གང་ཡིན་ཞེ་ན།བསླབ་བྱ་འདི་བཙན་པོའི་དུས་རབས་ཀྱི་གནའ་ཡིག་ངོ་མ་གང་མང་དང་བལྟ་བསྡུར་དང་དཔྱད་པ་བྱས་པའི་ཁྲོད།འདུས་སྲོང་མང་པོ་རྗེས་མགར་གྱི་བུ་རྒྱུད་ལ་གཤེ་བའི་མགུར་རྩོམ་དེ་དང་མཐུན་ཤོས་སུ་སྣང་།དཔེར་ན་གསུང་མགུར་དེའི་ནང་དོན་གྱི་ཆ་ནས་བཤད་ནའང་། ཐང་ལྷ་ནི་ཡང་བཞུར་མཁྱེན་....ལྷེའུ་རྗེ་ནི་ཟིན་དགས་མཁྱེན།...པྱྰ་ཡི་གཙུག་མཁན་མཁྱེན། ཞེས་པ་ལ་སོགས་པ་གནའ་བོའི་བོན་གྱི་ལྷའི་མིང་དང་།ཉི་ཟླ།དགུང་སྔོན་ལ་སོགས་སྐྱབས་ཡུལ་དུ་དྲངས་པ་ལས།སངས་རྒྱས་དང་ཆོས།དགེ་འདུན་ཏེ་དཀོན་མཆོག་གསུམ་གྱི་མཚན་སོགས་མདོར་ན་སངས་རྒྱས་ཆོས་ལུགས་ཀྱི་བརྗོད་དོན་རྩ་བ་ནས་མེད་པ་དང་གཅིག ཡི་གེའི་སྦྱོར་ཚུལ་གྱི་ཐད་ནས་དཔྱད་ནའང་། གྱེ་དེ་རིང་ནི་སང་ལྟ་ན། ...ཕ་བོང་ནི་རི་ལ་འདྲིལ།....པྱིན་སྙམ་ནི་ལེང་མྱི་བགྱིད། .....ཆུ་བཆད་ནི་ཡུར་དྲངས་ཀྱང་། .....མོན་ཀའི་སྟག་གཆིག་པ།.....གང་ཆེ་ནི་གག་ཆུང་བ།....གང་མཐོ་ནི་གག་དམའ་བ།....མཁར་ཁོལ་ནི་རྨང་བ་དང་།ཡར་ལུང་ནི་པྱིང་ལུང་ན།(4)ཞེས་སོགས་གསལ་བྱེད་སྡེ་པ་གཅིག་ནང་གི་ཡི་གེ་ཕན་ཚུན་བརྗེས་ནས་གང་རུང་དུ་སྤྱོད་པའི་སྦྱོར་ཚུལ་འདི་རིགས་མང་དུ་མཆིས་པ་བཅས་ཀྱི་ཐོག་ནས་བསླབ་བྱ་འདི་འབྲི་བའི་དུས་རབས་དེ་དང་ཧ་ལམ་གཅིག་མཚུངས་ཙམ་དུ་འདོད་པའི་རྒྱུ་མཚན་དེ་ཡིན་ཅིང་།འོན་ཀྱང་ནང་དོན་ཀུན་སྤྱོད་ཀྱི་སྲོལ་ལུགས་དག་ནི་དེ་བས་ཆེས་སྔ་བ་ཞིག་ནས་དར་བར་མངོན་ཏེ།བསླབ་བྱ་དེ་རང་གི་འགོ་བརྗོད་ནང་གནའ་ཡུལ་གསེར་ཞྭ་གཡུ....བྱ་བ་ན་.... ཞེས་འཀོད་པ་དེ་ལས་ཀྱང་རྩོམ་པ་པོས་ཆེས་གནའ་དུས་ནས་རིམ་བཞིན་དོར་བའི་ཡུལ་སྲོལ་ཀུན་སྤྱོད་རྣམས་བསྟར་ཆགས་སུ་བསྒྲིགས་ཏེ་བརྩམས་པ་གསལཔོར་བསྟན་སྟབས་ཡུལ་སྲོལ་གྱི་ཀུན་སྤྱོད་འདི་རྣམས་དུས་རབས་བདུན་པ་བརྒྱད་པའི་སྐབས་གསར་དུ་ཆགས་པ་ཞིག་མིན་པར་དེ་ལས་མི་ལོ་བརྒྱ་ཕྲག་དང་།སྟོང་ཕྲག་གི་གོང་ནས་དར་ཞིང་འཕེལ་རྒྱས་སུ་གྱུར་པ་ཞིག་ཡིན་པར་གྲུབ་པས་མི་རིགས་ཀྱི་སློབ་གསོའི་ཆུ་འགོ་ནི་ལོ་ངོ་སྟོང་ཕྲག་མང་པོའི་གོང་རོལ་ནས་བྱུང་ཞིང་འཕེལ་བར་འདོད་དགོས་སྙམ་མོ། ། གཉིས། སྤྱིར་ན་གནའ་ཡིག་བསླབ་བྱ་འདིའི་ནང་དོན་ཧྲིལ་བོ་བོད་མི་རིགས་ཀྱི་འཇིག་རྟེན་ལུགས་ཀྱི་བསྟན་བཅོས་ཏེ། སྤྱི་ཚོགས་ཀྱི་མི་དང་མིའི་བར་གྱི་འབྲེལ་བའི་བྱ་གཞག་ཇི་ལྟར་སྤྱོད་པའི་སྐོར་གྱི་དོན་སྙིང་ཞེ་གཅིག་ལས་མ་འདས་པ་དང་།ལྷག་པར་གོང་དུ་ཆ་ཚང་དྲངས་པའི་སློབ་ཚན་གཉིས་པོ་འདི་ནི་མི་རབས་རྗེས་མ་ཇི་ལྟར་གསོ་སྐྱོང་བྱ་དགོས་པའི་སློབ་གསོའི་བྱ་གཞག་ཁོ་ནར་དམིགས་སུ་བཀར་བ་ཞིག་ཡིན་ཏེ།སྤྱིར་ན་འགྲོ་བ་མིའི་རིགས་འདི་སེམས་ཅན་གཞན་ལས་ཁྱད་པར་འཕགས་པའི་ཁྱད་ཆོས་སྨྲ་ཤེས་ལ་དོན་གོ་བའི་མཚན་ཉིད་དང་ལྡན་པར་བརྟེན་ཤེས་རིག་དང་ཀུན་སྤྱོད་ཀྱི་སློབ་གསོ་ངེས་པར་བྱ་དགོས་པར་བསྟན་པ་སྟེ།དེ་ཡང་མ་བསླབས་པར་ཤེས་པ་དང་མ་སྦྱངས་པར་མཁས་པ་ཞེས་པ་འབྱུང་མི་སྲིད་པ་དང་།སྔར་གྱི་གྲགས་ཅན་རྣམས་ཀྱང་བརྩོན་པ་སྐྱེད་དེ་བསླབས་ཤིང་སྦྱངས་ནས་བྱང་ཆུབ་པར་གྱུར་པ་འབའ་ཞིག་ཡིན་ལ།དེ་ཡང་ཁོང་ཚོས་ཚུལ་ཇི་ལྟར་བྱས་ཏེ་དཀའ་བ་སྤྱད་ནས་འབད་པ་ཆེན་པོ་བསྟེན་ལུགས་ཀྱི་གཙོ་གནད་རྣམས་སྙིང་པོ་རགས་བསྡུས་ཀྱི་སྒོ་ནས་གསལ་བར་བསྟན་པ་དང་།དེ་ནས་ཡང་སྒོས་མི་རབས་རྗེས་མ་རྣམས་སློབ་གསོ་ཇི་ལྟར་བགྱི་དགོས་པའི་རིམ་པ་ཚར་དུ་དངར་བ་ཞིག་བཤད་པ་སྟེ།ཐོག་མར་བྱིས་ཆུང་ངུའི་དུས་ནས་ཕ་མ་རྒན་རབས་དག་གིས་རང་གི་བུ་ཚར་ཁྱིམ་ཚང་གི་སློབ་གསོ་གནད་དུ་སྨིན་པ་ཞིག་ངེས་པར་བྱ་བ་དེའི་གལ་ཆེའི་རང་བཞིན་ནན་ཏན་གྱིས་བསྟན་པ་མ་ཟད།དེ་ལྟར་བྱས་པའི་ཕན་ཡོན་དང་མ་བྱས་པའི་ཉེས་དམིགས་བཤད་པ་དང་།དེ་ནས་བསླབ་པ་དངོས་ཀྱི་རིམ་པར་ཇི་ལྟར་འཇུག་ཚུལ་བསྟན་ཅིང་།རིམ་པ་སོ་སོའི་སློབ་དཔོན་གྱི་མཚན་ཉིད་དང་དེ་དག་སོ་སོའི་དགོས་པ་བཤད་པ་དང་ཆབས་ཅིག་ལྡོག་ཕྱོགས་ཀྱི་སློབ་དཔོན་གང་དག་མི་བསྟེན་པའི་དགག་བྱ་ཡང་བསྟན་པ།བསླབ་བྱ་གཙོ་ཕལ་གྱི་དབྱེ་བའང་བྱིས་པ་གཞོན་ནུའི་ན་ཚོད་དང་བསྟུན་ནས་སློབ་གསོ་བྱ་དགོས་པ།དེ་ནས་སློབ་གསོའི་རིམ་པ་མཐར་ཕྱིན་པ་ན་གང་དུ་གྲགས་ཆེ་བའི་ས་ག་ལ་བ་དེར་སོང་ནས་བསླབས་འབྲས་མཐའ་དག་དོན་དངོས་ཐོག་སྤྱད་དེ་ལག་ལེན་ངོ་མའི་ནང་དགེ་མཚན་འདོན་དགོས་པའང་ཤུགས་ལ་བསྟན་པ་བཅས་མདོར་ན། བོད་འདིར་གནའ་དུས་ཀྱི་ཐོན་སྐྱེད་ནུས་ཤུགས་ཧ་ཅང་དམའ་བའི་དུས་རབས་ནས་བཟུང་མི་རབས་རྗེས་མ་གསོ་སྐྱོང་བྱ་བའི་སློབ་གསོའི་རིམ་པ་ཅུང་ཕུན་སུམ་ཚོགས་ལ་གོ་རིམ་ལྡན་ཙམ་ཞིག་ཡོད་ངེས་པར་བརྟེན་ང་ཚོས་གོམ་གང་མདུན་སྤོས་ཀྱིས་གསལ་རྟོགས་དང་ཞིབ་འཇུག་བྱེད་རིན་ལྡན་པ་ཞིག་ཡིན་སྙམ། གསུམ།གནའ་རབས་ཀྱི་སློབ་གསོ་རིག་པའི་བསམ་བློ་དེར་དཔྱད་ན་ཁྱད་ཆོས་གལ་ཆེ་བ་ཞིག་ནི།ཤེས་རིག་གི་སློབ་གསོ་གཞན་དག་གང་ཞིག་ལས་ཀྱང་བསམ་བློ་ཀུན་སྤྱོད་ཀྱི་སློབ་གསོ་དེ་གཙོ་ཆེ་བར་འཛིན་པ་མཐོང་ཐུབ།དཔེར་ན།བསླབ་བྱའི་ནང་། བུས་པ་གཞོ་ནུ། རྩེ་བའི་གོར། ཡིག་རྩིས་ལ་སྩོགས་པ། འཛངས་ཀྱི་སྣོན་དུ་འགྲོ་བ་དང་། ཕོང་རྩལ་ལ་སྩོགས་པ།དཔའ་བའི་སྣོན་དུ་འགྲོ་བ། ཞེས་དང་། དེ་བཞིན་རང་གི་བུ་བློན་པོ་ཆེན་པོའི་དྲུང་དུ་འཇོག་པའི་སྐབས་སུའང་ སྙན་ངག་ལ་སྩོགས་པ། ཡི་གེ་བཟང་པོ་འཆང་ཞིང་། གློག་ཏུ་བཆུག་ན།འཛངས་ཀྱི་སྣོན་དུ་རུངོ་། ཞེས་ཤེས་ཡོན་དེ་དག་སློབ་ཅིང་སྦྱོང་བ་ཡང་མཛངས་དང་དཔའ་བའི་ཁ་གསབ་ཙམ་དུ་བརྩི་བ་ལས།བསླབ་བྱ་དངོས་སམ་གཙོ་བོ་མིན་པར་བསྟན་ཅིང་།དེ་ལས་ལྡོག་སྟེ་དཔེར་ན་བུ་ཚ་རང་དང་མཛའ་བའི་དྲུང་དུ་འཇོག་པའི་དགོས་པའང་། ….འཛངས་པས་ནི། ཇི་བྱས་ཀྱང་། ཐོག་ཏུ་ཕེབས་ལ།བུ་ཉིད་གྱང་དེའི་ཚུལ་བསླབ་པའི་ཕྱིར་རོ།ཞེས་དང་།བློན་པོ་ཆེ་ཞིང་།དབུལ་བའི་དྲུང་དུ་འཇོག་པའི་དགོས་པ་གཙོ་བོ་ཡང་། ….བློན་པོ་དེ་ཆེ་བ་ལས་ན། མྱི་འཛངས་མྱི་སྲིད། དབུལ་བས་ན། དྲང་དཀན་དང་གཞུང་ཆེ་བ་དང་། འདོད་ཆུང་བ། མ་ཡིན་མྱི་སྲིདེ། བདགི་བུ་ཡང་དེའི་ལུགས་བསླབ་པའྀ་ཕྱིར། དེར་བཞགོ། གཆིག་ཏུ་ན། དབུལ་པའྀ་གཡོག་བྱེད་དང་། ཇི་ལ་ཡང་། གྲོན་ཆུང་ཞིང་།ཉུང་ངུས་ཆོག་པར་ཤེས་ན། བླ་འོག་གཉིསུ། ཆི་བྱའང་བདེ་བར་འོང་ངོ་། །ཞེས་གསལ་བ་ལྟར་དེར་སློབ་སྦྱོང་བྱ་རྒྱུའི་དམིགས་ཡུལ་གཙོ་གནད་ནི་བསམ་བློ་ཀུན་སྤྱོད་ཀྱི་སྲོལ་རྒྱུན་བཟང་པོ་འཇགས་ཐབས་ཁོ་ན་ཡིན་པ་མཚོན་ཞིང་།ལར་ནས་གནའ་བོའི་བསླབ་བྱ་ཧྲིལ་པོ་དེའི་འགོ་ནས་མཇུག་བར་གྱི་སློབ་ཚན་གཞན་དག་གི་སྙིང་དོན་ཕལ་ཆེའང་བསམ་བློ་ཀུན་སྤྱོད་ཀྱི་བླང་འདོར་འབའ་ཞིག་གཙོ་བོར་བཟུང་ནས་བསྟན་འདུག་པ་བཅས་ལས་མཚོན་སྙམ།དེ་ཡང་འཛངས་པ་ཞེས་པའི་གོ་དོན་འདིར་མཚོན་ན་གནའ་ཡིག་བསླབ་བྱ་དེ་རང་གི་སློབ་ཚན་མཇུག་བསྡོམས་དེའི་ནང་། ངན་པ་ཡོད་ན། འཛངས་པ་ཡོདོ། འཛངས་པ་ཡོདོ། ཆུང་ངུ་ཡོད་ན། ཆེན་པོ་རྙེདོ། དབུལ་པོ་རྙེད་ན། ཕྱུག་པོ་ཡོདོ། བླུན་པོ་ཡོད་ན། བཟོ་བོ་རྙེདོ། ཀུན་ཡང་དེ་ལྟ་སྟེ། ཕྲལ་ཡུན་གཉིས་རིག་དང་ལེགསོ།(5)ཞེས་ཐམས་ཅད་ལྟོས་ས་ལྟོས་འཇོག་གི་འགྲེལ་བ་ཡིན་པར་བསྟན་པའི་ནང་མཛངས་པ་ནི་ངན་པའི་ལྡོག་ཟླར་བཀོད་པ་ལྟར་ན་བཟང་པོར་གོ་དགོས་ལྟ་བུ་སྣང་ཞིང་།ཡུལ་དུས་ཀྱི་དབང་གིས་མིང་ཚིག་ལ་ལའི་གོ་དོན་ལ་འགྱུར་བ་ཅུང་ཟད་འགྲོ་བའང་སྲིད་པས་དག་ཡིག་དང་ཚིག་མཛོད་ནང་མཛངས་ཞེས་པ་གོ་དོན་དུ་མར་འགྲེལ་འདུག་རུང་།སྤྱིར་ན་དེ་ནི་རིག་པ་གསལ་བ་དང་ཁོག་ཡངས་དཀྱེལ་ཆེ་སོགས་བསམ་བློའི་ཀུན་སྤྱོད་ཀྱི་དགེ་མཚན་འཛོམས་པ་ཞིག་ལ་གོ་ན་ཁྱབ་ཆེ་བར་སྙམ།
བཞི་བ། མཇུག་བསྡུ་བ། མདོར་ན་སྔོན་ཆད་བོད་འདིར་མི་ལོ་སྟོང་ཕྲག་འགའ་ཤས་རིང་མི་རིགས་ཀྱི་སློབ་གསོའི་བྱ་གཞག་ལ་རིམ་བཞིན་བོན་སྣ་ཚོགས་དང་། ནང་བསྟན་ཆོས་ལུགས་ཀྱི་གྲུབ་མཐའ་སོ་སོའི་བསམ་བློ་སོགས་ཀྱིས་དྲང་ཕྱོགས་སམ།ཡང་ན་ལྡོག་ཕྱོགས་གང་ཐད་ནས་ཤུགས་རྐྱེན་ཚབས་ཆེན་ཕོག་ཡོད་པ་སྨོས་མ་དགོས་མོད། འོན་ཀྱང་སྤྱིའི་ཆ་ནས་བཤད་ན་བོད་མི་རིགས་ནི་བློ་གཞུངས་ཤིང་།བསམ་པ་དྲང་བ།ངོ་ཚ་ཤེས་པ། ཕྱི་ཐག་རིང་ཞིང་།བབ་ཆགས་པ།ལོངས་སྤྱོད་ལ་ཆོག་ཤེས་པ།གཞན་ལ་རོགས་ཕན་བྱ་རྒྱུར་དགའ་བ། འགྲོགས་བདེ་གཤིབ་བདེ་ལ་སོགས་པའི་གཤིས་རྒྱུད་བཟང་པོའི་ཤུལ་རྒྱུན་ལྡན་པ་འདི་ཡང་གོང་གསལ་གནའ་རབས་མི་རིགས་ཀྱི་རྩ་བའི་སློབ་གསོའི་བསམ་བློ་དེ་དག་གི་གོམས་སྲོལ་བག་ཆགས་དང་ཁ་འབྲལ་ཐབས་མེད་པ་དཔྱད་བསྡུར་ཞིབ་འཇུག་གི་ཐོག་ནས་གསལ་པོར་མཚོན་གྱིན་ཡོད། དེས་ན་ང་ཚོས་ཚོགས་ཆེན་བཅོ་ལྔ་པའི་དགོངས་དོན་སློབ་སྦྱོང་དང་ལག་བསྟར་བྱེད་སྐབས་སྤྱི་ཚོགས་རིང་ལུགས་ཀྱི་དངོས་པའི་དཔལ་ཡོན་འཛུགས་སྐྲུན་བྱེད་པ་དང་ཆབས་ཅིག་སྤྱི་ཚོགས་རིང་ལུགས་ཀྱི་བསམ་པའི་དཔལ་ཡོན་ཤུགས་ཆེན་འཛུགས་སྤེལ་བགྱི་དགོས་པའི་བྱ་རིམ་ནང་ཕྱི་བཟང་ཀྲུང་སྤྱོད་ཙམ་དུ་མ་ཟད། གཙོ་བོ་ཀྲུང་ཧྭ་མི་རིགས་ཁག་གི་གནའ་བཟང་དེང་སྤྱོད་ཀྱི་ཉིང་བཅུད་ཕུལ་དུ་བྱུང་བ་རྣམས་བསྡུ་ལེན་བྱ་རྒྱུར་ཡང་དོན་སྙིང་ཟབ་མོ་ལྡན་ཡོད་སྙམ་པའི་ངོས་འཛིན་ཞུ་བཞིན་ཡོད། འོན་ཀྱང་རང་ངོས་ཀྱི་བསམ་བློའི་གོ་རྟོགས་དང་ཤེས་ཚད་དམའ་བའི་རྐྱེན་གྱིས་ཆེད་རྩོམ་འདིའི་ནང་སྐྱོན་དང་ནོར་འཁྲུལ་ཤོར་བའི་རིགས་ཅི་མཆིས་པ་ལ་རྒྱ་ཆེའི་གཟིགས་པོ་རྣམ་པས་ཆད་མཐུད་ཡོ་བསྲང་གི་སྐྱོན་བརྗོད་དང་སློབ་སྟོན་གནང་རྒྱུའི་རེ་བ་སྙིང་ནས་ཞུ་ལགས་སོ།།
མཆན་འགྲེལ།
(1)(2)(3)(5)《敦煌吐蕃文书论文集》དེབ་དེའི་བོད་ཡིག་པར་ངོས་256.266.237.283
(4)《ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ》ལྕགས་པར་མའི་དེབ་ངོས་83-83
རྩོམ་ཡིག་འདི1998ལོའི《བོད་ལྗོངས་སློབ་གསོའི》དུས་དེབ་དང་པོ་ལས་དྲངས།
རྩོམ་སྒྲིག་པ། ཀླུ་མོ་མཚོ།


c: text/html

text:
དེ་རིང་རྒྱ་གར་དང་ཨི་ཟི་རལ་གྱི་སྲིད་བློན་རྣམ་གཉིས་མཇལ་འཕྲད་སྐབས་ཨི་ཟི་རལ་གྱི་སྲིད་བློན་ནས་མུ་དྷི་མཆོག་ལ་ཁྱེད་རང་ནི་གསར་བརྗེ་བ་ཞིག་རེད་ཅེས་བསྔགས་བརྗོད་གནང་ཡོད་འདུག
བྷི་བྷི་སི་གསར་ཁང་གིས་གནས་ཚུལ་སྤེལ་བ་ལྟར་ན། དེ་རིང་རྒྱ་གར་གྱི་རྒྱལ་ས་ལྡི་ལི་རུ་རྒྱ་གར་སྲིད་བློན་མོ་དྷི་མཆོག་དང་ཨི་ཟི་རལ་གྱི་སྲིད་བློན་བྷན་ཇམ་མེན་ན་ཊན་ཡ་ཧོ་(Benjamin Netanyahu)ལགས་གཉིས་མཇལ་འཕྲད་གནང་སྟེ། རྒྱལ་ཁབ་གཉིས་བར་དྲ་རྒྱ་དང་སྤྱི་ཚོགས་བདེ་འཇགས། སྣུམ་དང་སོལ་རླངས། དེ་བཞིན། མཁའ་དམག་བཅས་གཙོས་པའི་དོན་ཚན་དགུའི་ཐོག་མཉམ་འབྲེལ་བྱ་རྒྱུ་ཡིན་པའི་གྲོས་ཆོད་བཞག་ཡོད་པ་རེད།
རྒྱ་གར་སྲིད་བློན་མུ་དྷི་མཆོག་གིས། ཨི་ཟི་རལ་གྱི་བདེ་འཇགས་སྲུང་སྐྱོབ་དང་འབྲེལ་བའི་བཟོ་གྲྭ་ཁག་གིས་རྒྱ་གར་ནང་མ་རྐང་འཛུགས་དགོས་སྐོར་བརྗོད་ཡོད་པ་དང་། ཨི་ཟི་རལ་གྱི་སྲིད་བློན་བྷན་ཇམ་མེན་ལགས་ཀྱིས་སྲིད་བློན་མུ་དྷི་མཆོག་ལ། ཁྱེད་རང་གསར་བརྗེ་བ་ཞིག་རེད་ཅེས་བརྗོད་ཡོད་པ་དང་། ཐེངས་འདིའི་མཇལ་འཛོམས་ཁྲོད་ཨི་ཟི་རལ་གྱི་སྲིད་བློན་བྷན་ཇམ་མེན་དང་ལྷན་དུ་ཚོང་ལས་འཐུས་མི་ ༡༣༠ ཡོད་པ་དང་། སྐུ་ཚབ་ཚོགས་པ་དེས་རྒྱ་གར་ནང་ཉིན་དྲུག་རིང་གཟིགས་སྐོར་གནང་གི་ཡོད་འདུག
ཨ་ཟི་རལ་གྱི་སྲིད་བློན་བྷན་ཇམ་མེན་ལགས་ཀྱིས། ཨི་ཟི་རལ་དང་རྒྱ་གར་གཉིས་མཉམ་འབྲེལ་བྱས་ཏེ་རྒྱལ་ཁབ་སོ་སོའི་མི་མང་གི་འཚོ་གནས་ཡར་རྒྱས་གཏོང་བར་ནུས་ཤུགས་ཆེན་པོ་འདོན་དགོས་པ་མ་ཟད། རྒྱ་གར་དང་ཨི་ཟི་རལ་གཉིས་ལ་འཇིགས་སྐུལ་རིང་ལུགས་པས་དྲག་རྒོལ་བྱས་པ་བརྗེད་མི་སྲིད་ལ། ང་ཚོས་བློ་སེམས་འགྱུར་མེད་ཐོག་དྲག་སྤྱོད་པར་འཐབ་འཛིང་བྱེད་ངེས་ཡིན། ཞེས་བརྗོད་ཡོད་པ་དང་། ཐེངས་འདིའི་ཕྱོགས་སྐྱོད་སྐབས། སྲིད་བློན་བྷན་ཇམ་མེན་གྱིས་རྒྱ་གར་ནས་མཉམ་འབྲེལ་རྒྱལ་ཚོགས་ནང་ཇེ་རོ་སི་ལིམ་དེ་ཨི་ཟི་རལ་གྱི་རྒྱལ་ས་རུ་ངོས་འཛིན་བྱེད་པར་རྒྱབ་སྐྱོར་བྱས་མེད་པའི་སྐོར་གང་ཡང་གླེང་མེད་པ་མ་ཟད། ཁོས་ཕྱི་ལོ་ ༢༠༠༨ ལོར་རྒྱ་གར་གྱི་གྲོང་ཁྱེར་མམ་བྷེ་ནང་འཇིགས་སྐུལ་བའི་དྲག་རྒོལ་སྐབས་སྲོག་ཉེན་ལས་ཐར་བའི་ཨི་ཟི་རལ་གྱི་ལོ་ན་ ༡༡ ཡིན་པའི་བུ་མོ་ཤི་ཧོལ་ཛི་བྷག་(Moshe Holtzberg)རང་ཉིད་དང་ལྷན་དུ་ཁྲིད་ཡོང་སྟེ། ཕྱི་ལོ་ ༢༠༠༨ ལོར་རྒྱ་གར་ལ་འཇིགས་སྐུལ་པས་དྲག་རྒོལ་ཐེབས་པའི་སྐོར་གླེང་སློང་བྱས་ཡོད་པ་རེད།
ཕྱི་ལོ་ ༢༠༠༨ ལོར་རྒྱ་གར་གྲོང་ཁྱེར་མམ་བྷེ་རུ་འཇིགས་སྐུལ་བས་དྲག་རྒོལ་བྱེད་སྐབས། ལོ་ན་ ༡༡ ཡིན་པའི་མོ་ཤི་ཧོ་ཊི་བྷག་ནི་རང་ཉིད་ཀྱི་ཕ་མ་གཉིས་ལྷན་དུ་ཡོད་ཀྱང་། སྐབས་དེར་འཇིགས་སྐུལ་བས་ཁོའི་ཕ་མ་གཉིས་བསད་ཡོད་པ་མ་ཟད། ཁོ་ལ་ལྟ་རྟོག་བྱེད་མཁན་ལྕམ་སན་རྡི་ར་ཟ་མོལ(Sandra Samuel)ལགས་ཀྱིས་ཁོའི་སྲོག་སྐྱོབ་ཐུབ་མེད་ཚེ། སྐབས་དེར་ཁོ་ཡང་རྐྱེན་འདས་སུ་ཕྱིན་ཡོད་པ་རེད།
ཐེངས་འདིའི་སྲིད་བློན་ཐུག་འཕྲད་སྐབས། ཕྱོགས་གཉིས་ནས་འགལ་ཟླའི་ཕྱོགས་ཀྱི་གནད་དོན་གང་ཡང་གླེང་མེད་པ་དང་། ཨི་ཟི་རལ་དང་རྒྱ་གར་གཉིས་བར་མཛའ་འབྲེལ་བཙུགས་ཏེ་ལོ་ངོ་ ༢༥ འགྲོ་ཡི་ཡོད་ཅིང་། རྒྱལ་ཁབ་གཉིས་ཀྱི་འདས་པའི་མཉམ་འབྲེལ་ཁྲོད། ཕྱོགས་གཉིས་ནས་ཕན་ཚུན་བར་འདྲ་མཉམ་གྱི་འབྲེལ་ལམ་རྒྱུན་སྐྱོང་བྱས་ཏེ། ད་བར་ཨི་ཟི་རལ་གཞུང་གིས་རྒྱ་གར་གཞུང་ལ་ཨེ་ར་བྷིའི་རྒྱལ་ཁབ་ཁག་དང་ཨི་རན་སོགས་ནས་རྒྱ་གར་ནང་སྣུམ་སྐྱེལ་འདྲེན་གྱི་རང་དབང་སྤྲོད་ཀྱིན་ཡོད་པ་དང་། རྒྱ་གར་གཞུང་གིས་ཨི་ཟི་རལ་ནས་ཨ་སྒོར་དུང་ཕྱུར་ ༡ ཙམ་གྱི་མཚོན་ཆ་ཉོ་ཡི་ཡོད་འདུག
ཕྱི་ལོ་ ༢༠༡༧ ཟླ་ ༧ པའི་ནང་སྲིད་བློན་མུ་དྷི་མཆོག་ཨི་ཟི་རལ་ནང་ཕེབས་ཏེ། རྒྱ་གར་གྱིས་པ་ལི་སི་ཐན་དང་ཨི་ཟི་རལ་ཐོག་བཟུང་བའི་ལངས་ཕྱོགས་གསལ་འདོན་བྱས་ཡོད་པ་མ་ཟད། ཁོང་ནི་ཨི་ཟི་རལ་ནང་ཕེབས་པའི་རྒྱ་གར་གྱི་སྲིད་བློན་ཐོག་མ་དེ་ཆགས་ཡོད་པ་དང་། སྐབས་དེར་རྒྱ་གར་དང་ཨི་ཟི་རལ་གཉིས་བར་དམག་དང་དྲ་རྒྱའི་བདེ་འཇགས་སོགས་ཀྱི་ཐོག་གྲོས་ཆོད་བཞག་ཡོད་འདུག།
གསར་འགོད་པ། སྐལ་བཟང་སྦྱིན་པ།

robotstxt: allowed

filter: keep


text:
བོད་རང་བཙན་སྐོར་གྱི་རྩོམ་བསྡུའི་གསལ་བརྡ། ༄༅། ། མཁྱེན་དཔྱོད་ཡངས་པའི་སྨྱུག་ཐོགས་པ་ཡོངས་ཀྱི་སྙན་ལམ་དུ་ཞུ་རྒྱུར། ཕྱི་ལོ་༢༠༡༨ ཟླ་༥ ཚེས་༢༣ ནས་ཉིན་གསུམ་རིང་རྒྱལ་སྤྱིའི་བོད་རང་བཙན་གྱི་ཚོགས་ཆེན་ཞིག་རྒྱ་གར་དྷ་རམ་སཱ་ལར་འཚོགས་འཆར་ལགས་ན། སྐབས་དེ་དང་བསྟུན་ནས་རྩོམ་ལུས་སྣ་ཚོགས་ལས་གྲུབ་པའི་བོད་རང་བཙན་སྐོར་གྱི་ཆེད་དེབ་ཅིག་འདོན་འཆར་ཡོད་ལ། ཆེད་དེབ་དེའི་སླད་མཁས་པའི་དཔྱད་རྩོམ་དང་ཡོངས་ཁྱབ་རྩོམ་ཡིག་འགྲན་སྡུར་ཞིག་བྱ་རྒྱུ་དང་། ཆེད་དེབ་འདོན་འཆར་གྱི་དགོས་དམིགས་ནི། རྒྱ་ནག་གིས་བོད་་་
གསལ་བསྒྲགས། ལྷོ་ཕྱོགས་མོན་གྷོ་དགའ་ལྡན་བྱང་རྩེ་བོད་ཀྱི་གསོ་རིག་སྨན་རྩིས་ཁང་དུ་བོད་ལུགས་གཙོ་བཅོས་སྨན་པ་གཅིག་དགོས་གལ་གྱི་ས་མིག་གཅིག་ཡོད་ན་སྨན་སློབ་ཚད་ལྡན་ནས་སློབ་ཐོན་ཟིན་པའི་ཕྱག་འཁྱེར་ཚད་ལྡན་དང་། བྱུང་ན་ལོ་ངོ་གཉིས་གསུམ་ཡན་ཆད་ཀྱི་སྨན་པའི་ཉམས་གསོག་ཚད་ལྡན་ཟིན་པ་དང་། གལ་ཏེ་དེ་ལྟར་མིན་རུང་སྨན་སློབ་ཚད་ལྡན་ནས་སློབ་ཐོན་ཟིན་པའི་ཕྱག་འཁྱེར་སྨོས་མེད་ཐོག་ཉུང་མཐར་ལོ་ངོ་གཅིག་ཡན་གྱི་སྨན་པའི་ཉམས་གསོག་ཚད་ལྡན་ཟིན་ཏེ་སྨན་་་
གལ་ཆེའི་གསལ་བསྒྲགས། རིག་གསར་ཚོང་ལས་དོན་གཉེར་ཅན་རྣམས་ལ་མཐུན་འགྱུར་རམ་འདེགས་ཀྱི་གསལ་བསྒྲགས། ༄༅། བོད་མིའི་སྒྲིག་འཛུགས་དཔལ་འབྱོར་ལས་ཁུངས་ཀྱི་བོད་མིའི་ཡར་ཐོན་ཚོང་ལས་རམ་འདེགས་ལས་གཞི་ Tibetan Entrepreneurship Development (TED) Initiativeའདིས་བོད་མིའི་སྤྱི་ཚོགས་ནང་དེང་དུས་ཀྱི་དགོས་མཁོ་དང་འཚམས་པའི་ཡར་ཐོན་ཚོང་ལས་པ་ (Entrepreneur) ཇེ་མང་སྐྱེད་སྲིང་ཡོང་ཐབས་གཙོ་བོ་དང༌། ཚོང་ལས་པ་དེ་དག་བརྒྱུད་རང་རེའི་སྤྱི་ཚོགས་ནང་ལས་རིགས་ཀྱི་གོ་སྐབས་མང་དུ་འགྲོ་ཐབས་དང་རིམ་པས་བཙན་བྱོལ་བོད་མིའི་མང་ཚོགས་ཀྱི་དཔལ་འབྱོར་གནས་འབབ་ཡར་རྒྱས་་་
འདི་ག་བོད་ཀྱི་དུས་བབ་གསར་ཁང་ལ་གསར་འགོད་པ་གཉིས་ཀྱི་ས་མིག་ཡོད།་་་


text:
ཞིན་ཧྭ་གསར་འགྱུར་ཁང་གི་གློག་འཕྲིན་ལྟར། ཟླ9ཚེས9ཉིན་དགོང་མོར། ཀྲུང་དབྱང་མི་རིགས་གླུ་གར་ཚོགས་པའི"2017ལོའི་སྟོན་དུས་ཀྱི་འཁྲབ་སྟོན་དུས་ཚིགས"ཀྱི་《རྒྱུད་སྐུད་ཀྱི་རོལ་དབྱངས་དང་ཕུགས་འདུན་མངོན་འགྱུར་》ཞེས་པའི་རོལ་དབྱངས་དགོང་ཚོགས་མི་རིགས་ཟློས་གར་ཁང་དུ་གཟབ་རྒྱས་ངང་བསྟན་ཞིང་། 《རྒྱུད་སྐུད་ཀྱི་རོལ་དབྱངས་དང་ཕུགས་འདུན་མངོན་འགྱུར་》ཞེས་པ་ནི་ཀྲུང་དབྱང་མི་རིགས་གླུ་གར་ཚོགས་པས"རྒྱུད་གཅིག་ལམ་གཅིག"གི་ཕུགས་འདུན་མངོན་འགྱུར་བྱེད་པའི་བརྩམས་ཆོས་གསར་ཤོས་ཤིག་ཡིན་ལ། རོལ་དབྱངས་དགོང་ཚོགས་འདི་ཡིས་གྲངས་ཉུང་མི་རིགས་ཀྱི་བསླད་མེད་གདོད་མའི་རོལ་དབྱངས་ཀྱི་རང་གཤིས་ཀྱི་རྨང་གཞི་རྒྱུན་འཁྱོངས་བྱས་ཐོག དེང་སྐབས་ཀྱི་རྒྱལ་སྤྱིའི་རོལ་དབྱངས་ཀྱི་དར་སྲོལ་གསར་པའི་གཞི་རྒྱུ་མཉམ་བསྲེས་བྱས་པ་ཞིག་རེད། གནའ་རབས་དང་དེང་རབས། མི་རིགས་དང་དར་སྲོལ། སྲོལ་རྒྱུན་དང་སྔོན་ཐོན་བཅས་མཉམ་བསྲེས་བྱས་པ་ལས་རྒྱ་ཆེའི་གཟིགས་མོ་བ་རྣམས་ཀྱི་མིག་དབང་དང་རྣ་དབང་གི་ལོངས་སྤྱོད་ཕུན་སུམ་ཚོགས་པ་ཞིག་ཕུལ་ཡོད་པ་མ་ཟད། ཡིད་དབང་ཡང་འཕྲོག་པར་བྱས་པ་རེད།
མི་རིགས་མི་གཅིག་པའི་རོལ་ཆས་ལྔ་ལས་གྲུབ་པའི་སྣ་ལྔ་ཚོགས་པ་དང་གློག་སྐད་རོལ་ཆའི་རུ་ཁག་གཉིས་ཀྱིས་《མི་རིགས་ལྔ་ཡི་སྲོལ་རྒྱུན་》དང་། 《ཡའོ་རིགས་ཀྱི་བྲོ་གར།》 《དཔལ་འབར་དུས་ཆེན་གྱི་མཚན་མོ།》 《མཛེས་པའི་ཤིན་ཅང་》སོགས་ཀྱི་རོལ་དབྱངས་གཏོང་དཀྲོལ་བྱས་པ་དེ་དག་ནི་སྲོལ་རྒྱུན་གྱི་ཕུལ་བྱུང་དབྱངས་རྟ་དང་དར་སྲོལ་གྱི་རོལ་དབྱངས་གཞི་རྒྱུ་བསྲེས་ཡོད་ལ། ཕུལ་བྱུང་དང་དར་སྲོལ་གྱི་ཚོར་སྣང་ཡོང་བར་བྱས་ཡོད་པས། རྒྱུན་མི་ཆད་པའི་རོལ་དབྱངས་ཀྱི་འགྱུར་ཁུགས་ཁྲོད་ནས་ང་ཚོས་མི་རིགས་རིག་གནས་ཀྱི་སྲོལ་རྒྱུན་དང་དེང་རབས་ཀྱི་སྙིང་དོན་ཟབ་མོ་ཉམས་སུ་བསྟར་ཐུབ་པར་བྱས་ཡོད།
སྣ་ལྔ་ཚོགས་པའི་ཁོངས་མི་ཚོས་ད་དུང་《ཕུགས་འདུན་མངོན་འགྱུར་》དང་། 《རྟ་མང་བང་རྒྱུག》 《ཡུམ་ཆེན།》 《མཚན་མོ་གཅིག་གི་རྨི་ལམ་སྟོང་》སོགས་ཀྱི་རོལ་དབྱངས་དཀྲོལ་བ་རེད། རོལ་དབྱངས་ཀྱི་དྲན་པས་ལོ་སྟོང་སྦྲེལ་ཡོད་ལ། དམངས་གླུའི་མཛེས་པ་རི་ཀླུང་དུ་ཁྱབ་ཡོད། ས་ཁོངས་དང་དུས་རབས། སྐད་རིགས་བཅས་ལས་བརྒལ་ཡོད་པའི་རོལ་དབྱངས་འདི་དག་ནི་ཆད་ཆད་མཐུད་མཐུད་ངང་ང་ཚོ་དང་འཕྲད་ནས་ཡོང་། མི་རིགས་མི་གཅིག་པའི་རོལ་ཆས་གདོང་གཏུག་མཉམ་བསྲེས་བྱས་པ་ལས། ཀྲུང་ཧྭ་མི་རིགས་ཀྱི་མཐུན་སྒྲིལ་ཡར་བརྩོན་དང་ཁྱིམ་མི་གཅིག་ལྟར་བརྩེ་བའི་ཞི་མཐུན་གྱི་རོལ་དབྱངས་ཀྱི་ལེའུ་ཞིག་བརྒྱུད་བསྒྲགས་བྱས་ཡོད་པ་རེད།
བོད་ཀྱི་ན་གཞོན་གླུ་པ་བཀྲ་ཤིས་དོན་གྲུབ་ཀྱིས་ཡིད་འགུལ་སྙན་འཇེབས་ལྡན་ལ། བོད་ཀྱི་དབྱངས་རྟ་ཟབ་མོ་ལྡན་པའི་གླུ་དབྱངས་《ངོ་མཚར་》ཞེས་པ་བླངས་པ་དང་། 《ཉི་འོད་》ཞེས་པའི་གཞས་ཀྱིས་དགོང་ཚོགས་ཀྱི་ཡུལ་དངོས་གར་སྟེགས་ལྟ་བུར་གྱུར་ནས་གཟིགས་མོ་བ་ཚོ་འགྱུར་ཁུགས་ཀྱི་འགྲོས་དང་བསྟུན་ནས་ལག་ལྡེབ་སྐད་འབོད་བྱེད་པ་ལས་རོལ་དབྱངས་དགོང་ཚོགས་ཀྱི་སྤྲོ་སེམས་ཡང་བསྐྱར་ཇེ་ཆེར་འཕྱུར་དུ་བཅུག་པ་རེད།
དབྱིས་རིགས་བཟོ་བོའི་ཚོགས་པ་ཡིས་《རྟོགས་པ་》དང་《མཛེས་པའི་བུ་མོ་》ཞེས་པའི་གཞས་གཉིས་བླངས་པ་དང་། དབྱངས་རྟ་སྙན་འགྱུར་ལྡན་ལ་ལྷུང་སྨོན་གཉིས་སུ་སྣང་། ཕལ་ཆེར་སྐྱེས་པའི་མྱོང་ཚོར་དང་སེམས་ཀྱི་འདར་བ་དེ་བརྗོད་བཞིན་པ་འདྲ། མི་སེམས་འགུལ་བའི་ཚིག་དང་སྙན་ཞིང་འཇབས་པའི་འགྱུར་ཁུགས། བརྩེ་བ་ལྷད་མེད་ཀྱི་འཁྲབ་སྟོན་ལས་གཟིགས་མོ་བའི་ནང་སེམས་ཀྱི་གཏིང་དུ་ཟུག་འགྲོ་བ་ཞིག་རེད།
གཟིགས་མོ་བ་ཚོས་སྤྲོ་སེམས་འཁོལ་བའི་དགའ་འབོད་ཁྲོད། འཁྲབ་སྟོན་པ་ཡོངས་ཀྱིས་མཉམ་དུ་《ལང་ཚོའི་བྲོ་གར་》ཞེས་པ་བླངས་ནས་སྣང་བརྙན་ལྡན་པའི་མི་རིགས་ཀྱི་སྲོལ་རྒྱུན་དེ་པེ་ཅིང་གི་མཚན་མོའི་མཁའ་དབྱིངས་སུ་ཁྱབ་པར་བྱས་ཡོད་པ་རེད། ཟླ9ཚེས15ཉིན་ནས་ཚེས17ཉིན་བར། ཕྱོགས་བསྡུས་དགོང་ཚོགས་《མཛེས་སྡུག་ལྡན་པའི་ཁྱིམ་གཞིས་》ཞེས་པ་མི་རིགས་ཟློས་གར་ཁང་དུ་བསྟན་རྒྱུ་ཡིན་ལ། འདི་ནི་ཀྲུང་དབྱང་མི་རིགས་གླུ་གར་ཁང་གི་རྒན་གཞོན་དར་གསུམ་གྱི་སྒྱུ་རྩལ་པ་ཚོས་མཉམ་དུ་བཟོས་པའི་མི་རིགས་སྒྱུ་རྩལ་གྱི་ཕུལ་བྱུང་བརྩམས་ཆོས་ཤིག་ཡིན་པ་རེད། །
རྩོམ་སྒྲིག་པ། ཀླུ་མོ་མཚོ།


text:
རང་སྐད་ལས་གཞན་སྐད་ཐོག་འབྲི་མཁན་མང་བར་མཐོང་བྱུང་།
- །
- ཟླ་བ།, 23 ཟླ་དང་པོ། 2017 13:49
- ། རྩོམ་རིག་མེ་ལོང་། རིག་འཛིན་དབང་མོ།
བོད་ཀྱི་བུད་མེད་རྩོམ་པ་པོ་དང་ཟིན་བྲིས་པ་རང་སྐད་ལས་གཞན་སྐད་ཐོག་འབྲི་མཁན་གྲངས་ཚད་ཀྱིས་མང་བར་མཐོང་བྱུང་། སྤུས་ཚད་ཀྱི་ཐད་ནས་རང་གཞན་གཉིས་ཀའི་སྐད་ཡིག་ཐོག་དེ་ཙམ་གྱིས་ཚད་ལོངས་པ་ཞིག་ཆགས་ཐུབ་ཀྱིན་མེད་པའི་ཚོར་སྣང་བྱུང་། བོད་ནང་ལ་ཡོད་པའི་བུད་མེད་མང་ཆེ་བས་རྒྱ་ཡིག་རྨང་གཞིར་བཞགས་པའི་ཐོག་ནས་ཡིག་རིགས་སློབ་ཀྱིན་ཡོད་པ་དང་། ཕྱི་ལ་གྱར་བའི་བུད་མེད་མང་ཆེ་བས་དབྱིན་སྐད་རྨང་གཞི་བྱས་ནས་ཟིན་བྲིས་ཀྱི་མགོ་བརྩམས་ཀྱིན་ཡོད་པའི་ཚོར་སྣང་བྱུང་།
འདི་ག་ལྷ་ས་རྩོམ་རིག་མེ་ལོང་རྩོམ་སྒྲིག་ཁང་གིས་བཙན་བྱོལ་བོད་ཀྱི་བུད་མེད་རྩོམ་འབྲི་མཁན་དང་ཀློག་པ་པོ་རྣམས་སུ་བོད་མོ་རྩོམ་པ་པོའི་སྐོར་ལ་བཅར་འདྲི་ཞུ་བཞིན་པ་ལས་རིག་འཛིན་དབང་མོས་དྲིས་ལན་གནང་བ་གཤམ་གསལ་ཏུ་གཟིགས་པར་བགྱིས།
༡ ཁྱོད་རང་རྩོམ་འབྲིའི་ལས་ཀར་ཞུགས་ནས་ད་ལྟའི་བར། རང་ཉིད་ཀྱི་གསར་རྩོམ་དང་འབྲེལ་བའི་དངོས་བྱུང་སྣང་ཚུལ་ཡ་མཚན་པ་དེ་འདྲར་འཕྲད་མྱོང་ངམ།
ལན། སློབ་ཕྲུག་ཡིན་པའི་དུས་སུ་ངས་རང་ཉིད་ཀྱིས་བྲིས་པའི་ཟིན་བྲིས་དག་རྩོམ་ཡིག་ཅིག་གི་ཚད་ནས་འཛིན་མྱོང་། སྐབས་དེར་ང་ཡང་སྣང་བ་སྣ་རྩེར་ཡོད་པའི་དུས་སྐབས་རེད། ད་ལྟ་བསམ་བློ་བཏང་དུས་ངས་འབྲི་ཁུལ་བྱས་པའི་ཟིན་བྲིས་དེ་དག་རྩོམ་རིག་ལ་སེམས་པ་འཁོར་ནས་སྦྱང་བརྩོན་ཆེད་བྲིས་པའི་དཔེ་བརྗོད་ཙམ་ལས་རྩོམ་རིག་གི་ཚད་ལ་འཇོག་ཆོག་པའི་རྩོམ་ཡིག་ཞིག་ཡིན་པའི་གདེང་སྤོབས་མི་འདུག དེ་བས་ངས་ཅིག་འབྲི་ཁུལ་བྱས་པ་དག་གསར་རྩོམ་ཡིན་མི་སྲིད་སྙམ་པ་དེ་ཡིན། གང་ལྟར་ང་རང་ཟིན་བྲིས་དེ་དག་འབྲི་བའི་ལས་ལ་ཞུགས་ནས་ཡ་མཚན་དགོས་པའི་དངོས་བྱུང་ཚོར་སྣང་ལབ་ན། དམིགས་བསམ་ཞིག་ང་ལ་བཤད་ཡ་མི་འདུག ང་རང་ཉིད་ལ་མཚོན་ན་སྐད་ཡིག་དང་བསམ་བློ་གཉིས་ཀའི་ཐད་ནས་ཕན་ཐོག་ཆེན་པོ་བྱུང་སོང་སྙམ་ཡོད། དེ་དངོས་ཡོད་གནས་ཚུལ་ཡིན་པ་ལས་ཡ་མཚན་དགོས་པའི་དངོས་བྱུང་ཚོར་སྣང་དེ་འདྲ་གང་ཡང་མ་རེད། དེ་ཙམ་ཡིན།
༢ ཁྱོད་ཀྱིས་ད་ལྟའི་བོད་ཀྱི་རྩོམ་རིག་ལ་ལྟ་སྟངས་ཅི་འདྲ་བཟུང་ཡོད།
ལན། དྲང་མོ་བཤད་ན་ང་ལ་ད་ལྟའི་བོད་ཀྱི་རྩོམ་རིག་སྐོར་བཤད་པའི་སྤོབས་པ་མི་འདུག རྒྱུ་མཚན་ངས་བོད་ཀྱི་རྩོམ་རིག་གི་གཞུང་ལ་མཐུལ་ཕྱིན་པ་ཞིག་སྦྱང་མྱོང་མེད། འོན་ཀྱང་ཡི་གེ་བ་ཞིག་གི་ངོས་ནས་བསམ་ཚུལ་ཙམ་བཤད་ན་བོད་ཀྱི་སྤྱི་ཚོགས་རྙིང་བའི་དུས་སྐབས་དང་བསྡུར་ན་ད་ལྟའི་བོད་ཀྱི་རྩོམ་རིག་གི་ལམ་ཁ་རྒྱ་ཆེ་བ་དང་གུ་ཡངས་བར་མཐོང་གིན་འདུག འོན་ཀྱང་ལམ་ཁ་དེར་བསྐྱོད་མཁན་གྱི་བོད་པ་དག་གི་བསམ་བློ་དེ་ལྟར་རྒྱ་ཆེན་པོ་དང་གུ་ཡངས་པོ་ཡོད་མེད་བཤད་ཤེས་ཀྱིན་མི་འདུག སྤྱིར་ན་གུ་ཡངས་ཟེར་བ་དེ་རང་དབང་ཞིག་རེད། རང་དབང་དེ་ལོངས་སུ་སྦྱོད་སྐབས་འགན་འཁུར་ཡོད་པའི་སྐད་ཆ་ཡི་གེར་ཕབ་དགོས་པ་དེ་གལ་ཆེན་པོ་མཐོང་གིན་འདུག
༣ རང་སྐད་དང་གཞན་སྐད་ཐུན་མོང་གི་ངོས་ནས་བལྟས་ན། བོད་ཀྱི་བུད་མེད་ཀྱི་རྩོམ་འབྲིའི་སྤུས་ཚད་ཇི་འདྲ་ཞིག་ཏུ་མཐོང་གི་ཡོད།
ལན། རང་སྐད་དང་གཞན་སྐད་བསྡུར་ཡོང་ན། བོད་ཀྱི་བུད་མེད་རྩོམ་པ་པོ་དང་ཟིན་བྲིས་པ་རང་སྐད་ལས་གཞན་སྐད་ཐོག་འབྲི་མཁན་གྲངས་ཚད་ཀྱིས་མང་བར་མཐོང་བྱུང་། སྤུས་ཚད་ཀྱི་ཐད་ནས་རང་གཞན་གཉིས་ཀའི་སྐད་ཡིག་ཐོག་དེ་ཙམ་གྱིས་ཚད་ལོངས་པ་ཞིག་ཆགས་ཐུབ་ཀྱིན་མེད་པའི་ཚོར་སྣང་བྱུང་། བོད་ནང་ལ་ཡོད་པའི་བུད་མེད་མང་ཆེ་བས་རྒྱ་ཡིག་རྨང་གཞིར་བཞགས་པའི་ཐོག་ནས་ཡིག་རིགས་སློབ་ཀྱིན་ཡོད་པ་དང་། ཕྱི་ལ་གྱར་བའི་བུད་མེད་མང་ཆེ་བས་དབྱིན་སྐད་རྨང་གཞི་བྱས་ནས་ཟིན་བྲིས་ཀྱི་མགོ་བརྩམས་ཀྱིན་ཡོད་པའི་ཚོར་སྣང་བྱུང་། དཔེར་ན་ལོ་གཅིག་ཙམ་གྱི་གོང་ལ་བོད་ཀྱི་མཛངས་མ་ཚེ་རིང་སྐྱིད་ཀྱི་གཏམ་བཤད་ཅིག་བོད་ཀྱི་དུས་བབ་གསར་ལམ་དུ་བོད་ཡིག་ནང་བཀོད་སོང་བ་དེ་ངོ་དེབ་ཐོག་བརྒྱུད་བསྐུལ་བྱེད་མཁན་མང་པོ་བྱུང་ན་ཡང་། དེ་ལ་བོད་ཡིག་ཐོག་མཆན་འབྲི་མཁན་མང་ཆེ་བ་སྐྱེས་པ་རེད་འདུག ཉིན་ཤས་རྗེས་ལ་བསྟན་འཛིན་སྙིང་རྗེ་ལགས་ཀྱིས་དབྱིན་ཡིག་ཐོག་བསྒྱུར་ནས་ངོ་དེབ་ཐོག་བཀོད་འདུག སྐབས་དེར་དབྱིན་ཡིག་ཐོག་མཆན་འབྲི་མཁན་བུད་མེད་ཧ་ཅང་མང་པོ་སླེབས་བྱུང་བས། སྐབས་དེར་ང་ལ་བོད་ལ་བུད་མེད་སྨྱུག་ཐོགས་པ་དང་བསམ་བློ་བ་མེད་པ་རེད་མི་འདུག འོན་ཀྱང་ཁོ་ཚོ་བོད་ཡིག་སྤྱོད་པ་པོ་མ་ཡིན་པ་དེ་རེད་འདུག་བསམ་པའི་ཚོར་སྣང་བྱུང་།
༤ གཞིས་བྱེས་གཉིས་ཀྱི་བུད་མེད་རྩོམ་འབྲི་མཁན་རྣམས་ཀྱི་རྩོམ་འབྲིའི་རྨང་གཞི་ལ་མ་འདྲ་བ་ཅི་ཞིག་མཐོང་སོང་།
ལན། སྤྱིར་བུད་མེད་རྩོམ་པ་པོ་གཞིས་བྱེས་གཉིས་ཀ་ནས་ཡོད་པ་བདེན་པ་རེད། འོན་ཀྱང་ཕྱི་ལ་གྱར་བའི་བུད་མེད་རྩོམ་པ་པོ་བོད་ཡིག་ཐོག་རྩོམ་འབྲི་མཁན་བརྒྱ་ཆ་དགུ་བཅུའི་བསམ་བློའི་རྨང་གཞི་བོད་ནང་ནས་མགོ་བརྩམས་པ་ཡིན་པར་མཐོང་གིན་ཡོད། གང་ལྟར་གཞིས་བྱེས་གཉིས་ཀྱི་རྩོམ་འབྲིའི་ལས་ལ་ཞུགས་པའི་བུད་མེད་རྣམས་ཀྱི་རྩོམ་འབྲིའི་རྨང་གཞིའི་ཐོག་ནས་བཤད་ན། འཚོ་བའི་ཁོར་ཡུག་གི་རྐྱེན་པས། ཁོ་ཚོའི་བསམ་བློའི་ནང་གི་འཇིག་རྟེན་དེ་ལོག་ཁ་ཡིན་དུས། བོད་ནང་གི་བུད་མེད་ཀྱིས་བྲིས་པའི་རྩོམ་ཡིག་གི་ནང་ན་བོད་ཀྱི་དྲི་མ་དང་མ་བྲལ་བའི་ཐ་རྙེད་དང་ཚིག་སྦྱོར་གྱིས་ཕྱུག་པར་མཐོང་གིན་ཡོད། ཁོ་ཚོའི་རྩོམ་རིག་ཁྲོད་ཀྱི་དཔེ་བརྗོད་ལ་མཚོན་ན། བོད་ཀྱི་རོང་འབྲོག་གི་འཚོ་བ་དང་ཧ་ཅང་སེམས་ཐག་ཉེ་བའི་ཐ་རྙེད་མང་པོ་མཐོང་ཡ་འདུག དེ་དག་དང་བསྡུར་ན་ཕྱི་ལ་གྱར་བའི་བོད་ཀྱི་བུད་མེད་རྩོམ་པ་པོ་མང་ཆེ་བའི་རྩོམ་ཡིག་གི་ཚིག་སྦྱོར་དག་ཚོར་བས་མ་ཟིན་པར་བཙན་གྱིས་བསྒྲིགས་པའི་ཐ་རྙེད་སྙིང་རྗེ་མོ་ཙམ་རེད་འདུག་བསམ་པའི་ཚོར་སྣང་བྱུང་མྱོང་། ཡང་བྱེས་ནས་གཞན་སྐད་ཐོག་རྩོམ་ཡིག་འབྲི་མཁན་བུད་མེད་རྩོམ་པ་པོ་རྣམས་ཀྱི་རྩོམ་ཡིག་གི་སྤུས་ཚད་སྐད་ཡིག་གང་དེ་མ་སྐད་དུ་སྤྱོད་མཁན་མི་རིགས་དེ་དང་བསྡུར་ཐབས་མེད་ན་ཡང་། བོད་ཡིག་སྤྱོད་མཁན་དང་བསྡུར་ན་གོང་དུ་བཤད་ཟིན་པ་ལྟར་གྲངས་ཚད་ཀྱིས་མང་བར་མཐོང་གིན་ཡོད། ཡིན་ན་ཡང་གཞིས་ཀྱི་བུད་མེད་ཡི་གེ་བ་གཞན་སྐད་༼འདིར་རྒྱ་སྐད་ལ་གོ༽ སྤྱོད་མཁན་མང་པོ་ཞིག་གི་རྒྱ་ཡིག་གི་རྨང་གཞི་དང་བྱེས་ཀྱི་བུད་མེད་ཡི་གེ་བ་གཞན་སྐད་༼འདིར་དབྱིན་ཡིག་ལ་གོ༽ སྤྱོད་མཁན་མང་ཆེ་བ་ཞིག་གི་དབྱིན་ཡིག་གི་རྨང་གཞི་དང་བསྡུར་ན། གཞིས་ཀྱི་བུད་མེད་ཡི་གེ་བ་ཚོས་རྒྱ་ཡིག་གི་རྨང་གཞི་མཐུག་པོ་ཡོད་པའི་ཚོར་སྣང་བྱུང་། འདི་ཡང་ཁོར་ཡུག་གི་ཁྱད་པར་ཞིག་ཡིན་པར་བསམ་གྱིན་ཡོད།
༥ བོད་ཀྱི་རྩོམ་རིག་ལས་ཁྱོད་རང་ཉིད་ལ་ཆེས་གལ་ཆེ་བའི་ཐོབ་བྱ་ཅི་ཞིག་རེད་དམ།
ལན། ང་རང་ཆུང་དུས་ནས་བོད་པའི་ཁྱིམ་ཚང་ནས་འཚར་ལོངས་བྱུང་བ་དང་བོད་པའི་སྤྱི་ཚོགས་དང་འདྲེས་ནས་ཡོང་བ་ཡིན་པས། ང་ལ་མཚོན་ན་བོད་ཀྱི་རྩོམ་རིག་ལས་ཐོབ་བྱ་གལ་ཆེ་ཤོས་དེ། ང་བོད་པ་ཞིག་གི་བསམ་བློ་བོད་ཡིག་ཐོག་ཀློག་ཐུབ་པ་དང་འབྲི་ཆོག་པ་དེ་རེད། མ་ཟད་སྐད་ཡིག་གཞན་དང་བསྡུར་ན་བོད་ཀྱི་ཡི་གེར་ཕབ་པའི་རྩོམ་རིག་ལ་བལྟ་དུས་ཐ་རྙེད་དང་ཚིག་སྦྱོར་སོགས་ལ་རྨོངས་མི་དགོས་པ་དེ་ཡང་མི་ཞིག་ལ་མཚོན་ན་ཐོབ་བྱ་གལ་ཆེ་ཤོས་ཤིག་རེད་བསམ་གྱིན་ཡོད།
༦ རང་ཉིད་ངོ་སྤྲོད་མདོར་བསྡུས་ཤིག་བྱེད་རོགས།
ལན། ངའི་མིང་ལ་རིག་འཛིན་དབང་མོ་ཟེར། སྨྱུག་མིང་ལ་གྲོང་གསེབ་བུ་མོ་དང་ཕ་ཡུལ་མདོ་སྨད་རྔ་བ་ནས་ཡིན། ཕྱི་ལོ་ ༡༩༩༩ ལོར་བཙན་བྱོལ་དུ་འབྱོར་ནས་བཟུང་ཕྱི་ལོ་ ༢༠༡༤ བར་སློབ་གྲྭར་འགྲིམས་པ་དང་། ད་ལྟའི་ཆེད་ལས་ཁྲིམས་ལུགས་རིག་པ་བ་ཞིག་ཡིན། དྲ་རྒྱ་དང་དུས་དེབ་སོགས་ཀྱི་སྟེང་དུ་སྙན་ངག་དང་ལྷུག་རྩོམ་སྤེལ་མྱོང་བ་མ་ཟད། སློབ་གྲྭའི་དུས་དེབ་ཀྱི་རྩོམ་སྒྲིག་པ་བྱེད་མྱོང་ཡོད། ཐུགས་རྗེ་ཆེ།
ཕྱི་ལོ་ ༢༠༡༧ ཟླ་ ༠༡ ཚེས་ ༡༦ ལ།


text:
གཅིག དཔལ་དུས་ཀྱི་འཁོར་ལོའི་བསྟན་པ་དར་ཚུལ།
དེ་ཡང་བདག་གཅག་གི་སྟོན་པ་ཐུགས་རྗེ་ཅན་དེ་ཉིད་དགུང་ལོ་སོ་དྲུག་པའི་ས་ག་ཟླ་བའི་ཚེས་བཅོ་ལྔ་ལ་གནས་མཆོག་རྡོ་རྗེ་གདན་དུ་བྱང་ཆུབ་ཏུ་མངོན་པར་རྫོགས་པའི་ཕྱི་ལོའི་ནག་པ་ཟླ་བའི་ཉ་ལ། རྒྱ་གར་ལྷོ་ཕྱོགས་དཔལ་གྱི་རི་དང་ཉེ་ཁུལ་དུ་ཡོད་པའི་དཔལ་ལྡན་འབྲས་དཀར་སྤུངས་པའི་མཆོད་རྟེན་གྱི་བུམ་པའི་ནང་དུ། བྱང་ཤམ་བྷ་ལའི་ཆོས་རྒྱལ་ཟླ་བ་བཟང་པོས་སེམས་ཅན་ཐམས་ཅད་ཀྱིས་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་འགྲུབ་པའི་དོན་དུ་ཞུས་པ་བཞིན། ཆོས་རྒྱལ་ཟླ་བ་བཟང་པོས་གཙོ་བྱས་པའི་ཤམ་བྷ་ལའི་སྐལ་ལྡན་གྱི་གདུལ་བྱ་རྣམས་ལ་སྟོན་པ་སངས་རྒྱས་ཀྱིས་ཐོག་མར་དུས་འཁོར་རྩ་རྒྱུད་གསུངས།
དེའི་རྗེས་སུ་བྱང་ཤམ་བྷ་ལའི་རྒྱལ་བོ་རིགས་ལྡན་རྒྱལ་དཀས་རྒྱལ་སྲིད་སྐྱོང་བའི་སྐབས་སུ། རྒྱ་གར་འཕགས་པའི་ཡུལ་གྱི་མཁས་པ་དུས་ཞབས་པ་ཆེན་པོ་འཇམ་པའི་རྡོ་རྗེ་ཞེས་མདོ་སྔགས་ཀུན་ལ་མཁས་པ་ཞིག་བྱོན་པ་དེ་རྒྱ་གར་ནས་བྱང་གི་ཕྱོགས་སུ་ཕེབས་ཏེ། མཐར་བྱང་ཤམ་བྷ་ལར་བྱོན་ནས་རིགས་ལྡན་དངོས་དང་མཇལ་ནས་བླ་མར་བསྟེན་ཏེ། དཔལ་དུས་ཀྱི་འཁོར་ལོས་གཙོས་པའི་རྒྱུད་སྡེ་མང་པོ་གསན་པ་དང་། འགའ་ཞིག་ཐུགས་ངོར་བཞེས། འགའ་ཞིག་གླེགས་བམ་དུ་བྲིས་ཏེ་རྒྱ་གར་དུ་གདན་དྲངས་པ་ནས་དཔལ་དུས་ཀྱི་འཁོར་ལོའི་རྒྱུད་རྒྱ་གར་འཕགས་པའི་ཡུལ་དུ་དར་བའོ།།
དེ་ནས་ཁ་ཆེ་པཎ་ཆེན་ཟླ་མགོན་གྱིས་དུས་འཁོར་བསྡུས་རྒྱུད་དང་འགྲེལ་ཆེན་གཉིས་བསྣམས་ནས་བོད་དུ་བྱོན་པ་ན། འབྲོག་ལོ་ཙཱ་བ་ཤེས་རབ་གྲགས་ཀྱིས་ཞུས་ཤིང་བསྡུས་རྒྱུད་དང་འགྲེལ་བ་བོད་སྐད་དུ་བསྒྱུར་བ་ནི་བོད་གངས་ཅན་དུ་དུས་འཁོར་གྱི་དབང་རྒྱུད་གདམས་ངག་ཞུས་པ་ཐོག་མ་ཡིན་ཞིང་། དེ་ནས་རིམ་བཞིན་ལྷ་རྗེ་སྒོམ་པ་དཀོན་མཆོག་བསྲུང་དང་ཀུན་མཁྱེན་ཆོས་སྐུ་འོད་ཟེར། བླ་མ་རྒ་ལོ་སོགས་བརྒྱུད་ནས་དར་ལ། དུས་རབས་བཅུ་བཞི་བ་སྟེ་བུ་སྟོན་ཐམས་ཅད་མཁྱེན་པའི་རིང་དར་ཁྱབ་ཆེར་བྱུང་སྟེ། འཇམ་མགོན་བླ་མ་ཙོང་ཁ་པ་ཆེན་པོས་བུ་སྟོན་གྱི་དངོས་སློབ་མཁས་གྲུབ་ཁྱུང་བོ་ལྷའི་རྣལ་འབྱོར་ནས་དབང་རྒྱུན་དང༌། བདེ་ཆེན་དཔལ་བ་ནས་རྒྱུད་འགྲེལ་གྱི་བཤད་པ་དང་ཕྱག་ལེན་གྱི་མཛུབ་ཁྲིད། སྦྱོར་དྲུག་གི་ཉམས་ཁྲིད་སོགས་ཡོངས་སུ་རྫོགས་པར་ཞུས་པ་དང་འབྲེལ་སྲས་ཀྱི་ཐུ་བོ་མཁས་གྲུབ་ཐམས་ཅད་མཁྱེན་པ་སོགས་ལ་སྨིན་བྱེད་ཀྱི་དབང་དང༌། གྲོལ་བྱེད་ཁྲིད་ཀྱི་རིམ་པ་ལྷག་མེད་དུ་གནང་སྟེ་རྩ་རྒྱུད་འགྲེལ་བཤད་དང་བཅས་པ་དར་འཕེལ་དང་། རིམ་བཞིན་པཎ་ཆེན་བློ་བཟང་ཆོས་རྒྱན་དང་རྒྱལ་མཆོག་ལྔ་བ་ཆེན་པོ། པཎ་ཆེན་དཔལ་ལྡན་ཡེ་ཤེས། རྒྱལ་དབང་བསྐལ་བཟང་རྒྱ་མཚོ། དགའ་ལྡན་ཁྲི་རིམ་བྱོན་སོགས་བརྒྱུད་ནས་དགེ་ལྡན་པའི་ནང་དར་རྒྱས་བླ་ན་མེད་པ་བྱུང་།
མདོ་སྨད་རྗེ་སྐུ་འབུམ་བྱམས་པ་གླིང་དུ་རབ་བྱུང་བཅུ་བཞི་བའི་མེ་གླང་ཕྱི་ལོ1817ལོར་སྐུ་འབུམ་ཁྲི་ཆེན་ཞེ་བཞི་བ་ཞྭ་སེར་བསྟན་པའི་སྒྲོན་མེ་སྐྱབས་རྗེ་ཤིང་བཟའ་པཎྚི་ཏ་བློ་བཟང་དར་རྒྱས་རྒྱ་མཚོ་མཆོག་གིས་ཐུགས་བཀོད་གནང་པ་ལྟར། ཐུགས་ཀྱི་སྲས་གཅིག་པུ་ཆེ་ཤོས་ངག་དབང་བཤད་སྒྲུབ་བསྟན་པའི་ཉི་མས་དུས་འཁོར་གྲྭ་ཚང་རིགས་ལྡན་བློ་གསལ་གླིང་གསར་དུ་བཙུགས་ཏེ། རྡུལ་ཚོན་ལ་བརྟེན་པའི་དཔལ་དུས་ཀྱི་འཁོར་ལོའི་སྒྲུབ་མཆོད་གསར་འཛུགས་དང་། དུས་འཁོར་རྩ་འགྲེལ་བློར་འཛིན་དང་བསྡུས་རྒྱུད་འགྲེལ་ཆེན་དྲི་མེད་འོད་དང་པཎ་ཆེན་བློ་བཟང་ཆོས་རྒྱན་གྱི་དུས་འཁོར་འགྲེལ་ཆེན་གྱི་བསྡུས་དོན་དེ་ཉིད་སྣང་བ་སོགས་ཕྱི་ནང་གཞན་གསུམ་དུས་ཀྱི་འཁོར་ལོའི་འཆད་ཉན་གྱི་སྲོལ་བཙུགས། ཕྱིས་སུ་སྐྱབས་རྗེ་ཨ་ཀྱཱ་རིན་པོ་ཆེ་སྐུ་ཕྲེང་བདུན་པ་བློ་བཟང་བསྟན་པའི་རྒྱལ་མཚན་དཔལ་བཟང་བོ་གཙོས་ཡོངས་འཛིན་རྒྱ་ཡག་ཚང་སོགས་ཀྱིས་རྗེ་བཙུན་བླ་མ་དམ་པ་ཁོང་ཨ་ལགས་བླ་ཁོ་རིན་པོ་ཆེ་འཇིགས་མེད་འཕྲིན་ལས་རྒྱ་མཚོ་དཔལ་བཟང་པོའི་ཕྱག་རྒྱུན་བཞིན་རྗེ་གསེར་སྡོང་ཆེན་མོའི་ནང་དུ་དཔལ་དུས་ཀྱི་འཁོར་ལོའི་དཀྱིལ་འཁོར་ལ་བརྟེན་པའི་སྒྲུབ་མཆོད་བཙུགས་པར་བརྟེན། མདོ་སྨད་སྐུ་འབུམ་བྱམས་པ་གླིང་དུ་དཔལ་དུས་ཀྱི་འཁོར་ལོའི་འཆད་ཉན་སྔར་ལས་དར་ཞིང་རྒྱས། འདིར་སྐུ་འབུམ་དུ་དར་བའི་དུས་འཁོར་སྒྲུབ་མཆོད་ཆེན་མོ་གཉིས་ལས་ཕྱི་མའི་དར་རིམ་དང་ཆོ་ག་ཚམས་སྦྱོར་བར་བྱའོ།
གཉིས། སྐུ་འབུམ་བྱམས་པ་གླིང་དུ་དཔལ་དུས་ཀྱི་འཁོར་ལོའི་སྒྲུབ་མཆོད་བཙུགས་ཚུལ།
མདོ་སྨད་རྗེ་སྐུ་འབུམ་བྱམས་པ་གླིང་གི་གསུམ་པའི་སྒྲུབ་མཆོད་ཆེན་མོའམ་བཅོམ་ལྡན་འདས་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་ནི། དེ་ཡང་བོད་རབ་རྒྱལ་ཤིང་ཕག་སྟེ་ཕྱི་ལོ1935ལོར་སྣང་བ་མཐའ་ཡས་གསུམ་ལྡན་རྡོ་རྗེ་འཛིན་པའི་རྣམ་པར་རོལ་བ་དང་པོའི་སངས་རྒྱས7པཎ་ཆེན་བློ་བཟང་ཆོས་ཀྱི་ཉི་མ་དགེ་ལེགས་རྣམ་རྒྱལ་དཔལ་བཟང་པོ་ཉིད་གདན་ས་ཆེན་པོ་སྐུ་འབུམ་བྱམས་པ་གླིང་འདི་ཉིད་ལ་དགྱེས་བཞིན་ཞབས་ཟུང་བཀྲ་ཤིས་གསེར་གྱི་འཁོར་ལོ་མངོན་པར་བཀོད་དེ། གདན་སའི་མཁན་སློབ་དགེ་འདུན་དང་བཅས་པ་སོགས་གདུལ་བྱ་ཁྲི་ཕྲག་དུ་མར་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་ནས་སློབ་མ་སྟ་གོན་དང་། བྱིས་པ་ལྟར་འཇུག་པའི་དབང་བདུན། དབང་གོང་མ་གོང་ཆེན་བརྒྱད། རྡོ་རྗེ་སློབ་དཔོན་ཆེན་པོའི་དབང་བཅས་དགྱེས་བཞིན་བསྩལ་ཏེ། དང་པོའི་སངས་རྒྱས་དུས་ཀྱི་འཁོར་ལོའི་འཆད་ཉན་བཤད་སྒྲུབ་ཡུན་རིང་དུ་གནས་པའི་ཐབས་ལ་འབད་དགོས་པའི་བཀའ་ལུང་གསེར་གྱི་མེ་ཏོག་སྤྱི་བོར་སྩལ་བ་བཞིན། ས་སྟག་ཕྱི་ལོ1938ལོར་སྐྱབས་རྗེ་བཀའ་དྲིན་མཚུངས་མེད་ཨ་ཀྱཱ་བློ་བཟང་བསྟན་པའི་རྒྱལ་མཚན་དཔལ་བཟང་བོ་མཆོག་དང་། གསེར་ཏོག་ནོ་ནོམ་ཧན་བློ་བཟང་འཇམ་དཔལ་བསྟན་འཛིན་རྒྱ་མཚོ། ཡོངས་འཛིན་རྒྱ་ཡག་བློ་བཟང་བསྟན་པའི་རྒྱལ་མཚན་རྣམ་པ་གསུམ་གྱིས་བླ་བྲང་བཀྲ་ཤིས་འཁྱིལ་དུ་རྗེ་བཙུན་བླ་མ་དམ་པ་ཁོང་ཨ་ལགས་བླ་ཁོ་རིན་པོ་ཆེ་འཇིགས་མེད་འཕྲིན་ལས་རྒྱ་མཚོ་དཔལ་བཟང་པོའི་མདུན་ནས། མཁས་གྲུབ་ཐམས་ཅད་མཁྱེན་པའི་དཀྱིལ་ཆོག་དགོངས་པ་རབ་གསལ་གྱི་སྟེང་ནས་དཔལ་དུས་ཀྱི་འཁོར་ལོའི་བདག་ཉིད་འཇུག་ཅིང་དབང་ལེན་ཚུལ་སོགས་ཀྱི་ཕྱག་ལེན་ཞིབ་ཁྲིད་གསན་ཞིང་། དེའི་རྗེས་ཆུ་རྟ་ཕྱི་ལོ1942ལོའི་ནང་གདན་ས་རང་གི་ཆོས་སྲིད་ཀྱི་ལེགས་ཚོགས་འཕེལ་བ་སོགས་བསྟན་འགྲོའི་སྤྱི་སྒོས་སུ་ཕན་ཕྱིར་བཙན་ཁང་ཆེན་མོའི་མདུན་དུ་དཔལ་ལྡན་འབྲས་སྤུངས་མཆོད་རྟེན་གསར་བཞེངས་དང་། འདོན་རྟ་དབྱངས་གསུམ་དང་ཐིག་རྡུལ་ཚོན་སོགས་ལ་ཡུན་རིང་བཤར་སྦྱང་དང་གོམས་འདྲིས་མཛད་རྗེས། རྡུལ་ཚོན་ལ་བརྟེན་པའི་དཔལ་དུས་ཀྱི་འཁོར་ལོའི་སྒྲུབ་མཆོད་ཆེན་མོ། བདག་མདུན་བུམ་གསུམ་བདག་འཇུག་དང་བཅས་པ་ཆ་ཚང་བ། འདོན་རྟ་དབྱངས་དང་བཅས་པ་ཡོངས་སུ་རྫོགས་པ་འདི་ཉིད་གསར་འཛུགས་གནང་སྟེ། ལོ་རེའི་ཟླ་གསུམ་པའི་ནང་རྗེ་གསེར་སྡོང་ཆེན་མོའི་ནང་ཚོགས་པའི་སྲོལ་བྱུང་བའོ།།
དེ་ནས་བཟུང་སྐུ་འབུམ་དགོན་གཞུང་དང་སྒར་བ་མང་པོས་མཐུན་རྐྱེན་སྦྱར་ཏེ་དཔལ་དུས་ཀྱི་འཁོར་ལོའི་སྒྲུབ་མཆོད་ཆེན་མོ་བར་མ་ཆད་པར་ཚོགས་ལ། ང་བརྒྱད་དང་རིག་གསར་གྱི་གོད་ཆག་གིས་བོད་ཡུལ་སྤྱི་དང་འདྲ་བར་ཆོས་སྡེ་གང་ལ་ཉམས་ཆག་བྱུང་བ་དང་བསྟུན། དུས་འཁོར་གྱི་སྒྲུབ་མཆོད་འདི་ཡང་ལོ་ངོ་མང་པོའི་རིང་ཚོགས་མ་ཐུབ་པར་གྱུར། ཆོས་སྒོ་ཕྱེས་རྗེས་སྐྱབས་རྗེ་ཡོངས་འཛིན་རྒྱ་ཡག་རིན་པོ་ཆེ་དང་སྐྱབས་རྗེ་དགེ་ཀྱཱ་རིན་པོ་ཆེ། སྐྱབས་རྗེ་ཨ་ཀྱཱ་རིན་པོ་ཆེ་སོགས་དམ་པ་དུ་མའི་ཐུགས་རྗེའི་བཀའ་དྲིན་ལ་བརྟེན་ནས་སླར་ཡང་དཔལ་དུས་ཀྱི་འཁོར་ལོའི་སྒྲུབ་མཆོད་འདི་ཉིད་ཉམས་གསོས་བགྱིས་ཏེ་སྔར་གྱི་ཕྱག་སྲོལ་ཇི་ལྟ་བ་བཞིན་བཙུགས།
གསུམ། དཔལ་དུས་ཀྱི་འཁོར་ལོའི་སྒྲུབ་མཆོད་ཀྱི་ཆོ་ག
སྐུ་འབུམ་བྱམས་པ་གླིང་གི་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་ཀྱི་ཆོ་གའི་རིམ་པ་ནི། ལོ་རེའི་ཧོར་ཟླ་གཉིས་པའི་ཚེས་བཅོ་ལྔའི་ཉིན་དཔལ་དུས་ཀྱི་འཁོར་ལོའི་རྡོ་རྗེ་སློབ་དཔོན་དང་དབུ་མཛད། ས་ཆོག་པ་རྣམས་འཚོགས་ཏེ་དུས་འཁོར་གྱི་འདོན་རྟ་དབྱངས་གསུམ་དང་ཐིག་རྡུལ་ཚོན་སོགས་ཉིན་དུ་མར་གཤར་སྦྱང་གང་ལེགས་གནང་རྗེས། ཚེས་ཉེར་གསུམ་ཉིན་ནས་དཀྱིལ་འཁོར་གྱི་རྡུལ་ཚོན་བསྲེས་བ་དང་དུལ་བ། འཕུར་བ་སོགས་སྔོན་མའི་ཕྱག་སྲོལ་བཞིན་གྲ་སྒྲིག་གང་ལེགས་གནང་བར་བྱེད།
གསུམ་པའི་ཚེས་གཉིས་ཉིན་གྱི་ཞོགས་པར་ས་ཆོག་པ་རྣམས་རྗེ་གསེར་སྡོང་ཆེན་མོའི་ནང་འཚོགས་ཏེ། དཔལ་དུས་ཀྱི་འཁོར་ལོའི་སྒྲུབ་མཆོད་ཀྱི་ཆོ་གའི་གཙོ་གཏོར་དང་རྡོ་རྗེ་ཤུགས་ཀྱི་གཏོར་མ། སྲུང་མ་སྡེ་དྲུག་གི་གཏོར་མ། བུམ་གཏོར་དང་ཕུར་གཏོར་ལེགས་པར་བཞེངས་རྗེས། མཆོད་པ་མ་ཚང་བ་མེད་པ་བཀོད་ལེགས་ཤིང་གྲལ་དག་པར་བཤམས།
ཚེས་གསུམ་ནི་དུས་འཁོར་གྱི་ས་ཆོག་གི་ཉིན་ཡིན་པས་ཞོགས་པར་སྔ་མོར་འཚོགས། རྡོ་རྗེ་སློབ་དཔོན་དཀྱིལ་འཁོར་ལ་ཕྱོགས་ཏེ་བཞུགས་པའི་གཡས་གཡོན་དུ་ས་ཆོག་པ་རྣམས་གྲལ་བྱས་ནས་འཁོད་དེ། ས་ཆོག་གི་དངོས་གཞིའི་རིམ་པ་འགོ་བཟུང་ནས་ཆོ་ག་རྒྱས་པ་དང་བཅས་ཉིན་དང་པོའི་བྱ་བ་འགྲུབ་པར་བྱེད།
ཚེས་བཞིའི་ཉིན་ཅུང་སྔར་བར་འཚོགས། རྡོ་རྗེ་སློབ་དཔོན་དང་ས་ཆོག་པ་རྣམས་རང་གྲལ་དུ་བཞུགས་ཏེ། དུས་འཁོར་གྱི་མདུན་བསྐྱེད་ཀྱི་ཆོ་ག་གཙོར་བཟུང་སྟེ་ལེགས་པར་གསུངས་རྗེས། ཕྱི་དྲོ་ནས་དཀྱིལ་འཁོར་གྱི་རྡུལ་ཚོན་བཞེངས་རྒྱུ་འགོ་བཟུང་སྟེ་བདེ་ཆེན་འཁོར་ལོ་ཡོངས་སུ་འགྲུབ་པར་བྱེད་ལ། དེ་ནས་བཟུང་ཚེས་བཅུ་གསུམ་བར་དུ་སྔ་དྲོ་མདུན་བསྐྱེད་ཀྱི་ཆོ་ག་དང་ཕྱི་དྲོ་རྡུལ་ཚོན་བཞེངས་ཏེ་དཀྱིལ་འཁོར་ཡོངས་སུ་རྫོགས་པ་འགྲུབ་པར་བྱེད་པའོ། །
དེ་ནས་ཚེས་བཅུ་བཞིའི་ཕྱི་དྲོ་སྒྲུབ་མཆོད་ཀྱི་དངོས་གཞིའི་ཆོ་གའི་ཡར་ཚོགས་སམ་གྲལ་འཛིན་དུ་འཚོགས། རྣམ་དག་གངས་རི་མ་སོགས་གསུངས་རྗེས་གྲོལ། ཚེས་བཅོ་ལྔའི་ཉིན་ནས་སྔ་བར་འཚོགས་ཏེ་དཔལ་དུས་ཀྱི་འཁོར་ལོའི་བདག་མདུན་བུམ་གསུམ། བདག་འཇུག་དང་བཅས་པ་རྒྱས་པའི་སྒོ་ནས་ཚེས་ཉེར་གཅིག་བར་དུ་གསུངས། ཉེར་གཅིག་ཉིན་ས་ཆོག་པ་རྣམས་ཀྱིས་ཚོགས་ཆེན་འདུ་ཁང་གི་ལྷས་སུ་དཔལ་དུས་ཀྱི་འཁོར་ལོའི་སྦྱིན་སྲེག་གི་ཐབས་བཞེངས་ནས་འགྲུབ་པར་བྱེད།
ཚེས་ཉེར་གཉིས་ཉིན་གྱི་སྔར་མོར་དཔལ་དུས་ཀྱི་འཁོར་ལོའི་སྐུ་གསུང་ཐུགས་གསུམ་ལས་ཐུགས་བསྐྱེད་ཀྱི་ཆོ་ག་རྒྱས་པར་གསུངས་ཚར་རྗེས། ཚོགས་ཆེན་དགེ་བསྐོས་སོགས་ཕེབས་ཏེ་སྙན་བསྐུལ་གནང་བར་བྱེད། དེ་ནས་སློབ་དཔོན་དང་ས་ཆོག་པ་རྣམས་ཚོགས་ཆེན་འདུ་ཁང་ཆེན་མོའི་ལྷས་སྐོར་དུ་སྦྱིན་སྲེག་གི་ཐབ་བཞེངས་ཡོད་སར་ཕེབས་ཏེ། སྦྱིན་སྲེག་གི་ཆོ་ག་རྒྱས་པར་གསུངས་རྗེས་གསེར་སྡོང་ཆེན་མོའི་ནང་དཀྱིལ་འཁོར་གྱི་ལྷའི་ཚོགས་ཐམས་ཅད་ལ་ཚོགས་རྒྱས་པར་བཤམས་ལ། དེ་ནས་རྡུལ་ཚོན་གྱི་དཀྱིལ་འཁོར་ཆེན་མོ་གཤེགས་པར་བྱེད།
ཚེས་ཉེར་གསུམ་ཉིན་གྱི་ཞོགས་པར་བླ་མ་མཆོད་པ་གསུངས་ཚར་རྗེས། རྡོ་རྗེ་སློབ་དཔོན་གྱིས་ཆོས་གོས་སྣམ་སྦྱར་མནབས་ཏེ་བུམ་པ་རྟེན་ཁེབས་དང་བཅས་པ་བཏེགས་ནས་ས་ཆོག་པ་རྣམས་དང་བཅས་བདུད་རྩི་ཆབ་བྲན་སྟེ་ཀླུ་ཆོག་ལ་ཡར་ནང་དུང་ཆུའི་ཁར་ཕེབས། ཀླུ་ཆོག་གསུངས་རྗེས་རྡུལ་ཚོན་རྡོ་རྗེ་སློབ་དཔོན་གྱིས་དུང་ཆུར་གཤེགས་པར་བྱེད། དུང་ཆུ་ལས་ཆུ་ཅུང་ཙམ་བུམ་པར་བསྣམས་ཏེ་ཕྱིར་གསེར་སྡོང་ཆེན་མོར་ཕེབས་རྗེས། སྨོན་ལམ་ཤིས་བརྗོད་ཀྱིས་མཐའ་བརྒྱན་ནས་དཔལ་དང་པོའི་སངས་རྒྱས་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་ཆོ་ག་དཔལ་ལྡན་བླ་མ་དམ་པའི་ཕྱག་རྗེས་བཞིན་ཡོངས་སུ་རྫོགས་པའོ། །སྒྲུབ་མཆོད་འདིའི་ཆོ་གའི་རིམ་པ་རྒྱས་པ་སྐྱབས་རྗེ་ཨ་ཀྱཱ་རིན་པོ་ཆེ་བསྟན་པའི་རྒྱལ་མཚན་མཆོག་གིས་མཛད་པའི༼བཅོམ་ལྡན་འདས་དཔལ་དུས་ཀྱི་འཁོར་ལོའི་རྡུལ་ཚོན་ལ་བརྟེན་པའི་དཀྱིལ་འཁོར་སྒྲུབ་མཆོད་ཆ་ལག་དང་བཅས་པའི་ཕྱག་ལེན་གསལ་བར་བཀོད་པ་དྭངས་ཤེལ་མེ་ལོང་༽ཞེས་པར་གསལ་བས་དེ་རུ་གཟིགས་པར་ཞུ།
བཞི་བ། དཔལ་དུས་ཀྱི་འཁོར་ལོའི་ནང་དོན་དང་ཕན་ཡོན།
དུས་འཁོར་ཀྱི་ནང་དོན་ནི། ཕྱི་ནང་གཞན་གསུམ་དུས་ཀྱི་འཁོར་ལོ་ཡི། །ཞེས་གསུངས་པ་ལྟར། དུས་འཁོར་ལ་ཕྱི་དུས་ཀྱི་འཁོར་ལོ་དང༌། ནང་དུས་ཀྱི་འཁོར་ལོ། གཞན་དུས་ཀྱི་འཁོར་ལོ་བཅས་གསུམ་ཡོད་ལ། དེ་ཡང་ཕྱི་དུས་ཀྱི་འཁོར་ལོ་ནི། ཟླ་བ་བཅུ་གཉིས་དང་ཞག་མ་སུམ་བརྒྱ་དྲུག་ཅུ་སོགས་ནི་དུས་དང༌། ལོ་འཁོར་གཅིག་ལ་དེ་དག་འཁོར་བས་དུས་འཁོར་ཞེས་བརྗོད་པ་དང༌། དེས་མཚོན་ནས་ཉི་ཟླ་རྒྱུ་སྐར་གྱི་འཁོར་ཚུལ་ཡང་དེའི་ནང་དུ་འདུས་ཡོད། ནང་དུས་ཀྱི་འཁོར་ལོ་ནི་མིའི་ལུས་ཀྱི་རྩ་རླུང་ཐིག་ལེ་ཁམས་ལ་སོགས་པ་ཉིན་ཞག་གཅིག་ལ་དེ་དག་འཁོར་བས་ནང་དུས་ཀྱི་འཁོར་ལོ་ཞེས་བརྗོད། གཞན་དུས་ཀྱི་འཁོར་ལོ་ནི་གཞལ་ཡས་ཁང་དང་ཡི་དམ་གྱི་ལྷ་ལ་སོགས་པ་ཟུང་དུ་འབྲེལ་ནས་གསང་སྔགས་ཀྱི་ལྷ་སྒོམ་ཚུལ་ལ་བཤད་པ་ཞིག་ཡིན། ཡང་ན། ཕྱི་འཇིག་རྟེན་ཁམས་ཀྱི་ཉི་ཟླ་རྒྱུ་སྐར་སོགས་ཀྱི་འཁོར་ཚུལ་རྣམས་ནང་དུ་མིའི་ལུས་ཀྱི་འབྱུང་བ་ལྔ་དང་རྩ་རླུང་ཐིག་ལེ་བཅས་ཀྱི་ཆགས་ཚུལ་ངེས་ཅན་ཡོད་པ་དང་ཟུང་འབྲེལ་བྱས་ནས་གསང་སྔགས་ཀྱི་ལམ་སྒོམ་ཚུལ་བཤད་པ་ཡིན།
དེ་ལྟར་དཔལ་དང་པོའི་སངས་རྒྱས་དུས་ཀྱི་འཁོར་ལོའི་དཀྱིལ་འཁོར་ལ་བརྟེན་ནས་བདག་ཉིད་འཇུག་ཅིང་ཉམས་སུ་བླངས་པ་ལས། ལམ་བསྐྱེད་རྫོགས་ཡན་ལག་དང་བཅས་པ་ལ་དབང་བ་དང་། ཐིག་ལེ་རིགས་བཞིའི་སྟེང་གི་མ་དག་པའི་སྒྲིབ་པ་བཞི་སྦྱངས་ནས་རྡོ་རྗེ་བཞི་འགྲུབ་པའི་ནུས་པ་ཁྱད་པར་ཅན་འཇོག་ལ། ལྷག་པའི་ལྷ་ཡི་མཚན་མའི་མཐུས་གནས་སྐབས་བར་ཆད་ཞི་ཞིང་། ཆོས་མཐུན་གྱི་བསམ་པ་ཡིད་བཞིན་དུ་འགྲུབ་པ། འཛམ་གླིང་ཡངས་པའི་ཁྱོན་ལ་ནད་མུག་འཁྲུག་རྩོད་སོགས་ཞི་ནས་ཞི་བདེའི་དཔལ་ལ་ལོངས་སུ་སྤྱོད་པ་དང་། མཐར་ཐུག་ཕྱི་མར་རིག་འཛིན་གྱི་གནས་ཤམ་བྷ་ལའི་ཞིང་མཆོག་ཏུ་སྐྱེ་བའམ་རིགས་ལྡན་ཉེར་ལྔ་བ་དྲག་པོ་འཁོར་ལོ་ཅན་གྱིས་ཀླ་ཀློ་རྨག་མེད་དུ་བཅོམ་པའི་མཐར། སླར་ཡང་སྔགས་ཀྱི་བསྟན་པ་ཉི་མ་ལྟར་གསལ་བར་མཛད་པའི་དུས་དེར་སྐྱེས་ནས་རིགས་ལྡན་དངོས་ལས། དཔལ་དུས་ཀྱི་འཁོར་ལོའི་དབང་ལུང་མན་ངག་དང་བཅས་པའི་གསུང་གི་བདུད་རྩི་དངོས་མྱོང་བ་ལ་བརྟེན་ནས། དཔལ་དང་པོའི་སངས་རྒྱས་ཀྱི་གོ་འཕང་མངོན་དུ་བྱེད་པ་སོགས་གནས་སྐབས་དང་མཐར་ཐུག་གི་ཕན་ཡོན་བསམ་གྱིས་མི་ཁྱབ་པའོ།།
བོད་རབ་རྒྱན་མེ་སྤྲེལ་ཏེ་ཕྱི་ལོ2018ལོའི་ཧོར་ཟླ3པའི་ཚེས15ཉིན། ཁྲི་སྐལ་བཟང་བརྩོན་འགྲུས་སུ་འབོད་པས་ཡུལ་གངས་ལྗོངས་ཀྱི་ལུམྦིའི་དགའ་ཚལ་སྐུ་འབུམ་བྱམས་པ་གླིང་ནས་མཚམས་སྦྱར་བའོ།། ཁ་དྲོ།
རྩོམ་སྒྲིག་པ། ཀླུ་མོ་མཚོ།


text:
སྤྱིར་སྒྲ་རིག་པ་ཞེས་པ་ནི་འཇིག་རྟེན་ཁམས་ཆེན་པོ་འདིའི་སྐད་རིགས་མི་འདྲ་བ་གང་དང་གང་ཡིན་ཡང་རུང་སྟེ། རང་རང་གི་ཡུལ་གྱི་ཐུན་མིན་དུ་གྱུར་བའི་མིང་དང་། དེ་ལ་བརྗོད་དོན་གསལ་བར་བྱེད་པའི་རྐྱེན་རྣམ་དབྱེ་དང་ཚིག་ཕྲད་སོགས་སྦྱར་བ་ལ་བརྟེན་ནས་ལེགས་པར་བརྡ་འཕྲོད་པའི་ཆོས་ཉིད་གཞིར་བཟུང་སྟེ་གཏན་ལ་ཕབ་པའི་རིག་པའི་གཞུང་ལུགས་ཤིག་ཡིན་ལ། དེ་ལ་སྒྲ་རིག་པའམ་ལུང་སྟོན་པའི་བསྟན་བཅོས་ཞེས་ཀྱང་ཟེར་རོ༎དེའི་ཕྱིར་སྒྲ་རིག་པའི་བསྟན་བཅོས་ནི་སཾ་སྐྲྀ་ཏའི་སྒྲ་རིག་པ་དང་རྒྱལ་སྤྱིའི་སྒྲ་རིག་པ་ཁོ་ན་ལས་མེད་མི་དགོས་པར་ཡི་གེ་ཡོད་པའི་མི་རིགས་ཕལ་ཆེར་ལ་རང་རང་གི་སྐད་དང་
མཐུན་པའི་སྒྲ་རིག་པ་ཡོད་དེ། དཔེར་ན། ཐོན་མི་སམ་བྷོ་ཊས་བརྩམས་པའི་སུམ་རྟགས་སོགས་ནི་བོད་མི་རིགས་ཀྱི་སྐད་གཞིར་བཞག་ནས་བརྩམས་པའི་སྒྲ་རིག་པའི་བསྟན་བཅོས་ཡིན་པ་བཞིན་ནོ༎ འོན་ཀྱང་སྐབས་འདིའི་བཤད་བྱར་གྱུར་བའི་སྒྲ་རིག་པ་ཞེས་པ་ནི་སྤྱི་མིང་བྱེ་བྲག་ལ་བཏགས་པའི་རྒྱ་གར་གྱི་ཀཱ་ཙན་དབྱངས་གསུམ་དང་པཱ་ཎི་བ་བཅས་ལ་གོ་དགོས་ཏེ། དེ་ལྟར་བོད་ཁམས་ན་ཡོངས་སུ་གྲགས་ཤིང་གོམས་པའི་གཤིས་ལུགས་སོགས་དང་ཡང་མཐུན་པའི་ཕྱིར་རོ༎
སྒྲ་རིག་པའི་བསྟན་བཅོས་དེ་དག་ལ་འཆད་ཉན་དང་བཀོལ་སྤྱོད་བྱས་པའི་ཚུལ་ནི་སྔོན་ལྷའི་ཡུལ་དང་རྒྱ་གར་སོགས་ལ་བློས་མི་དཔོག་པའི་ཚོད་དུ་ཡོད་པར་མ་ཟད། བོད་ཀྱི་དབང་དུ་བྱས་ནའང་ཐོན་མི་སམ་བྷོ་ཊ་སོགས་ལོ་པཎ་རིམ་བྱོན་དང་། ཁྱད་པར་དུ་ཐར་ལོ་ཉི་མ་རྒྱལ་མཚན། འདར་བ་ངག་དབང་ཕུན་ཚོགས། དཔང་བློ་གྲོས་བསྟན་པ། ཤོང་སྟོན་རྡོ་རྗེ་རྒྱལ་མཚན། ལྷ་མཐོང་ལོ་ཙཱ་བ་དང་ཇོ་ནང་ཏཱ་ར་ནཱ་ཐ་སོགས་ཀྱི་སྐུ་དྲིན་ལ་བརྟེན་ཏེ་སྒྲ་རིག་པའི་འཆད་ཉན་དབྱར་གསུམ་ཆུ་གཏེར་གྱི་དཔལ་ལ་འགྲན་བཟོད་པ་ལྟ་བུར་གྱུར། ནང་བསྟན་གཞུང་ལུགས་གཙོ་བྱས་ཏེ་བཟོ་དང་གསོ་བ། མངོན་བརྗོད་དང་རྩིས། ཚིག་རྒྱན་རིག་པ་སོགས་ཀྱི་གཞུང་ལུགས་ཀྱང་སྒྲ་རིག་པའི་ཐབས་འཕྲུལ་ཁོ་ནར་བརྟེན་ཏེ་རི་བོའི་གཏོས་དང་མཉམ་པ་ཞིག་བོད་རང་སྐད་དུ་བསྒྱུར་བར་མ་ཟད། སྒྲ་རིག་པའི་བསྟན་བཅོས་དག་ལ་དཀའ་འགྲེལ་དང་རྒྱ་ཆེར་འགྲེལ། སྤྱི་དོན། བོད་ཡིག་གི་ལམ་ནས་རྒྱ་གཞུང་ལག་ལེན་བྱེད་ཐབས་སོགས་མཐའ་ཡས་པ་ཞིག་མཛད་པས་འཛམ་གླིང་སྔོན་ཐོན་མི་རིགས་གང་གིས་ཀྱང་བསྒྲུན་དུ་མེད་པའི་ཚད་ལ་སླེབས་སོ་ཞེས་གཞན་དག་གིས་ཀྱང་གླེང་ངོ་༎
དུས་ཀྱི་འགྱུར་བ་དང་ཕྱི་ནང་གི་རྒྱུ་རྐྱེན་དུ་མ་ཞིག་གིས་གནའ་བོའི་ཤེས་རིག་གི་འབྱུང་གནས་སུ་གྱུར་བའི་རྒྱ་གར་གྱི་སྒྲ་རིག་པའང་བར་སྐབས་ཤིག་ཏུ་རྒྱ་གར་རང་ས་ནས་འགོ་བརྩམས་ཏེ་ཉམས་དམེས་ཆེན་པོ་བྱུང་ཡང་། འཛམ་གླིང་མི་རིགས་ཁག་གི་ཤེས་ལྡན་པ་དུ་མས་ཐབས་ནུས་གང་ཡོད་ཀྱིས་མྱུར་སྐྱོབ་བྱས་པས་འཇིག་རྟེན་དང་འཇིག་རྟེན་ལས་འདས་པའི་གཞུང་ལུགས་འབུམ་ཕྲག་གི་སྒོ་ཟ་འབྱེད་པའི་ལྡེ་མིག་ལྟ་བུ་འདིའི་གཟི་བྱིན་ཡང་བསྐྱར་ས་ཆེན་པོའི་ཁྱོན་ལ་ཕྱོཊ་མེད་དུ་འཕྲོ་བཞིན་པ་ལགས་ཏེ། དབྱིན་ཇི་བས་བོད་ལ་བཙན་འཛུལ་བྱས་སྐབས་རྭ་སྒྲེང་དཔེ་མཛོད་ཁང་ནས་དཔེ་ཆ་སྣ་ཚོགས་རླངས་འཁོར་གཉིས་ཙམ་ཞིག་འཕྲོག་ཏེ་རྒྱ་གར་དུ་ཁྱེར་བའི་ཁྲོད་ན་ཙནྡྲ་བའི་མདོ་སོགས་མང་དུ་ཡོད་པ་དེས་གཞི་བྱས་ཤིང་རྒྱ་གར་དུ་བྱོན་པའི་བོད་ཀྱི་མཁས་པ་སྒྲ་རིག་སྨྲ་བ་འགས་རམ་འདེགས་ལ་བརྟེན་ཏེ་རྒྱ་གར་རང་དུ་མེས་པོའི་རིག་གནས་ལ་ངོ་མཚར་དང་རྒྱུད་འཛིན་བྱེད་པའི་ཚ་རླབས་ཤིག་འཕྱུར་བས། མཐོ་འབྲིང་རིམ་པའི་སློབ་གྲྭ་དང་། ཆེད་སྦྱོང་སློབ་གྲྭ་ཆེན་མོ། སློབ་གྲྭ་ཆེན་མོ་གཞན་དག་གི་ནང་དུའང་འདེམས་སློབ་བྱེད་ཆོག་པའི་རིག་གནས་སུ་གཏན་འབེབས་གནང་བར་མ་ཟད་སཾ་སྐྲྀ་ཏ་ཁོ་ན་སློབ་གཉེར་བྱེད་པའི་སློབ་གྲྭའང་མི་ཉུང་བ་ཞིག་བཙུགས་པས། ད་ལྟ་ཉམས་པ་སོར་ཆུད་བྱུང་སྟེ་རང་རྐང་ཟིན་པའི་གཞོན་ནུ་མང་བོས་ཟློས་གར་དང་གློག་བརྙན་སྐོར་ཞིག་ཀྱང་སཾ་སྐྲྀ་ཏའི་སྐད་ཀྱིས་འཁྲབ་སྤེལ་བྱེད་ཐུབ་པར་གྱུར། སྤྱི་དམངས་ཀྱི་ཕལ་སྐད་ནང་དུའང་ལེགས་སྦྱར་སྐད་ཀྱི་མིང་བརྡ་གང་འཚམས་རེ་སྤྱོད་བཞིན་ཡོད་པས་སྒྲ་ལ་ཅུང་ཙམ་སྦྱངས་མྱོང་བ་ཞིག་ཡིན་ཕྱིན་ད་ལྟའི་རྒྱ་གར་བ་དང་ཁ་བརྡ་བྱས་ནའང་རྒྱུན་འཀོལ་འཚོ་བ་དང་ཆོས་ལུགས་སྐོར་ནས་གོ་བརྡ་འཕྲོད་མིན་ལ་དཀའ་ཁག་ཆེར་མི་འདུག་ཅེས་སློབ་དཔོན་བཀའ་དྲིན་ཅན་རྗེ་བཙུན་དམུ་དགེ་བསམ་གཏན་རྒྱ་མཚོའི་ཞལ་ལས་དངོས་སུ་ཐོས་སོ། །
སངས་རྒྱས་ཆོས་ལུགས་ཀྱི་གཟི་བྱིན་དང་འགྲོགས་ཏེ་ཡ་གླིང་དང་ནུབ་གླིང་རྒྱལ་ཁབ་མང་བོ་ཞིག་ལའང་རྒྱ་ཁྱབ་ཏུ་དར་བས་སྒྲ་རིག་སྡུར་དཔྱོད་རིག་པ་དང་ལྷ་སྒྲུང་སྡུར་དཔྱོད་རིག་པ། རྩོམ་རིག་སྡུར་དཔྱོད་རིག་པ་སོགས་ཀྱང་ལེགས་སྦྱར་རིག་གནས་ལ་ཞིབ་འཇུག་བྱས་པའི་འབྲས་བུའི་ཟུར་མཚོན་ཙམ་རེད་ཅེས་བརྗོད་ཆོག་ལ་ནུབ་གླིང་བའི་བསམ་བློ་དང་འཚོ་བའི་ནང་དུའང་སྒྲ་རིག་པ་དང་རྟེན་ཅིང་འབྲེལ་འབྱུང་གིས་ཤུགས་རྐྱེན་གང་འཚམ་ཞིག་ཐེབས་ཡོད་པར་བཤད། དབྱིན་ཡིག་ཁྲོད་དུའང་ནང་ཆོས་དང་འབྲེལ་བའི་ཐ་སྙད་ཕལ་ཆེར་སཾ་སྐྲྀ་ཏའི་སྐད་གདངས་གཞིར་བཞག་བྱས་དང་བྱེད་བཞིན་པ་རེད། དཔེར་ན། ད་ལྟ་ཚན་རིག་དང་དཔལ་འབྱོར་སོགས་ཆ་གང་ཐད་ནས་འཕེལ་རྒྱས་སུ་ཕྱིན་པའི་རྒྱལ་ཁབ་ཨོ་སི་ཁྲུ་རི་ཡ་(ཧྱསྨཛྀངྠི)དང་ནོར་ཝེ།(སཱིཀྚཻ) འཇར་མན།(ཝོངྷྱ) དབྱི་ཏ་ལི།(ཏྻུསྨཛྀ) ཧྥ་རན་སི།(ཀྭངྷྱ)ཞི་ལ།(ཀྛུཙཽ) སུ་ཝེ་ཙེར།(ཎྡཱངྔྷ) ཨ་མེ་རུ་ཁ།(རྫྫངྷྱ) ཁ་ན་ཊ།(དྷོལླཱིསྨ) འཇར་པན།(ཎེཾལྐ)སོགས་ཀྱི་སློབ་གྲྭ་ཆེན་མོ་ཕལ་ཆེར་ལ་སཾ་སྐྲྀ་ཏའི་སྐད་ཡིག་ཆེད་སྦྱོང་གི་འཛིན་གྲྭ་བཙུགས་ཏེ་སློབ་སྦྱོང་བྱེད་བཞིན་པར་མ་ཟད། ཞིབ་འཇུག་ཚན་ཁག་གང་མང་བཙུགས་ཏེ་ཞིབ་འཇུག་མི་སྣ་བསྐྱེད་བསྲིངས་དང་། གནའ་རབས་རྒྱ་གར་གྱི་ལོ་རྒྱུས། སྙན་ངག ཆོས་འབྱུང་། མཚན་ཉིད་རིག་པ། སྒྲུང་གཏམ། ཟློས་གར། སྨན་རྩིས། ཆབ་སྲིད་དང་ཁྲིམས་ལུགས་སྐོར་གྱི་བརྩམས་ཆོས། ཆེས་གནའ་བོའི་དུས་ཀྱི་རྡོ་བརྐོས་རིག་དངོས་སོགས་ལ་སྒྲ་རིག་པའི་ལམ་ནས་གཏིང་ཟབ་པའི་ཞིབ་འཇུག་བྱས་པ་ན་ཤར་ཕྱོགས་པའི་རིག་གནས་ལ་ངོ་མཚར་སྐྱེས་ཤིང་སྒྲ་རིག་བསྟན་བཅོས་ཀྱི་གཏེར་མཛོད་དུ་གྱུར་བའི་སྒང་བ་བོད་ལ་འགྲམ་ཆུ་ལྡང་བཞིན་པའི་དུས་རེད།
རྒྱ་ནག་ལ་བཅིངས་འགྲོལ་ཡར་སྔོན་དུ་སྒྲ་རིག་སློབ་སྦྱོང་གི་འཛིན་གྲྭ་དང་སློབ་ཚན་ཁྲིད་གཞི་སོགས་མ་དར་མོད། སློབ་དཔོན་ཐོས་བཟུང་དང་ཧྭ་ཤང་ངྷཱརྨ་ཀྲ། ཧྭ་ཤང་ཡེ་ཤེས་རྒྱན་དང་རིན་ཆེན་སྤྲིན། ཧྭ་ཤང་ཞི་ཧེང་། ཐང་སུན་བླ་མ་སོགས་ཆེས་མང་བོ་ཞིག་རྒྱ་གར་འཕགས་པའི་ཡུལ་དང་ཉེ་རབས་ཀྱི་དོན་གཉེར་ཅན་དུ་མ་ནུབ་ཕྱོགས་རྒྱལ་ཁབ་ཁག་ཅིག་ཏུ་ཕེབས་ནས་སཾ་སྐྲྀ་ཏའི་སྐད་དང་་གཞུང་ལ་གཤིས་ཕྱིན་པར་སྦྱངས་རྗེས། ཕལ་ཆེན་སྡེའི་འདུལ་བ་དང་། མདོ་རྒྱ་ཆེར་རོལ་བ། སྟུག་པོ་བཀོད་པའི་རྒྱན། སྟོང་ཕྲག་ཉི་ཤུ་བ། བྱམས་ཆོས་སྡེ་ལྔ་ (ཐང་སུན་གཅིག་བུས་བཀའ་བསྟན་རྒྱ་དཔེ་གླེགས་བམ་དྲུག་བརྒྱ་དང་ང་བདུན་བསྒྱུར་ཞེས་རྒྱ་ནག་ཆོས་འབྱུང་ལས་བཤད་) སོགས་མཐའ་ཡས་པ་ཞིག་བསྒྱུར་བར་མཛད། བཅིངས་འགྲོལ་རྗེས་སུ་ཅི་ཞན་ལིང་དང་ཅིན་ཁེ་མུ། ཝང་སིང་། ལོ་ཧྲི་ཧྥང་སོགས་ཀྱིས་སཾ་སྐྲྀ་ཏའི་སྐད་ལ་ལེགས་པར་སྦྱངས་ཤིང་དུས་རབས་ཉི་ཤུ་བའི་དུས་དཀྱིལ་ནས་  > དང་  > སྔ་ཕྱིར་བརྩམས་ཏེ་པེ་ཅིན་སློབ་གྲྭ་ཆེན་མོའི་ཤར་ཕྱོགས་སྐད་རིགས་སྡེ་ཚན་དང་ཀྲུང་གོའི་སྤྱི་ཚོགས་ཚན་རིག་ཁང་གི་ཤར་ལྷོ་ཡ་ཞི་ཡ་ཞིབ་འཇུག་ཚན་ཁག་སོགས་ཀྱིས་ཁྲིད་གཞི་དེ་དག་ལ་བརྟེན་ནས་སཾ་སྐྲྀ་ཏའི་སྐད་ཡིག་ཤེས་པའི་ན་གཞོན་དུ་མ་བསྐྱེད་སྦྲིངས་བྱས། ད་ལྟའང་སློབ་དེབ་དེ་དག་རྒྱལ་ཡོངས་ཀྱི་སློབ་གྲྭ་ཁག་ཅིག་ནས་སློབ་གཞིར་འཛིན་གྱིན་འདུག
རང་རེ་གངས་ཅན་བོད་ལ་ནི་གོང་དུ་བརྗོད་པ་བཞིན་སྔ་རབས་ལོ་པཎ་ཚོའི་སྐུ་དྲིན་གྱིས་སྒྲ་རིག་གི་གཞུང་ལུགས་གྲངས་མཐའ་མེད་པ་ཡོད་ལ། སྒྲིག་ལུགས་དང་ཁྲིད་ཐབས་སོགས་ཆ་ཐམས་ཅད་ནས་མི་རིགས་གཞན་གྱི་སྒྲ་གཞུང་ལས་ཁྱད་དུ་འཕགས་ཤིང་དགེ་མཚན་ཆེ་ཞེས་ཤེས་ནས་སྨྲ་བ་དག་གིས་ཡང་ཡང་གསུངས་ཤིང་། དོན་གྱིས་ཀྱང་ལེགས་སྦྱར་གྱི་ཡི་གེ་ནི་བོད་ཀྱི་ཡི་གེ་གཉིས་པ་ལྟ་བུར་བགྲང་ཆོག་པ་ཞིག་རེད་སྙམ། རྐྱེན་དབང་དུ་མའི་དབང་གིས་དུས་རབས་ཉི་ཤུ་བའི་དུས་དཀྱིལ་ཙམ་ནས་བོད་དར་སྒྲ་རིག་ལའང་ཤས་མི་བཟོད་པའི་ཉམས་རྒུད་བྱུང་མོད། གངས་ལྗོངས་མཁས་པའི་དབང་བོ་རྗེ་དམུ་དགེ་བསམ་གཏན་རྒྱ་མཚོ་ཚང་དང་། ཀ་ཙན་དབྱངས་གསུམ་དང་པཱ་ཎི་བ་བཅས་ཀྱི་ཁྲིད་རྒྱུན་ཆ་ཚང་བཞུགས་པའི་མཁན་པོ་ཁྲོ་རི་ཚེ་རྣམ་ཚང་། རྗེ་བཙུན་ཚེ་ཏན་ཞབས་དྲུང་ཚང་། རྩིས་རམས་པ་བསམ་འགྲུབ་རྒྱ་མཚོ། དུས་འཁོར་བ་སྨད་སོག་བཛྲ་ཚང་དང་ཤེས་རབ་ཆོས་འཕེལ་ཚང་སོགས་ཀྱིས་རིན་ཆེན་གསེར་ལས་ལྷག་པའི་རིག་གཞུང་འདིའི་རྒྱུན་མཐུད་དེ་ཁྲིད་སྤེལ་རྒྱ་ཆེར་གནང་ཞིང་། སྤྱི་ལོ་ ༡༩༨༥ ལོར་ནུབ་བྱང་མི་རིགས་སློབ་གྲྭའི་ཞིབ་འཇུག་སློབ་མའི་སློབ་ཚན་ཞིག་ཏུ་གཏན་འཁེལ་གྱིས་ཁྲིད་སྤེལ་བྱས་པ་སོགས་འཕེལ་རྒྱས་དགའ་རབ་བྱུང་ཡང་། ད་ལྟ་ཞིབ་འཇུག་སློབ་མའི་ཐོག་མའི་རྒྱུགས་གཞིར་སྒྲ་རིག་སྐོར་གྱི་ཚན་པ་འགའ་རེ་ཡོད་པ་ལས་གཞན་དངོས་སུ་ཁྲིད་སྤེལ་བྱེད་ཀྱིན་མེད་ལ། ད་ནི་ཐོག་མའི་རྒྱུགས་གཞིའི་ནང་ནས་ཀྱང་རྒྱང་ཕུད་གཏོང་རྩིས་བྱེད་བཞིན་པ་ཐོས། ལྷག་པར་དུ་གཞོན་རབས་པ་མང་བོ་ཞིག་གིས་སྒྲ་རིག་པ་ནི་མི་རིགས་གཞན་པ་ཞིག་གི་གཞུང་ཡིན་པས་བོད་ལ་འབྲེལ་བ་མེད། གལ་ཏེ་ཡོད་ཀྱང་ནང་བསྟན་ཆོས་ལུགས་ཀྱི་དགོངས་དོན་རྟོགས་པའི་ལག་ཆ་ཙམ་རེད་ཅེས་བྱུང་རྒྱལ་དུ་སྨྲ་བར་བྱེད་དོ༎དེ་ནི་བྱིས་པའི་ཀུ་ཅོ་དང་སྨྱོན་པའི་ལབ་བརྡོལ་ཙམ་ལས་གཞན་ཅི་ཡང་མིན་ཏེ། སྒྲ་རིག་པ་ནི་ནང་བསྟན་ཆོས་གཞུང་གི་དགོས་མཁོ་ཙམ་མ་ཡིན་པའི་རིག་གནས་སྤྱི་ལ་ཆུ་དང་འོ་མའི་ངང་ཚུལ་གྱིས་འབྲེལ་ཞིང་འཛམ་གླིང་མི་རིགས་ཁྲོད་ངོམ་རིན་ཡོད་པའི་དགོས་འདོད་ནོར་བུ་ཞིག་ཡིན་པ་ཤེས་གལ་ཆེ་སྟེ། ང་ཚོའི་སུམ་རྟགས་དག་གསུམ་སོགས་བརྡ་སྤྲོད་གཅིག་བུའི་ཐད་ནས་བཤད་ནའང་། སྒྲ་གཞུང་གི་དབྱངས་གསལ་མཚམས་སྦྱོར་གྱི་ཚུལ་ཤེས་ན་རྗེས་འཇུག་གི་ནུས་པས་རྣམ་དབྱེ་དང་ཚིག་ཕྲད་སོགས་འདྲེན་པའི་ཆོས་ཉིད་རྟོགས་པར་འགྱུར་ལ། སྒྲ་གཞུང་གི་དབྱངས་སྲོག་ཞུགས་ཀྱི་རྣམ་བཞག་ཤེས་ན་བོད་སྐད་དུ། རྗེས་འཇུག་བཅུ་བོ་མ་ཞུགས་ན༎མིང་གཞན་སྦྱོར་བ་ཡོད་མི་སྲིད་པའི་དཀའ་གནད་རང་སེལ་དུ་འགྲོ། སྒྲ་གཞུང་གི་བྱིངས་སྒྲུབ་ཀྱི་ངང་ཚུལ་རྟོགས་ན་མིང་གཞིའི་ཡི་གེ་སུམ་ཅུར་རྗེས་འཇུག་བཅུ་ཅིའི་ཕྱིར་འཇུག་ཅིང་སྦྱོར་བའི་རྒྱུ་མཚན་ཤེས། སྒྲའི་རྐྱེན་ལ་བྱང་ན་སྔོན་འཇུག་ལྔ་བོ་གང་རུང་ཞུགས་པའི་སྟོབས་ཀྱིས་བྱ་བྱེད་ལས་གསུམ་དང་བདག་གཞན་དུས་གསུམ་གྱི་ཁྱད་པར་འབྱུང་ཚུལ་ལ་ངེས་ཤེས་རྙེད། བྱིངས་ལས་མིང་དུ་སྒྲུབ་པར་བྱེད་པའི་ཀྲྀཏྲའི་སྦྱོར་བ་ལས་རྟགས་མཚུངས་དང་སྒྲ་མཚུངས་ཀྱི་དབང་གིས་མིང་མཐུན་ལྷན་ཅིག་ཏུ་སྦྱོར་ཚུལ་སོགས་ཀྱང་རྟོགས་པར་ཕན། སྒྲའི་ཉེར་བསྒྱུར་དང་དེ་ཕན་ཅི་རིགས་ལས་མིང་ཚིག་གི་ཐོག་མཐའ་བར་གསུམ་གང་རུང་དུ་སྦྱར་ན་དོན་ཞིག་སྟོན་ལ། དེ་ལྟར་མ་སྦྱར་བར་སྤྱི་བམ་ཞིག་ལས་དོན་གསལ་བོར་མི་སྟོན་པའི་ཚིག་ཕྲད་ཀྱི་ངོ་བོ་དང་འཇུག་པའི་རྣམ་བཞག་ཤེས། བྱེད་ཅན་གཉིས་དང་མིང་ལས་ཚིག་ཏུ་བསྒྲུབ་པར་བྱེད་པའི་མིང་ལེ་སྟེ། སྐྱེས་པའི་རྟགས་དབྱངས་མཐའ་ཅན་དང་བུད་མེད་ཀྱི་རྟགས་དབྱངས་མཐའ་ཅན། མ་ནིང་གི་རྟགས་དབྱངས་མཐའ་ཅན། སྐྱེས་པའི་རྟགས་ཧ་སའི་མཐའ་ཅན། བུད་མེད་ཀྱི་རྟགས་ཧ་སའི་མཐའ་ཅན་། མ་ནིང་གི་རྟགས་ཧ་སའི་མཐའ་ཅན་རྣམས་ཀྱི་སྦྱོར་ཚུལ་ལེགས་པར་ཤེས་ན་རྣམ་དབྱེ་བརྒྱད་ཀྱི་ཁྱད་པར་དང་གོ་དོན་ལ་ནང་བྱན་ཆུད་པར་འགྱུར། སྒྲའི་ཚིག་སྡུད་ཀྱི་ཆོ་ག་ལས་བོད་ལའང་མིང་ཚིག་དག་གི་ཡན་ལག་དང་ཆ་ཤས་ཕྲད་དང་རྣམ་དབྱེ་སོགས་བསྡུས་ཏེ་ཚིག་འབྲུ་ཉུང་བར་བྱས་ནའང་ཚིག་རྒྱས་པའི་དོན་རྣམས་མ་ཚང་བ་མེད་པར་སྟོན་ཐུབ་པའི་སྐད་ཆའི་སྒྱུ་རྩལ་ཡོད་པའི་ཆོས་ཉིད་རྗེན་འཆར་དུ་འོང་། སྒྲ་གཞུང་དུ་དབྱངས་ཀྱིས་དམན་པ་ཕ་རོལ་ཏུ་ཡང་དག་པར་སྦྱོར་བ་ལས་བོད་ལ་རྩེག་འདོགས་ཀྱི་རིག་འཕྲུལ་བྱུང་བའི་གསང་བ་རྙེད། རྒྱ་གར་གྱི་རྣམ་དབྱེ་ཡིན་ན་ཚིག་ཡིན་པས་ཁྱབ་ཀྱང་བོད་ལ་མ་ཁྱབ་པ་དང་། རྒྱ་གར་གྱི་ཡི་གེར་རིང་ཐུང་དང་ལྕི་ཡང་གི་རྣམ་བཞག་ཡོད་ཀྱང་བོད་ལ་མེད་པ། རྒྱ་གར་གྱི་རྣམ་དབྱེར་ནང་གསེས་ཉེར་གཅིག་ཡོད་ཀྱང་བོད་ལ་བརྒྱད་ཀྱིས་ཆོག་པ། རྒྱ་གར་ལ་དབྱངས་གསལ་ལྔ་བཅུ་དགོས་ཀྱང་བོད་ལ་དབྱངས་གསལ་སོ་བཞིས་མི་འདང་བ་མེད་ཚུལ་སོགས་དཔྱིས་ཕྱིན་པར་ཤེས་ན། སློབ་དཔོན་ཐོན་མིས་བོད་ཡིག་བཟོ་བའི་ཁོངས་རྒྱ་གར་གྱི་སྒྲ་རིག་པར་བཅོལ་ཀྱང་དབྱངས་ལ་འཕྲི་བསྲེ་གཉིས་དང་གསལ་བྱེད་ལ་འཕྲི་སྣོན་གཉིས་མཛད་དགོས་བྱུང་བ་སོགས་ཀྱི་དཀའ་གནད་མང་བོ་ཞིག་ཀྱང་རང་སེལ་དུ་འགྲོ་བ་ཡིན་ནོ༎
འདི་ལྟར་ཞིབ་ཏུ་བསམ་ཚེ་འཛམ་གླིང་ཤར་ནུབ་ཀྱི་རྒྱལ་ཁབ་མང་བོས་རྒྱལ་ཁབ་ཅིག་གི་གནའ་བོའི་ཤིས་རིག་ལ་ཞིབ་འཇུག་ཙམ་གྱི་ཆེད་དུ་སཾ་སྐྲྀ་ཏའི་སྐད་དང་རིག་གཞུང་ལ་སྦྱང་བརྩོན་གྱི་གོམ་སྟབས་ལྷོད་མེད་བྱེད་པའི་ཚུལ་ལགས་ན། ད་ཚོས་ད་ལྟ་སྒྲ་རིག་ལ་བཟུང་བའི་གནས་བབས་ནི་ངོ་གནོང་ཞིང་ཡིད་སྐྱོ་བའི་གནས་སུ་ལྷུང་ཡོད་པ་མངོན་སུམ་ཡིན་པས། རང་རེའི་རིག་གཞུང་ཀུན་དང་ཤ་འདྲེས་པགས་འདྲེས་སུ་གྱུར་ཟིན་པའི་སྒྲ་རིག་པ་འདི་ཉིད་འཛིན་སྐྱོང་སྤེལ་གསུམ་གྱི་ལས་ལ་གཅིག་ཏུ་གཞོལ་བར་རིགས་སོ་ཞེས་གཟུར་གནས་ཤེས་ལྡན་ཡོངས་ལ་སྙན་སྒྲོན་དུ་ཕུལ་བ་ལགས་སོ༎


text:
རྒྱུས་མངའ་མེད་པའི་གོམ་སྒྲ།
- །
- མིག་དམར།, 29 ཟླ་དགུ་པ། 2015 18:54
- ། བསྟན་ཟླ།
ནག་ཡོལ་གེར་གྱི་སྒེའུ་ཁུང་ལས་མཚམས་རེར་རྒྱང་རིང་རྒྱང་རིག་ཞིག་ནས་གསལ་ལ་མི་གསལ་བའི་གློག་འོད་རབ་རིབ་ཅིག་འཚེར་ཡཏོང་བ་དང་།
ཤ་རུས་གསེབ་ལ་གྲང་ཤུར་ཤུར་གྱི་ཁོག་འདར་རེ་བྱིན་པའི་བསེར་བུ་ཞིག་ལྡང་སྟེ། སྒེའུ་ཁུང་གི་ཡོལ་རས་སྐྱ་བོ་དེ་ལྷབ་ལྷུབ་ཏུ་མཁའ་ལ་བསྐྱོད་ཅིང་། གང་ཞིག་ནས་གྲགས་འོང་བའི་མུན་པའི་ཀློང་གི་སྒོ་ཁྱུའི་ངུ་ཟུག་ཕྲ་མོ་དའང་དེ་དང་བསྟུན་ནས་རྒྱང་རིང་རྒྱང་རིང་ཞིག་གི་མཚམས་སུ་འཐིམས་ནས་འགྲོ དོ་ནུབ་ཀྱང་གློག་མེད་སྟབས། ཚེ་རིང་གིས་ཀ་སང་དེ་རིང་གི་གནམ་གཤིས་ཀྱི་འགྱུར་མདོག་དང་། གློག་ཀྱང་ཡང་ཡང་ཆད་པར་སུན་སྣང་གིས་ཆིག་ལབ་ཅིག་བརྒྱག་ཞོར་ལྕོག་རྩེ་ཐོག་གི་བཞུ་མར་དེ་བསྒྲོན་རྗེས། ཧ་ཅང་ཐང་ཆད་པའི་རྣམ་འགྱུར་གྱིས་མལ་སར་བསྡོད་ཅིང་སྔས་འགོའི་རྒྱབ་རྟེན་ཞིག་བྱས་ཏེ་གྱང་རྩར་བསྙེས་པ་དང་། དེ་ནས་སྔས་འགོའི་འགྲམ་དུ་ཡོད་པའི་དཔེ་སྒྲོམ་དང་ཛ་ཛོར་གཏོར་ནས་ཡོད་པའི་ལྕོག་རྩེ་སྟེང་གི་དཔེ་དེབ་རྣམས་ལ་ཞིག་བལྟ་ཞིག་བྱེད་སྐབས། རི་བོ་ལྟར་སྤུངས་པའི་དཔེ་དེབ་རྣམས་ཀྱིས་ཁོ་ལ་དྲི་ལན་མེད་པའི་དྲི་རྟགས་མང་པོ་ཞིག་གཅིག་རྗེས་གཉིས་མཐུད་ཀྱིས་བཀོད་པ་མ་ཟད། ཆེ་ལ་ཡིག་གཟུགས་འདྲ་མིན་གྱིས་བྲིས་ཡོད་པའི་དཔེ་དེབ་ཀྱི་མིང་བྱང་རེ་རེ་ཡིས་ཁོ་ལ་མི་བུ་སྒེར་པ་ནས་སྤྱི་ཚོགས་དང་། རྒྱལ་ཁབ་དང་། འཛམ་གླིང་བར་གྱི་འདས་པའི་ཁྲག་དང་མིག་ཆུས་བྱིས་པའི་ཡ་ང་བའི་ལོ་རྒྱུས་ཏེ། དམག་འཁྲུག་དང་ལྟོགས་ཤི། མནར་གཅོད་དང་བཤུ་གཞོག་སོགས་མིག་སྔར་དུ་གསལ་ལྷང་ངེར་བཤམས་པ་མ་ཟད། སྙིང་སྟོབས་ཀྱི་མེ་ལྕེ་གྱིན་དུ་འབར་ཞིང་། བསམ་བློའི་རྣོ་དབལ་མཁའ་ལ་བརྡར་བའི་སྒེར་ཚུགས་ཅན་གྱི་མི་བུ་ག་གེ་མོ་དག་གིས་མུན་ནག་དང་དཀའ་སྡུག་གི་ཁྲིད་ནས་མདུན་བསྐྱོད་དང་གསར་བརྗེ་བྱས་པའང་ར་སྤྲོད་བྱས།
ཏག་ཏག་མཚམས་དེར་སླེབས་དུས། ཁོས་གོམ་སྒྲ་ཞིག་ཐོས་ཤིང་། གོམ་སྒྲ་དེ་ནི་ཁོ་ལ་རྒྱུས་མངའ་གཏན་ནས་མེད་དེ། གོམ་སྒྲ་དེ་ནི་དོ་དགོང་མཚན་མོའི་སྨག་རིམ་གྱི་ཁྲོད་དུ་འདར་འདར་བྱེད་བཞིན་པའི་སྒེའུ་ཁུང་གི་ཕྱི་ནང་ཀུན་དང་གཉིས་སུ་མེད་ལ། གོམ་སྒྲ་དེ་ཁོས་གོ་བ་ཐེངས་དང་པོ་ཡིན་ཞིང་། གཅིག་བྱས་ན་གོམ་སྒྲ་དེ་སྔོན་ཆད་ནས་ཁོ་རང་གི་ཉེ་སར་བཅར་གྱི་ཡོད་སྲིད་ཀྱང་། དེའི་ཕྱོགས་སུ་ཁོས་རྣ་བ་བླགས་ཏེ་ཉན་པ་ནི་དོ་དགོང་ཐེངས་དང་པོ་ཡིན།
ལྕོག་རྩེ་སྟེང་གི་ཆུ་ཚོད་དེའི་ཐག་སྒྲ་མུ་མཐུན་ནས་གྲགས་པ་མ་ཟད། མཚན་མོའི་སྨག་རིམ་ཇེ་མཐུག་ཏུ་འགྲོ་བ་དང་། ཁོ་ལ་ཆུ་ཚོད་དེའི་ཐག་སྒྲ་དང་ཁོ་རང་གི་སྙིང་གི་འཕར་ལྡིང་གཉིས་འགྲན་བསྡུར་བྱེད་པ་ལྟར་ཇེ་མགྱོགས་སུ་འགྲོ་བའི་ཚོར་སྣང་དྲག་པོ་ཞིག་སྦྱིན།
སྐབས་དེར་གཞི་ནས་ཁོ་གློ་བུར་དུ་གཉིད་ལས་སད་པ་བཞིན། ཕར་ཕྱོགས་སུ་ཀློག་འཕྲོ་བྱས་ནས་བཞག་ཡོད་པའི་ > དེ་ལག་ཏུ་ལེན་ནས་ཀློག་འགོ་་བརྩམས་པ་ན། ནམ་རྒྱུན་ཆུང་དྲགས་པའི་ཁང་མིག་དེའང་དོ་དགོང་ཤིན་ཏུ་ཆེ་དྲགས་པའི་ཚོར་སྣང་སྐྱུར་མོ་ཞིག་ཤར་ཏེ། ལོ་ངོ་དུ་མའི་ཡང་སྔོན་དུ། ཁོ་རང་ཡང་མགོ་བོར་འུར་ཆ་བསྐོར་ཏེ། ངག་ནས་རྫི་གླུ་ལེན་ཞོར་དང་། ཁ་ནས་ཀི་སྒྲ་འདེབས་ཞོར། རྟའི་འཚེར་སྒྲ་དང་། ནོར་གྱི་ངུར་སྒྲ ལུག་གི་འབའ་སྒྲ་དང་བཅས་སྟེ། དྭངས་གཙང་གི་ཕ་ཡུལ་གྱི་རི་ལུང་ཆུ་གསུམ་བརྒྱུད་ནས་མུ་མཐའ་མེད་པའི་རྩྭ་ཐང་གི་སྟེང་དུ་སྦྲ་ནག་གྲུ་བཞིའི་དྲོད་ཁོལ་གྱིས་རང་དབང་གི་འཚོ་བ་ཞིག་ལ་རོལ་མྱོང་བས། སྐབས་དེ་དུས། མཁའ་དབྱིངས་སུ་གཤོག་རྩལ་ངོམ་ནས་འཕུར་ལྡིང་བྱེད་པའི་ཐག་དཀར་དེའང་ཁོ་རང་ཡིན་སྙམ་མྱོང་ལ། རྭ་རྩེད་ངོམ་ནས་ས་དམར་གནམ་ལ་གཏོར་བའི་འབྲོང་གཡག་དར་མ་དེའང་ཁོ་རང་ཡིན་དྲན་ཏེ། མདོར་ན་ཁོའི་སེམས་སུ་མགོ་ཐོག་གི་ཨ་སྔོན་དང་རྐང་འོག་གི་ས་གཞི་གཉིས་ཁོ་རང་ལ་དབང་ཞིང་ཁོ་རང་ལ་བདག་པ་སྙམ་ནས། སྔོ་ལྗང་གི་སྤང་གཞུང་དང་། ཁྲ་ཆིལ་གྱི་མེ་ཏོག དྭངས་གཙང་གི་ཆུ་བོ་སོགས་ཀྱིས་གྲུབ་པའི་མཛེས་སྡུག་གི་མཇིག་རྟེན་དེ་ནི་ཁོ་རང་གི་རྨི་ལམ་གྱི་ཞིང་ཁམས་གཅིག་པུ་དེ་ཡིན་པ་ཟད། དེ་ནི་ཁོ་ཡི་མ་འོངས་པའི་ཕུགས་འདུན་ཉག་གཅིག་དེ་ཡང་ཡིན།
ཁོ་རང་འདི་ལྟར་བསམ་གཞིག་ཏུ་ཉུལ་ནས་དུས་ཚོད་གཅིག་ལྷག་འགྲོ་སྐབས། སྒེའུ་ཁུང་ལས་བསེར་རླུང་ཞིག་ཐོལ་གྱིས་ལྡང་ནས་ལྕོག་རྩེ་སྟེང་གི་བཞུ་མར་དེའང་ལྷབ་ལྷུབ་ཏུ་གཡོ་བས། རང་དབང་མེད་པར་གློ་བུར་དུ་ཁོ་ལ་ཅི་ཞིག་བོར་བརླགས་སོང་བའི་གྲང་ཤུར་ཤུར་གྱི་ཚོར་སྣང་ཞིག་སྤྲོད་པ་དང་། སླར་ཡང་རྒྱུས་མངའ་གཏན་མས་མེད་པའི་གོམ་སྒྲ་དེ་ཐོས་ལ། གོ་ལ་མི་གོ་བའི་གོམ་སྒྲའི་བར་ཁུག་རེ་རེ་དང་བསྟུན་ནས། ཁོ་རང་གིས་སེམས་པ་དེ་ཡང་མཚན་མོའི་མུན་པའི་ཁྲོད་དུ་རྒྱང་རིང་རྒྱང་རིང་ཞིག་ལ་ཆས་སོང་།
སྒེའུ་ཁུང་ཕྱི་རོལ་གྱི་མུན་ནག་དེ་སྔར་བཞིན་ཡིན་ཡང་། ནམ་ཞིག་ནས་རྒྱང་རིང་གི་གློག་འོད་མག་མོག་དེ་མཐོང་ཡུལ་དུ་མེད་པར་གྱུར་ཚར་འདུག་ལ། མུནག་པའི་ཀློང་གི་སྒོ་ཁྱུའི་ངུ་ཟུག་གཟེར་མོ་དེའང་གོ་ཐོས་སུ་མེད་པར་གྱུར་ཞིང་། གློ་བུར་གློ་བུར་དུ་ལྡང་བའི་བསེར་བུ་དེ་ཡང་ལྡང་མཚམས་བྱས་ཟིན། དེ་བས་ཤུལ་དུ་ལུས་པ་ནི་ལྷིང་འཇགས་མ་ཡིན་པའི་ལྷིང་འཇགས་ཏེ། གྲགས་འགུལ་ཅི་ཡང་མེད་པའི་མཚན་གཞུང་གི་ལྷིང་འཇགས་ཀྱི་ཁྲོད་དུ། མནོ་བསམ་གྱིས་འཇིག་རྟེན་འདིའི་ཚུར་རོལ་དང་ཕ་རོལ་གཉིས་ཀྱིདབར་ནས་ཤ་འོད་ལྟར་བརྡོལ་ཡོང་བའི་འགལ་འདུ་ཁྲི་མ་འབུམ་གྱི་ཁྲོད་ནས་རེ་བ་དང་ཕུགས་བསམ་གྱིས་ཁེངས་པའི་མཛེས་སྡུག་གི་རྨི་ལམ་ཞིག་འཚོལ་བཞིན་པའི་ཚེ་རིང་ཁོ་གཅིག་པུ་ཡིན།
ཟླ་འོད་མག་མོག་ཅིག་ཤར་བྱུང་། རྒྱུ་སྐར་ཐར་ཐོར་ཞིག་འཕྲོས་སོང་། ཚེ་རིང་གིས་ད་དུང་ཡང་ >བྲང་ཁར་སྦྱར་ནས་འདུག ལྕོག་རྩེའི་ཐོག་གི་བཞུ་མར་རྩ་བར་ཐུག་ནས་རྫོགས་གྲབས་བྱས་པས་འོད་སྣང་ཇེ་ཆུང་ནས་ཇེ་ཆུང་དུ་འགྱུར།
དེ་ཡང་ཁོས་སང་ཉིན་གྱི་སང་ཉིན་ལ། དལ་གྱིས་འབབ་པའི་གང་གཱའི་འགྲམ་ནས་བརྩེ་སེམས་ཀྱི་མེ་ཏོག་ཆུན་པོ་རེ་རེ་ཆུ་ལ་བསྐུར་ཞོར། གནམ་ས་འདྲེས་མཚམས་ནས་མངོན་པའི་ས་སྲོད་ཀྱི་མཚམས་སྤྲིན་དམར་པོ་ལ་ཅེར་ཏེ། རྔམ་ཞིང་བརྗིད་པའི་རི་ལོ་ཧི་མ་ལ་ཡའི་ཕ་རོལ་གྱི་དགོད་སྒྲ་ཞིག་ལ་ཉན་གྱིན། དགོད་སྒྲ་དེའམ་རྨི་ལམ་དེའི་འཚོལ་སྙེགས་ཀྱི་སླད་དུ། ནམ་ཞཚིག་ནས་རང་ཉིད་ཀྱིས་ཀྱང་མཁའ་དབྱིངས་ཀྱི་སྤྲིན་དཀར་འདབ་མ་ཞིག་ལ་མཐམས་ནས་རི་ལུང་སྟོང་ཕྲག་གིས་བཅད་པའི་རི་བོ་ཧི་མ་ལ་ཡའི་ཕ་རོལ་དུ་སླེབས་ཤིང་། ཁ་བ་བུ་ཡུག་འཚུབ་པའི་ས་མཐའ་ནས་ལོ་ཟླ་དུ་མར་སེམས་ཀྱིས་མྱོང་ཞིང་སྣིང་གིས་ཚོར་བའི་ > ང་དངོས་སུ་ཐུག་ནས། རང་གི་ཆེས་བདེ་སྐྱིད་ཀྱི་རྨི་ལམ་དེ་གཞི་ནས་མངོན་འགྱུར་བྱུང་བར། དགའ་བ་དང་། དུང་བ་དང་། བརྩེ་བ་བཅས་ཀྱི་དགའ་སྐྱོ་ཟུང་འབྲེལ་གྱི་མིག་ཆུ་ཕྲོམ་ཕྲོམ་དུ་བཞུར།
སྐབས་དེར། རྒྱུས་མངའ་མེད་པའི་གོམསྒྲ་དེ་སླར་ཡང་ཁོ་དང་ཉེ་ལ་རིང་བའི་ས་གཞི་ནས་གྲགས་ཏེ། ཁོ་རང་བསམ་གཞིགས་ལས་དཀྲོག་པས། ཁོས་ད་གཟོད་གཞི་ནས་འདི་ནི་ཁོ་རང་གི་རེ་སྨོན་དང་ཕུགས་འདུན་གྱིས་ཁེངས་པའི་རྨི་ལམ་ཐུན་གཅིག་ཡིན་པ་ཤེས་ལ། སང་ཉིན་ལ་གསེར་མདོག་གི་ཉི་གཞོན་ཞིག་འཆར་ངེས་བསམ་ནས་གཉིད་དུ་ཡུར།
ཡོང་ཁུངས། ངེད་དྭ་བ།


text:
བོད་མི་ཚོས་འཕྲལ་ཕུགས་གཉིས་ལས་ཕུགས་ལ་གྲ་སྒྲིག་དགོས་སྐོར་གསུངས།
ནམ་ཞིག་ལ་རྒྱ་ནག་དམར་ཤོག་ཚོགས་པ་འཐོར་ཞིག་འགྲོ་ངེས་ཡིན་སྟབས། བོད་མི་ཚོས་འཕྲལ་ཕུགས་གཉིས་ལས་ཕུགས་རྒྱང་རིང་པོའི་ཆེད་ད་ལྟ་ནས་གྲ་སྒྲིག་བྱེད་དགོས་སྐོར་ཡུ་རོབ་གྲོས་ཚོགས་འཐུས་མིའི་སྐུ་ཚབ་སཱ་བྷ་སོ་གོར་གྱིས་གསུངས་སོང་།
ཟླ་འདིའི་ཕྱི་ཚེས་༡༠ ཉིན་གྱི་སྔ་དྲོར་བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཀྱི་གོ་སྒྲིག་འོག དྷ་ས་གངས་སྐྱིད་བཀའ་ཤག་གི་ཚོགས་ཁང་དུ། སྐུ་ཞབས་ཐཱོ་མ་སི་མན་གྱིས་སྣེ་ཁྲིད་དེ་དྷ་ས་རུ་འཚམས་གཟིགས་སུ་ཕེབས་པའི་ཡུ་རོབ་གྲོས་ཚོགས་འཐུས་མི་གསུམ་ལས་གྲུབ་པའི་སྐུ་ཚབ་ཚོགས་ཆུང་གིས་གསལ་འགོད་གསལ་བསྒྲགས་ཤིག་སྤེལ་སོང་ཞིང་། སྐབས་དེར་སྦར་སེལ་སྐུ་ཚབ་དོན་གཅོད་བཀྲ་ཤིས་ཕུན་ཚོགས་ཀྱང་མཉམ་ཞུགས་གནང་སོང་།
དེ་ཡང་གསར་འགོད་གསལ་བསྒྲགས་སྐབས་ཐོག་མར་གྲོས་ཚོགས་འཐུས་མི་སྐུ་ཞབས་ཐཱོ་མ་སི་མན་(Thomas Mann) གྱིས“ང་ཚོ་ཡུ་རོབ་སྤྱི་མཐུན་ཚོགས་པས་༧ཏཱ་ལའི་བླ་མ་མཆོག་གིས་འདོན་གནང་བའི་དབུ་མའི་ལམ་གྱི་སྲིད་བྱུས་ལ་ཡིད་ཆེས་ཞུ་བཞིན་ཡོད། བོད་དང་ང་ཚོའི་བར་སེམས་ཐག་ཧ་ཅང་ཉེ་པོ་ཡོད་པ་བཤད་མ་དགོས་པ་རེད། ཁ་སང་ཕྱི་ཟླ་༥ པའི་ཚེས་༩ ཉིན་ནི་ཡུ་རོབ་ཀྱི་ཉིན་མོ་ཁེལ་ཡོད་སྟབས་དམིགས་བསལ་ཉིན་མོ་དེར་ང་ཚོས་༸གོང་ས་ཏཱ་ལའི་བླ་མ་མཆོག་མཇལ་རྒྱུ་བྱུང་།”ཞེས་དང་། ༧གོང་ས་མཆོག་གིས་ཡུ་རོབ་ནང་གི་རང་དབང་དང་། དྲང་བདེན། འགྲོ་བ་མིའི་ཐོབ་ཐང་། དེ་བཞིན་དབུལ་པོར་རོགས་སྐྱོར་བྱས་པ་བཅས་ལ་བསྔགས་བརྗོད་གནང་བྱུང་སྐོར་དང་། དབུ་མའི་ལམ་ལ་བརྟེན་ནས་མིང་དོན་མཚུངས་པའི་རང་སྲིད་རང་སྐྱོང་འཐོབ་རྒྱུའི་བོད་མིའི་སྒྲིག་འཛུགས་ཀྱི་སྲིད་ཇུས་ལ་རྒྱབ་སྐྱོར་ཡོད་སྐོར། རྒྱ་ནག་གཞུང་གིས་གྲངས་ཉུང་མི་རིགས་ཀྱི་སྐད་ཡིག་བརྡལ་བཤིག་གཏོང་བཞིན་པར་ངོ་རྒོལ་ཡོད་སྐོར་སོགས་བརྗོད་སོང་བ་མ་ཟད། ཁོང་དྷ་རམ་ས་ལར་ཐེངས་ལྔ་དྲུག་ཙམ་ཡོང་ཡོད་སྐོར་དང་། ཐེངས་གཅིག་ལ་བོད་མིའི་འོས་བསྡུའི་ལས་རིམ་སྐབས་དང་ཁེལ་ཡོད་སྟབས་མང་ཚོགས་རྣམས་ཀྱིས་ཆ་ཤས་ཡག་པོ་བླངས་པ་མཐོང་བྱུང་སྐོར། མི་རིང་བར་མིང་དོན་མཚུངས་པའི་རང་སྲིད་རང་སྐྱོང་ཐོབ་རྒྱུ་རེ་བ་དང་རྒྱབ་སྐྱོར་ཡོད་སྐོར་བཅས་སོགས་གསུངས་སོང་།
དེ་རྗེས་ཡུ་རོབ་གྲོས་ཚོགས་ཀྱི་འཐུས་མི་སྐུ་ཞབས་སཱ་བྷ་སོ་གོར་(CsabaSogor) གྱིས། ཁོ་རང་དེ་སྔོན་དམར་ཤོག་རྒྱལ་ཁབ་ཅིག་ནས་ཡོང་བ་ཡིན་སྟབས། རྒྱ་ནག་གི་དབང་སྒྱུར་འོག་བོད་མིར་དཀའ་ངལ་གང་ཡོད་ལ་ཤེས་རྟོགས་ཐུབ་ཀྱི་ཡོད་སྐོར་དང་། ནམ་ཞིག་ལ་རྒྱ་ནག་དམར་ཤོག་ཚོགས་པ་འཐོར་ཞིག་འགྲོ་ངེས་པ་ཡིན་སྟབས། བོད་མི་ཚོས་འཕྲལ་ཕུགས་གཉིས་ལས་ཕུགས་རྒྱང་རིང་པོའི་ཆེད་ད་ལྟ་ནས་གྲ་སྒྲིག་བྱེད་དགོས་སྐོར་སོགས་གསུངས་སོང་།
དེ་རྗེས་སྐུ་ཞབས་ར་མོན་ཏྲི་མོ་ས་(Ramon Tremosa)ཡིས་“ང་རང་བོད་མིའི་གྲོགས་པོ་ཞིག་ཡིན་པའི་རྒྱུ་མཚན་གྱི་ཐོག་ནས་ངས་བོད་ལ་རང་བཙན་དགོས་རེད་ཅེས་ཞུ་མ་ཐུབ་ཀྱང་། བོད་མི་ཚོར་རང་དབང་དང་དྲང་བདེན། འགྲོ་བ་མིའི་ཐོབ་ཐང་སོགས་ངེས་པར་དུ་དགོས། མང་གཙོ་དང་རང་དབང་སོགས་ཀྱི་རིན་ཐང་གི་ཆེད་འཐབ་རྩོད་བྱེད་དགོས་པ་རེད་མ་གཏོགས་ལག་ཐོག་ཏུ་རྔན་པ་སྤྲད་པ་ལྟ་བུ་སྤྲོད་མཁན་གཞན་སུ་ཡང་མེད། གལ་ཏེ་ད་ལྟའི་གདུག་རྩུབ་ཅན་གྱི་སྲིད་གཞུང་དེ་ཚོས་བྱེད་སྟངས་ལ་ང་ཚོས་ངོ་རྒོལ་མ་བྱས་ཚེ་མི་རབས་གསར་རྙིང་བརྗེས་ཟིན་པའི་རྗེས་སུ་སླར་ཡང་མི་རབས་གསར་པ་ཚོས་རང་དབང་དང་མང་གཙོ་སོགས་ཀྱི་ཆེད་འཐབ་རྩོད་བྱེད་དགོས་པ་ཆགས་རྒྱུ་རེད། དེར་བརྟེན་མི་རབས་རྗེས་མ་ཚོས་རང་དབང་དང་དྲང་བདེན། མང་གཙོ་བཅས་ཀྱི་ཐོབ་ཐང་ལོངས་སུ་སྤྱོད་ཐུབ་ཆེད་ང་ཚོས་མུ་མཐུད་རིན་ཐང་དེ་དག་གི་ཕྱིར་དུ་འཐབ་རྩོད་བྱེད་དགོས་རེད་”ཅེས་སོགས་གསུངས་སོང་། །
གསར་འགོད་པ་བཀྲ་ཤིས་དོན་གྲུབ།


text:
ཧྥིན་ལན་གྱི་སློབ་གསོའི་སྒྲོམ་གཞི་ནི། འཛམ་གླིང་སྟེང་ན་སློབ་གསོའི་སྒྲོམ་གཞི་ལེགས་ཤོས་སུ་ངོས་འཛིན་བྱེད་ཀྱིན་ཡོད། སློབ་གསོའི་སྒྲོམ་གཞི་འདི་ནི། འདས་པའི་ལོ་ངོ་བཞི་བཅུའི་ནང་བསྒྱུར་བཅོས་དང་གསར་སྣོན་བྱས་པའི་འབྲས་བུ་ཞིག་ཡིན། དེང་གི་དུས་འདིར། འཛམ་གླིང་གི་རྒྱལ་ཁབ་མང་པོ་ཞིག་གིས་ཧྥིན་ལན་ སློབ་གསོའི་སྒྲོམ་གཞི་དེར་ལད་ཟློས་བྱས་ཏེ་དངོས་སུ་ལག་བསྟར་བྱེད་བཞིན་ཡོད། སློབ་གསོའི་སྒྲོམ་གཞི་འདི་ནི། སློབ་གསོ་སྤྲོད་མཁན་གྱི་དགེ་རྒན་དང་སློབ་གསོ་མྱོང་མཁན་གྱི་སློབ་མ་གཉིེས་ཀར་ལྷ་ཡུལ་འདྲ་ཞིག་ཆགས་ཡོད་པ་་དེའང་ཐོལ་བྱུང་གི་འབྲས་བུ་ཞིག་ཡེ་ནས་མིན་པ་སྨོས་ག་ལ་དགོས། དེས་ན། གཤམ་ནས་རླབས་ཆེ་བའི་ཧྥིན་ལན་སློབ་གསོའི་ཁྱད་ཆོས་བཅོ་ལྔ་དེ་བཀོད་ནས་ཅིའི་ཕྱིར་སློབ་གསོའི་སྒྲོམ་གཞི་འདི་འཛམ་གླིང་གི་ཡང་རྩེ་ཡིན་པ་ངོ་སྤྲོད་ཞུ་རྒྱུ་ཡིན།
༡༽ བྱིས་པ་ལོ་བདུན་ལ་སོན་དུས་གཞི་ནས་སློབ་གྲྭར་ཞུགས་ཀྱི་ཡོད། མིའི་རང་གཤིས་ཕལ་ཆེ་བ་ནི་ཐོག་མའི་ལོ་བདུན་གྱི་ནང་དུ་འཕེལ་རྒྱས་དང་གཏན་ཆགས་སུ་འགྱུར་གྱི་ཡོད་སྟབས། ཐོག་མའི་ལོ་བདུན་གྱི་རིང་དེ་སོ་སོའི་ཕ་མ་དང་ནང་མིའི་མཉམ་དུ་སྐྱེལ་རྒྱུ་ཤིན་ཏུ་ནས་གལ་འགངས་ཆེན་པོར་འཛིན་གྱིན་ཡོད།
༢༽ ཧྥིན་ལན་གྱི་སློབ་མར་ནང་སྦྱོང་ངམ་ལས་བྱ་ཟེར་བ་ཞིག་འབྲི་རྒྱུ་མེད་པར་མ་ཟད། ཡིག་རྒྱུགས་ཀྱང་ཧ་ལམ་གཏོང་དགོས་ཀྱི་མེད། ངེས་པར་དུ་ཞུགས་དགོས་པའི་གཅིག་བསྡུས་ཡིག་རྒྱུགས་གཅིག་རང་ཞིག་ཡོད། དེ་ནི་མཐོ་སློབ་མཐར་ཕྱིན་གྱི་ཡིག་རྒྱུགས་རེད། སྤྱིར་ཡིག་རྒྱུགས་ལ་གྲ་སྒྲིག་བྱེད་རྒྱུ་ནི་ཡིད་ཐང་ཆད་པ་ཞིག་ཡིན་ལ། བྱིས་པའི་ངོས་ནས་བཤད་ན། དེར་ནི་གནོན་ཤུགས་ཆེ་ཞིང་གཏོར་བརླག་གི་རང་བཞིན་ལྡན་པས་བྱིས་པའི་ཀུན་སློང་དང་བསམ་སྦྱོར་ལ་ངན་ཤུགས་ཐེབས་པར་མ་ཟད། ཡིག་རྒྱུགས་ཀྱིས་བྱིས་པའི་རང་དབང་དང་སོ་སོའི་དགའ་ཞེན་འཚོལ་བར་ཡང་འགོག་རྐྱེན་བྱེད་ཀྱི་ཡོད་སྟབས། ཡིག་རྒྱུགས་མེད་པའི་སློབ་མའི་བདེ་ཐང་དང་དགེ་ཕན་དེ་དག་གཙིགས་ཆེན་དུ་བཟུང་ཡོད།
༣༽ ཧྥིན་ལན་གྱི་སློབ་གསོའི་སྒྲོམ་གཞིའི་ནང་དུ་སློབ་མར་སྤྱང་གྲུང་དང་བློ་རིག་ལྡན་མིན་གྱི་དབྱེ་འབྱེད་མེད་པར་བྱིས་པ་ཚང་མར་འཛིན་ཁང་གཅིག་གི་ནང་ནས་སློབ་ཁྲིད་བྱེད་ཀྱི་ཡོད་པར་མ་ཟད། བྱིས་པའི་ཁྲོད་དུ་དབང་བོ་སྐྱོན་ཅན་དང་གཟུགས་པོའི་ཞན་ཆའི་དབང་གིས་སློབ་སྦྱོང་བྱེད་པར་ལུས་སེམས་ཅི་རིགས་ནས་དཀའ་ངལ་ཡོད་པའི་རིགས་སློབ་སྦྱོང་རྗེས་ལུས་མི་ཐེབས་པའི་ཆེད་དུ། སློབ་གྲྭའི་ངོས་ནས་དགེ་རྒན་འཕར་མ་ཞིག་སྟེ། དགེ་རྒན་གཞན་ཚོ་ལས་ལོ་གཅིག་གིས་དམིགས་བསལ་སློབ་གསོ་ཐོབ་ཡོད་མཁན་ཞིག་ཆེད་དུ་བཀོད་སྒྲིག་བྱས་ཏེ་དགེ་རྒན་གྱི་ནུས་ཤུགས་མཐོར་འདེགས་དང་འདྲ་མཉམ་གྱི་སློབ་གསོ་སྤྲོད་ཀྱི་ཡོད།
༤༽ སློབ་མགོ་བརྩམས་པ་ནས་ལོ་དྲུག་གི་རིང་དེར་བྱིས་པའི་རྣམ་དཔྱོད་དང་བསླབ་འབྲས་ཀྱི་ཐད་ཚད་འཇལ་རིགས་རྩ་བ་ཉིད་ནས་བྱེད་ཀྱི་མེད་པ་སྟེ། འདིའི་སྐབས་སུ་སློབ་མ་ཚོས་ནི་སོ་སོའི་སློབ་སྦྱོང་ལ་སྟ་གོན་བྱེད་རྒྱུ་དང་རང་རང་གི་དགའ་ཞེན་འཚོལ་རྒྱུ་དེ་ཡིན།
༥༽ ཧྥིན་ལན་གྱི་སློབ་མའི་ཁྲོད་ནས་སློབ་མ་བརྒྱ་ཆ་དྲུག་ཅུ་རེ་དྲུག་སློབ་ཆེན་དུ་ཞུགས་ཐུབ་ཀྱི་ཡོད་པ་དང་། འདི་ནི་ད་ལྟའི་བར་ཡུ་རོབ་རྒྱལ་ཁབ་ཡོངས་ཀྱི་ནང་ནས་བརྒྱ་ཆ་མཐོ་ཤོས་དེ་ཡིན་པར་བརྗོད།
༦༽ ཧྥིན་ལན་གྱི་སློབ་མའི་བརྒྱ་ཆ་དགུ་བཅུ་གོ་གསུམ་གྱིས་མཐོ་སློབ་ནས་ཀྱང་བསླབ་པ་སོན་ཐུབ་ཀྱི་ཡོད། འདི་ནི་ཨ་མེ་རི་ཀ་དང་བསྡུར་ན་བརྒྱ་ཆ་བཅུ་བདུན་དང་ཚེག་ལྔ་ཡིས་མང་བར་གྱུར་ཡོད།
༧༽ ཧྥིན་ལན་གྱི་སློབ་མ་ཚོས་སློབ་གྲྭ་རུ་སྐད་ཡིག་མང་པོ་སྦྱོང་གིན་ཡོད། སྐད་རིགས་ལ་སྦྱང་བརྩོན་བྱེད་རྒྱུ་དེ་ནི་སློབ་ཞུགས་བྱས་པའི་ཉིན་དང་པོ་ནས་མགོ་རྩོམ་གྱིན་ཡོད། ལོ་དགུ་ལ་སོན་དུས་ཧྥིན་ལན་གྱི་གཞུང་སྐད་གཉིས་པ་སྟེ་ཁྱིམ་མཚེས་རྒྱལ་ཁབ་སི་ཝི་སྒྲིན་གྱི་སྐད་ཡིག་ལ་སྦྱོང་མགོ་བཙུགས་ཡོད། ལོ་བཅུ་གཅིག་གི་སྟེང་དུ་དབྱིན་ཡིག་དང་། ལོ་བཅུ་གསུམ་གྱི་སྟེང་ནས་སྐད་རིགས་བཞི་པར་སྦྱང་བརྩོན་བྱེད་ཀྱིན་ཡོད། སློབ་ཆེན་གྱི་སློབ་ཐོན་ཡིག་རྒྱུགས་ལེན་སྐབས་སྐད་རིགས་གཉིས་ལ་མ་གཏོགས་ཡིག་རྒྱུགས་ལེན་གྱི་མེད།
༨༽ ཚན་རིག་གི་འཛིན་གྲྭར་སློབ་མའི་གྲངས་འབོར་བཅུ་དྲུག་ལས་བརྒལ་མི་རུང་བའི་གཏན་འབེབས་བྱས་འདུག འདི་ནི་སློབ་མ་ཚང་མར་དངོས་སུ་ལག་བསྟར་བྱེད་པའི་གོ་སྐབས་འདྲ་མཉམ་སྤྲོད་ལེན་བྱེད་པའི་ཆེད་དུ་རེད།
༩༽ རྒྱལ་ཡོངས་སློབ་གསོའི་སྒྲོམ་གཞི་རུ་སློབ་གསོ་སྤྲོད་ཕྱོགས་ཐད་ལ་ལམ་སྟོན་བྱས་ཡོད་པ་ལས་གཏན་འབེབས་གཞན་ཅི་ཡང་བྱས་མེད། སློབ་གསོའི་ལམ་སྟོན་ཡིག་ཆ་དེ་ནི་རྒྱལ་ཡོངས་ནས་ཡོང་བའི་དགེ་རྒན་མང་པོ་མཉམ་རུབ་ཀྱིས་གཏན་ལ་ཕབ་པ་ཞིག་རེད། ལམ་སྟོན་དེར་གཞི་བཅོལ་ཏེ་དགེ་རྒན་སུ་ཞིག་ཡིན་རུང་སོ་སོའི་ཁྲིད་བྱ་གཞིར་བཞག་ནས་དེའི་ཐད་ཀྱི་ཐབས་ཇུས་དང་གོ་རིམ་སྒྲིག་སྟངས་སོགས་ལ་རང་དབང་གིས་གོ་སྒྲིག་བྱེད་དགོས་ཀྱི་ཡོད།
༡༠༽ ཧྥིན་ལན་དུ་སྒེར་གཉེར་སློབ་གྲྭ་གཅིག་ཀྱང་མེད། སྒེར་གཉེར་སློབ་གྲྭ་མེད་པ་འདིས་དབུལ་ཕྱུག་གི་ཁྱད་པར་ལས་འབྱུང་བའི་དོན་རྐྱེན་གྱི་རིགས་ཉུང་དུ་གཏོང་ཐུབ་པ་མ་ཟད། གྲོང་ཁྱེར་དང་གྲོང་གསེབ་གང་དུ་སོང་རུང་སློབ་གྲྭའི་མཐུན་རྐྱེན་དང་བཀོད་སྒྲིག་སོགས་གཅིག་མཚུངས་ཡིན། འདིས་སློབ་གྲྭ་ཕན་ཚུན་བར་གྱི་འགྲན་རྩོད་དེའང་མེད་པར་གཏོང་ཐུབ་ཀྱི་ཡོད།
༡༡༽ ཧྥིན་ལན་གྱི་སློབ་གྲྭའི་འགྲོ་གྲོན་བརྒྱ་ཆ་བརྒྱ་གཞུང་གིས་འགན་ལེན་བྱེད་ཀྱི་ཡོད། དབུས་སྲིད་གཞུང་ནས་ས་གནས་སྲིད་གཞུང་གང་དུའང་སློབ་གསོར་འབྲེལ་བའི་ལས་ཀ་བྱེད་མཁན་ཚང་མ་སློབ་གསོ་བ་འབའ་ཞིག་ཡིན་པ་ལས། དེར་ཚོང་ལས་པ་དང་དམག་དཔོན། ཡང་ན། ཆབ་སྲིད་པ་བཅས་གཅིག་ཀྱང་མེད།
༡༢༽ ཧྥིན་ལན་གྱི་སློབ་ཆུང་སློབ་མའི་ངལ་གསོའི་དུས་ཚོད་ནི། ཨ་མེ་རི་ཀའི་སློབ་ཆུང་དང་བསྡུར་ན་ལྡབ་གསུམ་ལས་མང་བ་ཡོད་པར་མ་ཟད། སློབ་ཐུན་རེའི་རྗེས་ཀྱི་སྐར་མ་བཅོ་ལྔའི་རིང་གི་ངལ་གསོའི་སྐབས་སུ་སློབ་མ་ཚོ་འཛིན་ཁང་གི་ཕྱི་རོལ་ལ་འགྲོ་རུ་འཇུག་ཅིང་། ཕྱི་རོལ་ཏུ་ལུས་རྩལ་གྱི་བྱེད་སྒོ་དང་སློབ་ཁྲིད་བྱེད་རྒྱུ་སོགས་ལ་སྐུལ་ལྕག་གཏོང་བ་བཅས་བྱེད།
༡༣༽ དགེ་རྒན་གྱིས་ཉི་མ་རེར་སློབ་ཁྲིད་ཆུ་ཚོད་བཞི་ལས་བྱེད་དགོས་ཀྱི་མེད་ལ། གཟའ་འཁོར་རེར་ཆུ་ཚོད་གཉིས་རིང་ཆེད་ལས་འཕེལ་རྒྱས་ཟབ་སྦྱོང་ངམ། ཁྲིད་གཞི་གཏན་འབེབས། ཡང་ན། སློབ་མའི་ཡར་རྒྱས་སོགས་ལ་དབྱེ་ཞིབ་བྱེད་དགོས་ཀྱི་ཡོད། སློབ་ཁྲིད་ཀྱི་དུས་ཚོད་ཉུང་བ་ཡོད་སྐབས་སློབ་མར་གནོན་ཤུགས་མེད་པར་མ་ཟད། དགེ་རྒན་ལ་སློབ་ཁྲིད་ཀྱི་གྲ་སྒྲིག་ཚགས་ཚུད་བྱེད་པའི་དུས་ཚོད་འདང་ངེས་ཐོབ་ཀྱི་ཡོད།
༡༤༽ ཧྥིན་ལན་གྱི་འཛིན་གྲྭའི་དགེ་རྒན་ནི་གཏན་འཇགས་ཡིན། འཛམ་གླིང་གི་རྒྱལ་ཁབ་མང་པོ་ཞིག་གི་སློབ་གྲྭ་ཚོར་མཚོན་ན། ལོ་ལྟར་འཛིན་གྲྭའི་དགེ་རྒན་གསར་པ་རེ་ཡོང་གིན་ཡོད་ཀྱང་། ཧྥིན་ལན་ནི་དེ་ལས་ལྡོག་སྟེ་འཛིན་གྲྭའི་དགེ་རྒན་ཚོས་འཛིན་གྲྭ་གཅིག་ལ་ལོ་ལྔ་རེར་འགན་ཁུར་རྒྱུན་མཐུད་བྱེད་ཀྱི་ཡོད། འདི་ལྟར་བྱས་པའི་དགེ་མཚན་ནི། དགེ་རྒན་དང་སློབ་མའི་བར་ལ་རྒྱུས་ལོན་དང་འབྲེལ་བ་འཛུགས་ཐུབ་པའི་དུས་སྐབས་ཡོད་ལ། དེ་བས་ཀྱང་གལ་ཆེ་བ་ཞིག་ལ། སློབ་མ་རྣམས་དགེ་རྒན་གྱི་ཁྲིད་སྟངས་ལ་གོམས་ཐུབ་པ་མ་ཟད། དགེ་རྒན་གྱིས་སློབ་མའི་སློབ་སྦྱོང་བྱེད་སྟངས་ལ་ཡང་རྒྱུས་ལོན་བྱེད་ཐུབ་ཀྱི་ཡོད་པས་རེད།
༡༥༽ ཧྥིན་ལན་དུ་དགེ་རྒན་ཞིག་གི་ལས་གནས་སུ་ཞུགས་པར་དགེ་རྒན་གྱི་དཔང་ཡིག་ཡོད་པ་ཙམ་གྱིས་མི་ཆོག་པར། ངེས་པར་དུ་སློབ་ཁྲིད་བྱེད་ཆོག་པའི་དཔང་ཡིག་དང་གཙུག་ལག་རབ་འབྱམས་པའི་དཔང་ཡིག་ཡོད་དགོས་པ་ཡིན། དགེ་རྒན་གྱི་ལས་གནས་ལ་ནི་སྨན་པ་དང་ཁྲིམས་རྩོད་པ་ཇི་བཞིན་བརྩི་མཐོང་དང་གདེང་འཇོག་གང་འཚམ་ཡོད་པ་བཅས་ཡིན།
སྤྱི་ལོ་ ༢༠༡༨ ཟླ་ ༤ ཚེས་ ༡༨ ལ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/26810.html


text:
དུས་ཡུན་ཉིན་བདུན་ཡིན་པའི་སྲིད་གྲོས་གྲོས་གཞིའི་ལས་དོན་དངོས་སྒྲུབ་ཀྱི་ཆེད་དོན་གསོ་སྦྱོང་འཛིན་གྲྭ་དེ་ཟླ་11པའི་ཚེས་16 ཉིན་ཀོང་ཤིས་ཀྲོང་རིགས་རང་སྐྱོང་ལྗོངས་ནན་ཉིང་གྲོང་ཁྱེར་ནས་བདེ་བླག་ངང་མཇུག་བསྡུས་ཤིང་། བདེ་ཆེན་ཁུལ་གྱི་སྲིད་གྲོས་ཨུ་ཡོན་དང་སྲིད་གྲོས་ལས་ཁུངས་ཀྱི་ལས་བྱེད་མི་སྣ30་ཐེངས་འདིའི་གསོ་སྦྱོང་ནང་ཞུགས་ཡོད་པ་མ་ཟད། གྲོས་གྲོས་གཞིའི་ལས་དོན་དངོས་སྒྲུབ་ཀྱི་ཆེད་དོན་གསོ་སྦྱོང་དང་ལེན་བྱས་ཏེ་སྲིད་གྲོས་ཨུ་ཡོན་དང་སྲིད་གྲོས་ལས་ཁུངས་ཀྱི་ལས་བྱེད་མི་སྣའི་གྲོས་གཞིའི་ལས་ཀའི་ནུས་པ་ཇེ་མཐོར་བཏང་ཡོད།
བདེ་ཆེན་ཁུལ་སྲིད་གྲོས་ཀྱི་ཀྲུའུ་ཞི་གཞོན་པ་དབྱང་ཧྥེང་ཞིས་རུ་ཁག་གི་སྣེ་ཁྲིད་ནས་གསོ་སྦྱོང་ནང་ཞུགས་ཡོད།
ཟླ་11 པའི་ཚེས10ཉིན་ནས་ཚེས16ཉིན་བར་གྱི་དུས་ཡུན་ཉིན་བདུན་རིང་གི་གསོ་སྦྱོང་ཁྲོད། ཚོགས་མི་ཚོས་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། 《ཀྲུང་གོ་མི་དམངས་ཆབ་སྲིད་གྲོས་མོལ་ཚོགས་འདུའི་རྒྱལ་ཡོངས་ཨུ་ཡོན་ལྷན་ཁང་གི་གྲོས་གཞིའི་ལས་ཀའི་སྲོལ་ཡིག》དང་འབྲེལ་ཡོད་ཀྱི་ཆ་ཚང་བའི་ལམ་ལུགས་གསལ་འགྲེལ་བྱས་ནས། དུས་སྐབས་གསར་པའི་ས་གནས་སྲིད་གྲོས་ཀྱི་གསར་གཏོད་འཕེལ་རྒྱས་ཀྱི་འགོག་རྐྱེན་དབྱེ་ཞིབ་དང་འཛུགས་སྐྲུན་བྱེད་པའི་ཐབས་ལམ། ཅི་ལྟར་གྲོས་གཞི་གྲོས་མོལ་དང་ཆེད་དོན་གྲོལ་མོལ། ཁ་གཏད་གྲོས་མོལ། རིགས་ཁོངས་གྲོས་མོལ་སོགས་ཀྱི་རྣམ་པ་མཐའ་གསལ་མཐིལ་རྟོགས་བྱས་ནས། གྲོས་གཞི་གལ་ཆེན་དང་གཙོ་གནད་ཅན་གྱི་གྲོས་གཞི་ལྟ་སྐུལ་སྤྱི་འདོམས་ཀྱི་རྣམ་པ་ལྟར་ཐག་བཅད་དེ། གང་ལེགས་ཀྱིས་མི་དམངས་སྲིད་གྲོས་ཀྱི་དམངས་གཙོའི་ལྟ་སྐུལ་འགན་ནུས་ཀྱི་བྱེད་ལས་གལ་ཆེན་འདོན་སྤེལ་ཇི་ལྟར་བྱ་རྒྱུ་དང་། གྲོས་གཞི་གྲོས་མོལ་དང་དམངས་གཙོས་ལྟ་སྐུལ་བྱེད་པའི་ཕྱོགས་བསྡུས་བེད་སྤྱོད་ཀྱི་ཉམས་མྱོང་ངོ་སྤྲོད་ཞིབ་ཕྲ་གནང་ཡོད།《སྤྱི་ཚོགས་རིང་ལུགས་ཀྱི་གྲོས་མོལ་དམངས་གཙོ་འཛུགས་སྐྱོང་ལ་ཤུགས་སྣོན་རྒྱག་རྒྱུའི་སྐོར་གྱི་བསམ་འཆར》ཡི་ནང་དོན་གཙོ་བོར་འགྲེལ་བཤད་དང་། རིགས་ཁོངས་གྲོས་གཞིའི་ལས་དོན་སྒྲུབ་པའི་བྱེད་ཐབས་ཀྱི་འཚོལ་ཞིབ་དང་དེ་ཇི་ལྟར་བྱས་ནས་རིགས་ཁོངས་གྲོས་གཞིའི་ལས་ཀའི་ཁྲོད་ཀྱི་ཁྱད་ཆོས་དང་དགེ་མཚན་འདོན་སྤེལ་བྱེད་པ། ཇི་ལྟར་དམིགས་ཏེ་དུས་སྐབས་གསར་པའི་དཔལ་འབྱོར་དང་སྤྱི་ཚོགས་གོང་འཕེལ་འགྲོ་བའི་ཁྲོད་ཐོན་པའི་གནས་ཚུལ་གསར་པ་དང་གནད་དོན། ནམ་རྒྱུན་གྱི་གྲོས་གཞིའི་བསྡུ་ལེན་ལས་དོན་དང་། གྲོས་གཞིའི་དམིགས་སའི་རང་བཞིན་དང་དངོས་ཕན་རང་བཞིན་ཆེ་རུ་གཏོང་བ། ཇི་ལྟར་དྲ་རྒྱའི་ལག་རྩལ་བྱ་ཐབས་ལ་བརྟེན་པ་དང་། གྲོས་གཞི་དང་ལས་དོན་ཡོངས་བསྒྲགས་ཅན་དང་ཆ་འཕྲིན་ཅན། སྤྱི་དམངས་གོ་རིམ་ལྡན་པའི་ངང་ཟབ་ཞུགས་བྱེད་པ་སོགས་ཀྱི་ནང་དོན་11འདུས་ཡོད།
ཐེངས་འདིའི་གསོ་སྦྱོང་ལ་སྣ་མང་སློབ་ཁྲིད་བྱེད་སྟངས་སྤྱད་དེ་དགེ་རྒན་གྱིས་སློབ་ཁྲིད་དང་། སྤེལ་རེས་དང་ཞིབ་གྲོས། ལས་ཡུལ་དངོས་ནས་ཁྲིད་སྟོན་གནང་བ། སློབ་མའི་བསམ་བློ་བཅིངས་འགྲོལ་དང་། གསར་གཏོད་ཀྱི་མཐོང་རྒྱ་ཆེ་རུ་གཏོང་བ། དོན་དངོས་ཐོག་སྲིད་གྲོས་ཨུ་ཡོན་གྱི་ཕྱོགས་བསྡུས་བྱང་ཚད་མཐོ་རུ་བཏང་ཡོད།
ཐེངས་འདིའི་གསོ་སྦྱོང་ལ་ཞུགས་པའི་ཚོགས་མི་ལ་ད་དུང་ལེའོ་ཉིང་ཞིང་ཆེན་གྱི་ཧྥུ་ཞིན། སི་ཁྲོན་ནེ་ཅང་། སྲན་ཞི་ལིན་དབྱི། ཧོ་པེ་ཞིང་ཆེན་ཀྲང་ཅ་ཁུའོ། ཧྲའན་ཤིས་ཡན་ཨན་སོགས་ས་གནས་ཀྱི་སྲིད་གྲོས་ཨུ་ཡོན་དང་ལས་ཁུངས་ཀྱི་ལས་སྒྲུབ་མི་སྣ་སོགས་ཡོད། ཐེངས་འདིའི་གསོ་སྦྱོང་ནི་རྒྱལ་ཡོངས་རང་བཞིན་གྱི་སྲིད་གྲོས་གྲོས་གཞིའི་ལས་དོན་གྱི་དངོས་སྒྲུབ་ཆེད་དོན་གསོ་སྦྱོང་ཐེངས་ཤིག་ཡིན་པས་དོན་སྙིང་གལ་ཆེན་ལྡན་ཡོད་པ་རེད།
རྩོམ་སྒྲིག་པ། (ཚེ་རིང་དོན་འགྲུབ།)


text:
སྒྲ་མཛོད་།
ང་ཚོའི་སྐོར་།
བོད་མིའི་ཁྲིམས་ལུགས་རིག་པ་བའི་ཚོགས་པ་ནི་སྤྱི་ལོ་ ༢༠༡༣ ལོའི་ཟླ་ ༦ ཚེས་ ༢༩ ཉིན་བཙན་བྱོལ་བོད་མིའི་ཁྲིམས་ལུགས་རིག་པ་བ་གྲངས་ ༤༠ ལྷག་༧སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་ཕོ་བྲང་དུ་མཇལ་བཅར་བྱུང་བའི་སྐལ་བཟང་གི་ཉིན་མོ་དང་། ༧མགོན་པོ་༧གང་གི་བཀའ་སློབ་ལམ་སྟོན་བཞིན་གསར་འཛུགས་བྱས་ཡོད་པ་དང་། ཚོགས་པ་འདི་ཉིད་ཁྲིམས་མཐུན་གྱི་དེབ་བསྐྱེལ་བྱས་ཟིན་པ་མ་ཟད། སྤྱི་ལོ་ ༢༠༡༦ ཟླ་ ༣ ཚེས་ ༡ ཉིན་བཞུགས་སྒར་དྷ་རམ་སར་དངོས་སུ་ལས་ཁུངས་འཛུགས་པ་ནས་ད་བར། ཁྲིམས་དོན་གྱི་དཀའ་ངལ་འཕྲེད་པའི་བོད་མི་མང་པོ་ལ་རན་མེད་རོགས་པ་བྱས་ཡོད་པ་དང་། ལྷོ་ཕྱོགས་བོད་གཞིས་ཆེ་ཁག་གསུམ་ལ་ཁྲིམས་དོན་བཀའ་ངལ་སོགས་ལ་རྟོགས་ཞིབ་དང་ལམ་སྟོན་བྱས་ཡོད་པ་མ་ཟད།……


text:
དོན་གྱི་བྱུང་བ་བརྗོད་པའི་རྩོམ་ཡིག་གི་རྩོམ་མགོ་འཛིན་ལུགས།
ནང་དོན་གནད་བསྡུས།
བཀྲ་བྷ།
དོན་གྱི་བྱུང་བ་བརྗོད་པའི་བརྩམས་ཆོས་ལ་རྩོམ་མགོ་འཛིན་ལུགས་མང་པོ་ཞིག་ཡོད་པ་དང་། རྒྱུགས་ཆེ་བ་རྣམས་དྲངས་ན་མི་སྣ་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་པ། ཡུལ་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་པ། དོན་དག་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་པ། བཀོད་འབྲི་ལ་བརྟེན་ནས་རྩོམ་མགོ་འཛིན་པ། དོན་དག་གི་འབྱུང་རྐྱེན་བརྗོད་ནས་རྩོམ་མགོ་འཛིན་པ། ཡིད་ཀྱི་འགྱུར་བ་བརྗོད་ནས་རྩོམ་མགོ་འཛིན་པ། དུས་ཚོད་བརྗོད་ནས་རྩོམ་མགོ་འཛིན་པ་རྣམས་སོ།།
གནད་འགག་མིང་བརྡ།
དོན་གྱི་བྱུང་བ་བརྗོད་པ། བརྩམས་ཆོས། རྩོམ་མགོ
རྩོམ་མཁན་མཐའ་དག་རྩོམ་པའི་ལས་ལ་འཇུག་སྐབས། སྐབས་སུ་བབ་པའི་བརྗོད་བྱའི་དོན་ལས་གྲུབ་ཆ་ཕྲན་བུ་ཞིག་ལེན་པ་དང་། གྲུབ་ཆ་ཕྲན་བུ་དེ་ལས་སླར་ཡང་དོན་དག་ཕྲན་བུ་ཞིག་བླངས་ནས་བརྗོད་བྱ་ཡོངས་ཀྱི་མདུན་ལ་འགོད་པ་ལ་རྩོམ་མགོ་འཛིན་པ་ཟེར་བ་ཡིན། རྩོམ་མགོ་འཛིན་པ་ནི་རྩོམ་པའི་ལས་ཀྱི་གྲུབ་ཆ་གལ་ཆེན་ཞིག་ཡིན་ཏེ། རྩོམ་མཁན་ལ་ཆ་མཚོན་ན། རྩོམ་མགོ་འཛིན་ལུགས་མ་ལེགས་ན། རྩོམ་ཡིག་བདེ་བླག་ངང་ནས་འབྲི་མི་ནུས་པ་དང་། ཀློག་པ་པོ་ལ་ཆ་མཚོན་ན། རྩོམ་གྱི་མདུན་ལ་བཀོད་པའི་ཚིག་གམ་དོན་ལ་བརྟེན་ནས་རང་ཉིད་ལ་བག་ཆགས་ཟབ་མོ་ཞིག་འཇོག་མ་ནུས་ན། ལྟ་ཀློག་གི་འདུན་པ་ཉམས་ཏེ་བརྩམས་ཆོས་དེ་ཉིད་ཞིབ་ཏུ་ཀློག་མི་སྲིད་པས། རྩོམ་མགོ་འཛིན་པ་ནི་རྩོམ་པའི་ལས་ལ་འཇུག་སྐབས་ཆེས་དཀའ་ཁག་ཆེ་བའི་ལས་ཀ་ཞིག་ཏུ་གྱུར་པ་ཡིན། འོ་ན་རྩོམ་ཡིག་གི་རྩོམ་མགོ་ཇི་ལྟར་བཟུང་ན་ལེགས་པ་ཡིན་ཟེར་ན།
དང་པོ། མི་སྣ་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་པ།
མི་སྣ་མཚམས་སྦྱོར་བྱས་ནས་རྩོམ་མགོ་འཛིན་ལུགས་ནི་དོན་གྱི་བྱུང་བ་བརྗོད་པའི་བརྩམས་ཆོས་ཀྱི་རྩོམ་མགོ་འཛིན་ལུགས་གལ་ཆེན་ཞིག་ཡིན་ལ། འདི་ལྟར་རྩོམ་མགོ་བཟུང་བ་ན། གཅིག་ན་རྩོམ་མཁན་གྱི་རྩོམ་མགོ་འཛིན་པའི་དུས་ནས་བཟུང་མི་སྣ་གཙོ་དམིགས་སུ་བཟུང་ནས་རྩོམ་པའི་ལས་ལ་བདེ་བར་ཞུགས་ཆོག་པ་དང་། གཉིས་སུ་ཀློག་པ་པོས་རྩོམ་ཡིག་ཀློག་མགོ་བརྩམས་མ་ཐག་བརྩམས་ཆོས་ཁྲོད་ཀྱི་མི་སྣ་དེ་མི་སྣ་ཅི་ལྟ་བུ་ཞིག་ཡིན་པ་མག་མོག་ཙམ་རྟོགས་ཡོང་པས། རྩོམ་ཡིག་འབྲི་བ་དང་ཀློག་པ་གཉིས་ཀའི་ཐད་ལ་ནུས་པ་ཆེན་པོ་འདོན་ཐུབ། དཔེར་ན། སྐུ་ཞབས་དོན་གྲུབ་རྒྱལ་གྱི《རྒན་པོ་བློ་གྱོང》ཞེས་པའི་སྒྲུང་ཐུང་ནི་མི་སྣ་གཙོ་བོ་བློ་གྲོས་མཚམས་སྦྱོར་བྱེད་པའི་ཐབས་ལ་བརྟེན་ནས་རྩོམ་མགོ་བཟུང་ཡོད་ལ། རྩོམ་དེའི་རང་བྱུང་ཚན་པ་དང་པོ་ཇི་བཞིན་དྲངས་ན་གཤམ་གསལ་ལྟར།
ང་ཚོའི་རུ་སྡེ་འདིར་རྒན་པོ་ཞིག་ཡོད་ལ། མིང་ལ་བློ་གྲོས་ཟེར། ལོ་ཆུང་སོ་དཀར་གྱི་དུས་སུ། ཁོང་རིག་པ་ཤིན་ཏུ་རྣོ་ཞིང་ཕྱི་རོལ་ཡུལ་གྱི་བྱ་དངོས་དང་ཤེས་བྱ་མངོན་ལྐོག་ཐམས་ཅད་ཨ་མཚར་དུ་བཟུང་ནས་གཏམ་འདྲི་བ་ལ་ཧ་ཅང་དགའ་ཞིང་། རྩ་རྩེ་མོ་དང་བར་སྐེད་པ་ཐམས་ཅད་གཏིང་སློག་ཡང་སློག་བྱེད་མཁན་ཞིག་ཡིན་པ་མ་ཟད། རང་གི་བློ་ངོར་བདེན་གྲུབ་ཏུ་འཇོག་མ་ཐུབ་ན་བསམ་བློ་གཏོང་མཚམས་གཏན་ནས་མི་འཇོག་པ་ཞིག་ཀྱང་ཡིན། གལ་སྲིད་རང་བློས་བདེན་པར་ཐག་བཅད་པ་ཞིག་ཡིན་ཚེ། མི་སུ་ཞིག་ཡིན་ཡང་དེའི་བློ་ལ་འགྱུར་བ་གཏན་ནས་གཏོང་མི་ཐུབ་ལ། ཁྱོད་ལ་གནས་ལུགས་སྟོང་དང་ཡིན་ལུགས་བརྒྱ་བགྲང་རྒྱུ་ཡོད་ཀྱང་། ཁོང་གི་བློ་ནི་གོར་མ་རྡོ་ལས་མཁྲེགས་ཤིང་འབྲོང་གི་རྭ་ལས་གྱོང་བས། མི་ཐམས་ཅད་ཀྱིས་ཁོང་ལ་རྒན་པོ་བློ་གྱོང་ཞེས་འབོད།①ཅེས་པ་ལྟ་བུའོ།།
གཉིས་པ། ཡུལ་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་པ།
ཡུལ་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་ལུགས་འདི་ནི་དོན་གྱི་བྱུང་བ་བརྗོད་པའི་རྩོམ་ཡིག་གི་མགོ་འཛིན་ལུགས་གལ་ཆེན་ཞིག་ཡིན་ལ། རྩོམ་མགོ་འཛིན་དུས་ཡུལ་མཚམས་སྦྱོར་བྱས་ན། རྩོམ་ཡིག་ནང་གི་མི་སྣ་ལས་སྣ་ཚོགས་ལ་རོལ་བར་གར་སྟེགས་ཤིག་བསྐྲུན་པ་དང་། རྩོམ་ཡིག་ཁྲོད་ཀྱི་དོན་དག་མང་པོ་ལ་བྱུང་སའི་གནས་ཤིག་བསྐྲུན་པས། རྩོམ་པ་པོས་ཡུལ་ངེས་ཅན་ཞིག་གནད་དུ་བཟུང་ནས་རྩོམ་པའི་ལས་ལ་ཞུགས་ན། བརྗོད་བྱའི་དོན་ཀུན་གོ་རིམ་ཡོད་པའི་སྒོ་ནས་ཡི་གེར་བཀོད་པའི་ཐད་ལ་ནུས་པ་ཆེན་པོ་འདོན་ཐུབ། དཔེར་ན། སྐུ་ཞབས་དོན་གྲུབ་རྒྱལ་གྱི་སྒྲུང་ཐུང་《འབྲོང་སྟག་ཐང》ཞེས་པའི་རྩོམ་མགོ་འཛིན་སྐབས། ཡུལ་གྱི་རྣམ་པ་བཀོད་འབྲི་བྱེད་པའི་ཞོར་དུ། ཡུལ་དེ་ལ་འབྲོང་སྟག་ཐང་ཟེར་དོན་ཅི་ཡིན་མཚམས་སྦྱོར་བྱས་ཡོད་ལ། འདི་ལྟར་རྩོམ་མགོ་བཟུང་ན། རྗེས་ཀྱི་བྱུང་རིམ་མཚམས་སྦྱོར་བྱེད་པ་ལ་མཐུན་རྐྱེན་གལ་ཆེན་པོ་ཞིག་འཛོམས་པར་གྱུར་པ་ཡིན།
དབྱར་ཟླ་དྲུག་པའི་འབྲོང་སྟག་ཐང་ནི་རྨ་བྱའི་སྒྲོ་གུར་ཕུབ་པ་དང་འདྲ་བར་མཛེས་ཤིང་ལྟ་ན་སྡུག་པ་ཞིག་རེད། རྒྱང་རིང་གི་ཤར་ཕྱོགས་སུ་རི་རབ་མཐོན་པོ་ཕྱི་བརྩེགས་ནང་བརྩེགས་ཀྱིས་འགྱིང་ཞིང་། དབུས་རི་མངོན་པར་འཕགས་པའི་རྩེ་མོར་གངས་དཀར་གྱི་ཅོད་པན་མཛེས་པ་དང་། རི་སྐེད་དུ་ལྗོན་ཤིང་སྣ་ཚོགས་ཀྱི་ཚང་ཚིང་གཡུ་དོ་ཤལ་མགུལ་དུ་བཅིངས་པ་དང་མཚུངས། རི་རྩ་ནས་བཟུང་སྤང་ལྗོངས་ཀྱི་སྨད་གཡོག་སྔོ་ལྗང་ཞིག་མནབས་ཏེ་ལ་ཐང་ཆེན་པོ་མེད་པར་ཆགས་འདུག ལྷོ་ནུབ་བྱང་གསུམ་གྱི་ཕྱོགས་སུ་རི་བོ་མཐོན་པོ་མེད་པས་རྩྭ་ཐང་འདི་མུ་མཐའ་མེད་པར་སྣང་ལ། ཐག་རིང་ལ་རྒྱང་ལྟ་བྱས་ཚེ་གནམ་ས་གཉིས་ཀྱང་གཞི་གཅིག་ལ་འབྲེལ་བ་དང་མཚུངས། ལྷོ་བྱང་གི་ཐང་དཀྱིལ་དུ་གཙང་ཆུ་རིང་མོ་ཞིག་དལ་གྱིས་འབབ་པ་དེ་ཉི་འོད་ཀྱི་འོག་ཏུ་འོད་ལམ་ལམ་འཚེར་གྱིན་གདའ། ཆུའི་ལྷོ་ངོས་སུ་ཕ་བོང་ཆེན་པོ་ཞིག་ཡོད་པའི་དབྱིབས་ལ་བལྟས་ན་འབྲོང་རྒོད་ཅིག་གིས་རྭ་གནམ་ལ་གཟེངས་ཤིང་མཇུག་མ་མགོ་བརྩེངས་ནས་རྒྱུག་རྩིས་བྱེད་པ་དང་འདྲ། ཆུའི་བྱང་ཕྱོགས་སུའང་ཕ་བོང་ཆེན་པོ་ཞིག་ཡོང་ཅིང་། དེའི་ཚུགས་ཀ་ནི་སྟག་མོ་ཞིག་ལངས་ཏེ་སྡར་བཞི་ས་ལ་བགྲད་ཅིང་མཆེ་བ་གནམ་ལ་གཙིགས་ཏེ་ཕས་རྒོལ་ཁྱུར་མིད་གཏོང་ལ་རྔམ་པ་དང་མཚུངས། མཛེས་ཤིང་ལྟ་ན་སྡུག་ལ་སྐྱིད་ཅིང་ཡིད་དུ་འོང་བའི་སྤང་ལྗོངས་འདིར་འབྲོང་སྟག་གི་གཟུགས་སུ་གྲུབ་པའི་ཕ་བོང་ཆེན་པོ་གཉིས་མཆིས་པ་ནི་བློ་ཡུལ་ལས་འདས་པ་ཞིག་རེད། རང་བྱུང་ཁམས་ལ་མི་འཛོམས་དགུ་འཛོམས་ཀྱི་སྣ་ཚང་བས་མི་རྣམས་ཀྱིས་ཀྱང་རྩྭ་ཐང་གི་རྒྱན་ཆ་ཞིག་ཏུ་བརྩི་བ་ཡིན་མོད། འོན་ཀྱང་མི་ལ་ལས་དེ་ནི་རྩྭ་ཐང་འདིར་ཆག་སྐོ་འབྱུང་བའི་སྔ་ལྟས་ཤིག་རེད་ཟེར། གང་ལྟར་ཕ་བོང་འདི་གཉིས་ཡོད་པའི་དབང་གིས་རྩྭ་ཐང་འདི་ལའང་འབྲོང་སྟག་ཐང་ཞེས་པའི་མིང་ཐོགས་པ་དང་། ད་ལྟའི་བར་དུ་ལོ་ངོ་ཅི་འདྲ་མང་པོ་ཞིག་འདས་ཡོད་པའང་བརྗོད་དཀའ་མོ་རེད།②ཅེས་པ་ལྟ་བུའོ།།
ཡང་དཔེར་ན། རྩོམ་པ་པོ་རང་སྒྲའི་སྒྲུང་གཏམ་《འཕོ་འགྱུར》ཞེས་པའི་རྩོམ་མགོ་ཡང་ཡུལ་མཚམས་སྦྱོར་གྱི་ཐབས་ལ་བརྟེན་ནས་བཟུང་ཡོད་ལ། རྩོམ་མགོའི་རང་བྱུང་ཚན་པ་དེ་ཇི་བཞིན་དུ་དྲངས་ན་གཤམ་གསལ་ལྟར།
ཞོགས་པའི་གསེར་མདོག་ལྡན་པའི་ཉི་གཞོན་ས་གཞིར་འཕྲོས་པ་དང་བསྟུན་ནས་ལྕམ་མོ་ལུང་བར་ཆགས་པའི་ལྕམ་མོ་ལྷ་སྡེའི་རྣམ་པ་གསལ་བོར་མཐོང་ཐུབ། དང་པོར་ལྷ་སྡེ་འདིའི་ཆགས་དབྱིབས་ནི་ནར་ནར་ཕྱུགས་ཀྱི་ལོང་ག་ལྟ་བུ་ཞིག་ཡིན་ན་ཡང་། དེ་རིང་དགེ་བོའི་མིག་ལམ་དུ་སྣང་བ་ནི་མིག་མངས་ཀྱི་རི་མོ་བྲིས་འདྲའི་གྲུ་བཞི་གླིང་བཞི་ཞིག་རེད། ལྷ་སྡེ་འདིའི་རྒྱབ་རི་མདོ་སྨད་ཀྱི་གཞི་བདག་མཐུ་བོ་ཆེ་ཨ་མ་ལྕམ་མོ་ཡིན་པའི་ཆ་ནས་ལྕམ་མོ་ཞེས་པའི་མིང་ཐོགས་པ་དང་། སྡེ་བ་འདིའི་སྐྱབས་རེ་ས་ཨ་མ་ལྷ་མོ་ལས་མེད་པས་ལྷ་སྡེ་ཞེས་པའི་མིང་འདི་ཡང་ཆགས།③
གསུམ་པ། དོན་དག་མཚམས་སྦྱོར་གྱི་ཐབས་ལ་བརྟེན་ནས་རྩོམ་མགོ་འཛིན་པ།
དོན་དག་མཚམས་སྦྱོར་བྱས་ནས་རྩོམ་མགོ་འཛིན་པའི་སྲོལ་འདི་ནི་དོན་གྱི་བྱུང་བ་བརྗོད་པའི་བརྩམས་ཆོས་ལ་ཆེས་རྒྱུགས་ཆེ་བའིཁ་ཡིན་ཏེ། འདི་ལྟར་རྩོམ་མགོ་བཟུང་ན། གཅིག་ན་རྩོམ་པ་པོས་སྐབས་སུ་བབ་པའི་དོན་དག་གང་པོའི་གང་ཡིན་པ་དེའི་གནད་གལ་ཆེ་བ་ཞིག་ནས་མགོ་འཛིན་པ་དང་། དེའི་རྗེས་སུ་བརྗོད་པར་འདོད་པའི་དོན་ཀུན་རིམ་བཞིན་བརྗོད་པ་ན་རྩོམ་པའི་ལས་ལ་ཁ་ཕྱོགས་ངེས་གཏན་ཅན་ཞིག་བྱུང་བ་དང་། ཀློག་པ་པོའི་ཡིད་སེམས་ཀྱང་རྩོམ་མགོ་འཛིན་པའི་དུས་ཀྱི་དོན་དག་གིས་འཕྲོགས་ཏེ་བརྩམས་ཆོས་ཡོངས་ལ་ཞིབ་ཏུ་ལྟ་བའི་འདུན་པ་འབྱུང་ངེས་ཡིན། དཔེར་ན། སྐུ་ཞབས་དོན་གྲུབ་རྒྱལ་གྱིས་《ཤ་དང་རུས་པའི་བརྩེ་དུང》ཞེས་པའི་སྒྲུང་གཏམ་གྱི་རྩོམ་མགོ་འཛིན་སྐབས། ཁེ་དགོང་གི་རྨི་ལམ་དུ་“གྲོགས་པོ་འདང་ཅན་ཞིག་གིས་ལུས་ལ་འཕྱོར་ལྭ་གྱོན། ལག་ཏུ་ཐང་ག་ཞིག་བཟུང་ནས་ང་ལ་གད་མོད་གོད་བཞིན་བགྲོ་གླེང་བྱེད་ཅིང་འདུག་པ”རྨིས་པ་དང་། ཁ་སང་ཕྱི་དྲོ“ངའི་གྲོགས་པོ་འདང་ཅན་དེའི་ཕ་ཡུལ་ནས”འཕྲིན་ཡིག་ཅིག་བསྐུར་པའི་དོན་དག་གཉིས་ཀ་ལ་བརྟེན་ནས་རྩོམ་མགོ་བཟུང་སྟེ། “ང་”དང་ཨ་ཁུ་དབང་ལྡན་གཉིས་ཀའི་ཐུན་མོང་མ་ཡིན་པའི་འབྲེལ་བ་དེ་བརྗོད་པ་ན། སྒྲུང་གཏམ་ལེགས་པོ་ཞིག་འཁྱོངས་བྱུང་། སྒྲུང་གཏམ་གྲགས་ཅན་དེའི་རང་བྱུང་ཚན་པ་དང་པོ་དྲངས་ན་གསམ་གསལ་ལྟར།
ཁེ་དགོང་གི་རྨི་ལམ་དང་ཁ་སང་གི་ཡི་གེ་གཉིས་ཀྱིས་མདང་གསུམ་གྱི་གཉིད་ཀྱང་འཕྲོགས་སོང་། ཁེ་དགོང་མོར། ངའི་རྨི་ལམ་དུ་གྲོགས་པོ་འདང་ཅན་ཞིག་གིས་ལུས་ལ་འཕྱོར་ལྭ་གྱོན། ལག་ཏུ་ཐང་ག་ཞིག་བཟུང་ནས་ང་ལ་གད་མོ་དགོད་བཞིན་བགྲོ་གླེང་བྱེད་ཅིང་འདུག ངེད་གཉིས་ནི་རྐྱེན་གློ་བུར་བ་ཞིག་གིས་བསྐུལ་ཏེ་སྟེས་དབང་གིས་ཕྲད་པ་དང་། གྲོགས་པོ་བསྒྲིགས་ནས་ལོ་ངོ་ཉི་ཤུ་ལྷག་འགོར་བའི་རིང་ལ། རྒྱུན་པར་འཕྲད་མི་ཐུབ་ཀྱང་། ཕལ་ཆེར་ལོ་གསུམ་བཞི་རེའི་ནང་དང་། རིང་མཐའ་ཡང་ལོ་ལྔ་དྲུག་རེའི་ནང་ལ་ཐེངས་རེ་ཐུག་ཐུབ། ཕྱི་ཉིན་ནམ་ལངས་པ་དང་མཉམ་དུ་ང་རང་གཉིད་ལས་སད་པ་དང་། བློ་མི་བདེ་པའི་སྣང་བ་ཞིག་བཅོས་མིན་དུ་སྐྱེས་ཤིང་། ནངས་ཇའང་མ་འཐུངས་པར་གཞུང་ལས་ཁང་ལ་བྱ་བ་བསྒྲུབ་ཏུ་སོང་བ་ཡིན། ངས་བློ་རིག་བསྒྲིམས་ནས་བྱ་བ་བསྒྲུབ་དགོས་སྙམ་ན་ཡང་། མདང་དགོང་གི་རྨི་ལམ་དེ་ནི་ལྕགས་ཀྱུ་དང་འདྲ་བར་ངའི་རྣམ་ཤེས་ཕར་ལ་བཀུག་པ་དང་། གྲོགས་པོ་འདང་ཅན་གྱི་ཆ་ལུགས་དང་། ལག་ཏུ་བཟུང་བའི་ཐང་ག གད་མོ་དགོད་པའི་རྣམ་འགྱུར་ལ་སོགས་པ་ནི་འདུ་ཤེས་ཀྱི་སྲན་ཕུང་གཏོར་བའི་བེར་ག་དང་འདྲ་བར་རྣམ་རིག་ཕྱོགས་ངེས་མེད་པར་འཐོར་དུ་བཅུག གུང་ཇ་འཐུངས་མ་འཐུངས་ཀྱང་ལ་གསལ་བོར་ཞིག་བཤད་རྒྱུ་མི་འདུག ཕྱི་དྲོ་ཆུ་ཚོད་བཞི་བར་ང་ལ་འཕྲིན་ཡིག་ཅིག་འབྱོར་བྱུང་། ཚོད་དཔག་བྱེད་པའི་དགོས་པ་མི་འདུག འཕྲིན་ཡིག་དེ་ནི་ངའི་གྲོགས་པོ་འདང་ཅན་དེའི་ཕ་ཡུལ་ནས་བསྐུར་འོངས་པ་རེད། ངས་བསམ་དབང་གཟུར་དབང་མེད་པར་ཡིག་ཤུབས་ཀྱི་ཁ་ཕྱེ་ནས་ཡི་གེ་བཀླགས་པ་ལ། ཡི་གེའི་ནང་གི་སྐད་ཆའི་འགྲོས་དང་བསྟུན་ནས་ངའི་གློ་བ་ཕར་རྒྱག་བྱས་པ་དང་། སྙིང་རླུང་སྟོད་ལ་བཙངས་ཏེ་མིད་པའི་ཁ་ལ་ཡེར་ལ་ཁད་ཀྱི་སྣང་བ་ཞིག་སྐྱེས། ཤོག་བུ་དཀར་པོའི་ཐོག་ལ་བྲིས་པའི་ནག་ཆུང་ཡི་གེ་དེར་ཁྱོན་བསྡོམས་ཐིག་ཕྲེང་གསུམ་ལས་མེད་ན་ཡང་། ངའི་སྣང་བ་ལ་ཡིག་ཕྲེང་སུམ་སྟོང་ཙམ་ཡོད་པའི་འདུ་ཤེས་སྐྱེས་ཤིང་། བཀླགས་མི་ཚར་བའི་ཡི་གེ་ལྟ་འདོད་མེད་པ་ཞིག་རེད་ཨང་སྙམ་བྱུང་། དེའི་མོད་ལ། ངའི་མིག་མཐར་སྡུག་བསྔལ་གྱི་མཆི་མ་འཁོར་ཏེ། ཡི་གེ་རྣམས་ཀྱང་མི་མཐོང་བར་རབ་རིབ་ཏུ་གྱུར་པར་མ་ཟད། ཡིད་ཀྱི་དྲན་པའི་ངོས་ལ་སེམས་ཚེགས་ཀྱི་སྨུགས་པས་བསྒྲིབས་ཏེ། ཁ་སང་དགོང་མོའི་རྨི་ལམ་དེ་ཇི་མ་ཇི་བཞིན་དུ་སླར་ཡང་ཐེངས་གཅིག་རྨིས་བྱུང་། འཕྱོར་ལྭ། ཐང་ག དགོད་སྒྲ④།
བཞི་པ། བཀོད་འབྲི་ལ་བརྟེན་ནས་རྩོམ་མགོ་འཛིན་པ།
སྐབས་སུ་བབ་པའི་བརྗོད་བྱའི་དོན་དེ་ཡི་གེར་སྤེལ་སྐབས། ཡུལ་ལམ། མི་སྣའམ། སྤྱི་ཚོགས་ཁོར་ཡུག་གི་རྣམ་པ་བྲིས་ཏེ་རྩོམ་མགོ་བཟུང་ན། ཀློག་པ་པོས་ཀློག་མ་ཐག་མིག་ལམ་ལ་གཟིགས་རིས་ཅན་གྱི་རྣམ་པ་ཞིག་ཤར་ཡོང་བས། རྩོམ་ཡིག་ཀློག་པའི་འདུན་པ་ཇེ་ཆེར་གཏོང་བར་ཕན་པ་ཡིན། གཤམ་དུ་དྲངས་པ་ནི་མདོ་མཁར་ཞབས་དྲུང་ཚེརིང་དབང་རྒྱལ་གྱི་《གཞོན་ནུ་ཟླ་མེད》ཀྱི་རྩོམ་མགོའམ་རང་བྱུང་ཚན་པ་ཞིག་ཡིན་ལ། རྩོམ་པ་པོས་ཁོར་ཡུག་འཕྱོར་འབྲིའི་ཐབས་ལམ་བརྒྱུད་ནས་རྒྱལ་པོ་ཉི་མའི་བློ་གྲོས་གྱི་ཕོ་བྲང་དང་དེ་ཡི་ཉེ་འཁོར་གྱི་ཡུལ་གྲུའི་རྣམ་པ་བརྗོད་ཡོད་ལ། སྐབས་འདིའི་ཀུན་དགའ་ཚལ་ཞེས་པའི་ཡུལ་གྲུ་དེ་ནི་རྩོམ་པ་པོའི་ཕུགས་བསམ་ཁྲོད་ན་ཡོད་པའི་ཞིང་ཁམས་ཤིག་ཡིན་པས། བདེན་པའི་རང་བཞིན་ཆེན་པོ་མེད་མོད། ཕོ་བྲང་དང་ཉེ་ཁོར་གྱི་རྣམ་པ་ནི་གཟུགས་རིས་སྣང་བར་བྱས་ཡོད།
དེ་ཡང་སྔོན་བྱུང་བ་འདས་པའི་དུས་ན། རྒྱ་གར་འཕགས་པའི་ཡུལ་ནས་བྱང་ཕྱོགས་སུ་ས་འཛིན་གྱི་འཕྲེང་བ་རིམ་པ་འགའ་ཞིག་འདས་པའི་ས་ན་ཀུན་དགའི་ཚལ་ཞེས་བྱ་བའི་ཡུལ་ཁམས་སུ། གྲོང་ཁྱེར་ཆེན་པོ་པདྨ་རྒྱ་པ་ཞེས་པ་ཀུན་གསལ་གྱི་ལམ་དུ་རྒྱུ་སྐར་གྱི་འཕྲེང་བས་མཛེས་པར་བྱས་པ་ལྟ་བུ་མངོན་པར་བཀྲ་བ། ནོར་དང་སྐྱེ་བོས་ཡོངས་སུ་གང་བའི་ཁོ་ར་ཁོར་ཡུག་ཏུ་དཀྲུགས་པའི་དབུས་སུ་རྒྱུ་སྐར་གྱི་རྒྱལ་པོ་ཆ་ཤས་ཡོངས་སུ་རྫོགས་པའི་དགེ་མཚན་དངོམ་པ་ལ་དོ་ཟླར་ཆས་པ། འཆི་མེད་བདག་པོའི་མདུན་ས་ནོར་འཛིན་བདག་མོའི་རྒྱན་དུ་བྱིན་པ་དང་ཀུན་ནས་འདྲ་བའི་ཕོ་བྲང་མཐོ་ཞིང་ཡངས་ལ་ལྟ་བའི་ཆོག་མི་ཤེས་པ་ཡང་དག་པར་སྦྱངས་པའི་ས་ལེ་སྦྲམ་གྱི་རྒྱ་ཕུབ་དང་། མདའ་ཡབ་དང་། བྱ་འདབ་འོད་སྟོང་འབར་བས་ཕྱོགས་ཀྱི་འཁོར་ལོ་འགེངས་པ། གདུགས་དང་རྒྱལ་མཚན་དང་བ་དན་གྱི་ལྷབ་ལྷུབ་གཡོ་བ་ལས་དཔྱངས་པའི་གཡེར་དྲིལ་གྱི་སྒྲ་དབྱངས་ཀྱིས་རྣ་བ་བདུད་རྩིའི་བང་མཛོད་དུ་བྱེད་པ། དེའི་ཕྱོགས་དང་ཕྱོགས་མཚམས་རྣམས་སུ་སྐྱེད་མོས་ཚལ་ཡིད་ཀྱི་བརྟན་པ་འཕྲོག་པར་བྱེད་པ་ནི་ལྗོན་ཤིང་གི་རིམ་པ་ལ་སཱ་ལ་དང་། སཱ་ལ་ཤཱ་དང་། མྱ་ངན་མེད་མཆོག་དང་། ནྱ་གྲོ་ངྷ་དང་། གཞན་ཡང་འབྲས་ལྡན་ལྗོན་པ་དང་། འཁྲི་ཤིང་གི་ར་བ་ཚར་དུ་དངར་བ་ཆོས་བཟང་ལྷའི་དགའ་ཚལ་ཟོལ་ལ་འགོད་པ། ཉེ་བར་གནས་པའི་འདབ་ཆགས་ཀ་ལ་པིང་ཀ་ལ་སོགས་པས་གྲེ་འགྱུར་སྙན་དབྱངས་ཀྱི་རོལ་མོ་བར་མེད་དུ་འཁྲོལ་བ། ལྗོངས་རྣམས་ནེའུ་གསིང་རྣམ་པར་རྒྱས་པའི་ཡོངས་སུ་ཁེབས་པ་ནེ་ཙོའི་འདབ་གཤོག་བརྐྱངས་པ་ལྟ་བུ་ལ་སྣ་ཚོགས་པའི་ཁ་དོག་གི་བྱེ་བྲག་རྣམ་པར་བཀྲ་བའི་མེ་ཏོག་གི་ཚོམ་བུ་ཆེད་དུ་བཀོད་པ་ལྟ་བུས་མཛེས་པ། གཞན་ཡང་ཁྲུས་ཀྱི་རྫིང་བུ་དང་། མཚོ་དང་། མཚེའུ་ལ་སོགས་པ་ཡན་ལག་བརྒྱད་ཀྱི་ཡོན་ཏན་གྱི་སྤ་བ་དག་ཀྱང་ཕྱོགས་དང་ཕྱོགས་མཚམས་རྣམས་སུ་མཆིས་པ་ལ་སྐྱེས་པ་དར་ལ་བབ་པ་དང་། བུ་མོ་གཞོན་ནུ་མ་རྣམས་ཁྲུས་དང་རྩེད་འཇོར་རོལ་བ་ལ་སོགས་པ་འདོད་པའི་ཡོན་ཏན་གྱི་རྩེ་དགའ་ལ་ལོངས་སུ་སྤྱོད་པས་མཛེས་པར་བྱས་པ། སྲིད་པའི་རྒྱན་ཞེས་གྲགས་དཀར་གྱི་བ་དན་རིང་ནས་རིང་དུ་སྐྱོང་བ་དེ་ན། ཆོས་བཞིན་དུ་སྤྱོད་པའི་སའི་འབྱོར་འཇིག་ཆེན་པོ་རྒྱལ་པོ་ཉི་མའི་བློ་གྲོས་ཞེས་བྱ་བ་སློང་བ་བོའི་གདུང་པ་འཕྲོག་ཅིང་དགོས་འདོད་ཀྱི་འབྲས་བུ་འབད་མེད་དུ་སྟེར་བ་དཔག་བསམ་དབང་བོའི་མཚན་ཉིད་དང་མཚུངས་པ་གྲགས་པའི་མེ་ཏོག་དང་བསོད་ནམས་གྱི་དྲི་བཟང་རྒྱས་པས་རྣམ་པར་མཛེས་པ་ཞིག་བྱུང་བར་གྱུར་ཏོ།།
ལྔ་པ། དོན་དག་གི་འབྱུང་རྐྱེན་བརྗོད་ནས་རྩོམ་མགོ་འཛིན་པ།
རྩོམ་པའི་ལས་ལ་འཇུག་སྐབས། སྐབས་སུ་བབ་པའི་བརྗོད་བྱའི་དོན་གྱི་འབྱུང་རྐྱེན་གང་དང་གང་ཡིན་པ་གནད་དུ་བཟུང་སྟེ་ཐོག་མར་མཚམས་སྦྱོར་བྱས་ན། གཅིག་ན་རྩོམ་མཁན་གྱིས་དོན་དག་བརྗོད་བདེ་བ་དང་། གཉིས་སུ་ཀློག་པ་པོའི་ལྟ་ཀློག་གི་འདུན་པ་ཇེ་ཆེར་གཏོང་ནུས་པས། རྩོམ་མགོ་འདི་ལྟར་བཟུང་ན་དགེ་མཚན་ཆེན་པོ་ལྡན་པ་ཡིན། གསལ་འདེབས་བྱ་དགོས་པ་ཞིག་ནི། གལ་སྲིད་འབྱུང་རྐྱེན་སྔ་རོལ་གྱི་དོན་དག་དང་མཇུག་འབྲས་ནི་ཡིད་འཕྲོག་པ་ཞིག་མིན་ན། འདི་ལྟར་བརྗོད་ཀྱང་རྩོམ་གྱིས་མི་སེམས་འགུགས་པའི་ཐད་ལ་ནུས་པ་ཆེན་པོ་འདོན་མི་ཐུབ། དཔེར་ན། སྐུ་ཞབས་དོན་གྲུབ་རྒྱལ་གྱི་སྒྲུང་གཏམ《སྒྲུང་པ》ཞེས་པ་ནི་ཁོར་ཡུག་བཀོད་འབྲི་བརྒྱུད་ནས་རྩོམ་མགོ་བཟུང་ཡོད་ལ། མི་སྡུག་པའི་ཁོར་ཡུག་གི་རྣམ་པ་དེ་འདྲ་བཀོད་འབྲི་བྱས་པའི་རྗེས་སུ། སྒྲུང་པ་གྲགས་ཅན་ཞིག་གིས་སྒྲུང་བཤད་མི་ཆོག་པའི་སྐྱོ་གར་དེ་བརྗོད་པ་ན། ཡུལ་དང་དོན་དག་གཉིས་ཀ་མཐུན་པར་བསྡེབས་པའི་དགེ་མཚན་བྱུང་བ་ཡིན། རྩོམ་མགོ་འཛིན་བྱེད་ཀྱི་རང་བྱུང་ཚན་པ་དེ་ཇི་བཞིན་དུ་དྲངས་ན་གཤམ་གསལ་ལྟར།
བདག་གི་སེམས་ན་དགུན་གསུམ་གྱི་ལྷགས་པ་ལྡང་བ་ལས་གཞན། ས་གཞི་ཆེན་པོའི་ཐོག་དཔྱིད་གསུམ་གྱི་དཔལ་ཡོན་ཤར་འདུག གླིང་མཐོང་བ་ཀུན་སྨོན་ཏེ། བོད་ཁ་བ་ཅན་གྱི་ཡུལ་ཁམས་འདི་གནའ་དང་མ་མུན་ནག་གི་འཇིག་རྟེན་ཞིག་ཡིན་ནའང་། དགུང་ཉི་མའི་འོད་སྟོང་སྟོད་གངས་རིའི་རྩེ་ལ་འཕྲོས་པ་ནས་བཟུང་། གླིང་འདི་ཡང་བཀྲ་ཤིས་ཉམས་དགའི་ཡུལ་དུ་གྱུར་ཅིང་། མི་རྣམས་ལ་དགའ་བའི་གླུ་ལེན་ཞིང་སྐྱིད་པའི་བྲོ་འཁྲབ་པའི་བསྐལ་བ་བཟང་པོ་དང་ལྡན་པར་གྱུར། ཡིན་ནའང་། གཡོ་ཅན་དབང་རྩོད་ཀྱི་སྙིགས་མའི་དུས་སུ། བདེ་སྐྱིད་ཀྱི་རིག་གནས་འཚོ་བ་འདི་ཡང་རླུང་ནང་གི་མར་མེ་བཞིན་གཟིམ་ལ་ཉེ། ས་ཕྱུག་མོ་གཡང་སྡེ་གྲུ་བཞི་འདི་ངའི་ཕ་ཡུལ་ཡིན་ལ། ནམ་ཟླའི་དྲོ་གྲང་སྙོམས་ཤིང་དུས་བཞིའི་དབྱེ་བ་གསལ་བ་ཞིག་ཡིན་མོད། འོན་ཀྱང་། ད་ལྟ་རི་ཐང་མེད་པར་ཁ་བས་གཡོགས་འདུག ཀྱེ། དབྱར་ཟླ་གསུམ་དྲོ་ལྡན་གྱི་དུས་སུ་ཐང་ཆེན་ཁ་བས་གཡོགས་པའི་ཐན་ལྟས་འདི་ངའི་ཕ་ཡུལ་ཁོ་ནར་བྱུང་བ་ཡིན་ནམ། ས་ཕྱུག་མོ་གཡང་སྡེ་གྲུ་བཞིའི་ནང་གི་མདོག་མི་འགྱུར་གསོམ་སྡོང་སྔོན་མོ་དེ་གནའ་དང་མ་ལོ་འདབ་ལྷུགས་སེ། རྩེ་མོ་དགུང་དང་མཉམ་ཡང་། དུས་དེང་སང་ལོ་འདབ་ལྷུང་སྟེ་སྐྱ་ཤང་ངེར་མགོ་བོ་སྨད་འདུག⑤
དྲུག་པ། ཡིད་ཀྱི་འགྱུར་བ་བརྗོད་ནས་རྩོམ་མགོ་འཛིན་པ།
རྩོམ་ཡིག་གང་ཞིག་འབྲི་སྐབས། རྩོམ་མཁན་གྱིས་རང་གིས་སྐབས་སུ་བབ་པའི་བརྗོད་བྱའི་དོན་ལ་ལྟ་ཚུལ་ཇི་ཞིག་བཟུང་ཡོད་པ་དེ་བརྗོད་ནས་རྩོམ་མགོ་བཟུང་ན། རྩོམ་མཁན་གྱི་དགའ་སྤྲོ་ཆགས་སྡང་ལས་བྱུང་བའི་ཡིད་ཀྱི་འགྱུར་བ་སྦ་གསང་མེད་པར་བརྗོད་པ་ལ་བརྟེན་ནས། ཀློག་མཁན་གྱིས་རྩོམ་མཁན་གྱིས་ཅི་ཞིག་བརྗོད་འདོད་ཡོད་པ་དེ་རྩོམ་མགོ་བཟུང་མ་ཐག་རྟོགས་ཐུབ་པས། བརྩམས་ཆོས་ཀྱི་ལྟ་ཀློག་ལ་ཁ་ཕྱོགས་ངེས་ཅན་ཞིག་ཡོད་པར་འགྱུར་ངེས་ཡིན། དཔེར་ན། རྡོ་རྗེ་མཁར་གྱི《ཅང་ཤེས་རྟ་ཕོ》ཞེས་པའི་ལྷུག་རྩོམ་གྱི་རྩོམ་མགོ་འཛིན་སྐབས། ཅང་ཤེས་རྟ་ཕོའི་ཁྱད་ཆོས་གནད་དུབཟུང་སྟེ་ཡིད་ཀྱི་འགྱུར་བ་མཚོན་པའི་ཚིག་གིས་རྩོམ་མགོ་བཟུང་ཡོད་ལ། ལྷུག་རྩོམ་རང་བྱུང་ཚན་པ་སྔོན་མ་དེ་ཇི་བཞིན་དྲངས་ན་གཤམ་གསལ་ལྟར།
ལྟོས་དང་། མགྱོགས་མྱུར་རླུང་གི་སྒྱུ་རྩལ། ཁྱུང་ཆེན་ལྡིང་བའི་གཤོག་རྩལ། རྒྱ་སྟག་མཆོང་བའི་ཤུགས་རྩལ། གློག་དམར་འཁྱུག་པའི་མྱུར་རྩལ་བཅས་ཀྱི་བརྟུལ་ཞུགས་ཡོངས་སུ་རྫོགས་པའི་ཆེད་དུ་ཅང་ཤེས་རྟ་ཕོས་སྔོ་བསངས་མཁའ་ཡི་སྤུན་ཟླ། ཞི་བདེ་རྒྱ་མཚོའི་དོ་ཟླར་གྱུར་པའི་མཐའ་ཡས་པའི་རྩྭ་ཐང་དུ་སྤྱང་དར་མའི་འཇིགས་པ་ཁྱད་དུ་བསད། དགུན་གསུམ་གྱི་ལྷགས་པ་གདོང་གིས་བསུས། དབྱར་གསུམ་ཀྱི་ཆར་བ་ལུས་ཀྱིས་བཀག དཔྱིད་གསུམ་གྱི་མུ་གེ་བཟོད་བསྲན་བགྱིས་ཏེ་ས་དོག་མོ་འདོམ་ལ་འཇལ་ཞིང་། ཆུ་གཙང་མོ་ཐད་ཀྱིས་བཅད་ནས། རྒྱུགས་བང་རྩལ་གྱི་གར་སྟབས་སློབ་བཞིན་ཡོད།⑥
བདུན་པ། དུས་ཚོད་བརྗོད་ནས་རྩོམ་མགོ་འཛིན་པ།
དུས་ཚོད་ཀྱིས་རྩོམ་མགོ་འཛིན་པ་ནི་རྒྱུགས་ཆེ་བ་ཞིག་མིན་མོད། དུས་ཆོད་དེ་སྐབས་སུ་བབ་པའི་བརྗོད་བྱའི་དོན་ལ་ཆ་མཚོན་ན་ཧ་ཅང་གལ་ཆེ་བ་ཞིག་ཡིན་ན། དུས་ཚོད་གནད་དུ་བཟུང་ནས་རྩོམ་མགོ་འཛིན་པའི་སྲོལ་ཡོད། དཔེར་ན། གེ་སར་རྒྱལ་པོའི་སྒྲུང《འདན་མ་ནས་རྫོང》མཚོན་ན། ཇོ་རུས་འདན་གྱི་ནས་རྫོང་ཕབ་པའི་དུས་ལ་བབ་པ་དམིགས་སུ་བཟུང་ནས་བརྗོད་ཆེད། དུས་ཚོད་ཞིབ་ཏུ་བརྗོད་ནས་རྩོམ་མགོ་བཟུང་འདུག་ལ། རྩོམ་མགོའི་རང་བྱུང་ཚན་པ་དེ་ཇི་བཞེན་དྲངས་ན་གཤམ་གསལ་ལྟར།
དེ་ཡང་མེ་ཕོ་འབྲུག་གི་ལོའི་རྒྱལ་ཟླ་བའི་ཚེས་གསུམ་ཉིན་ནམ་ལངས་ཉི་ཤར་གྱི་དུས་སུ།
གདོང་ཁུ་བོ་སྤྱི་དཔོན་རྒྱལ་པོ་དེའི་བསམ་པར། དེ་རིང་གནམ་ནས་མེ་ཏོག་གི་ཆར་བབས། བར་སྣང་ལ་འཇའ་འོད་ཀྱི་གུར་ཕུབ། ས་གཞི་ལ་ལོ་ཏོག་དང་སྔོན་མེད་ཀྱི་སྐྱེད་ཚལ་སྐྱེ་ལུགས་གང་ལ་བལྟས་ན། འབྲུ་དཀར་གཡང་གི་གཏེར་སྒོ་འབྱེད་པའི་དུས་ལ་བབ་ཡོད་པ་དགོངས་ནས་ཇོ་སྐྱིད་དམ་པ་སངས་རྒྱས་དང་ཐུགས་གྲོས་ལེགས་པོ་བྱེད་དགོས་བསམས་ཏེ། གླིང་ལྷ་ལ་བསང་དང་གསེར་སྐྱེལས་ལེགས་པར་མཛད་དེ། འདོ་ཆེན་སྨུག་ཆུང་དྲེའུ་མགོ་ལ། སྒ་འཇོག་སྟན་འཇོག་ནི་དུས་གཅིག གློ་ལེན་རྨེད་སྐོན་ནི་དུས་གཅིག ཐོང་ཐག་སྲབ་སྐོན་ནི་དུས་གཅིག་བྱས་ཏེ། སྐད་ཅིག་ཉིད་ལ་རྨ་སྨད་དུ་ཆས་སོང་ངོ་།།
མདོར་ན། རྩོམ་མགོ་འཛིན་པ་ནི་བརྗོད་བྱའི་དོན་གྱི་སྒོ་མོ་འབྱེད་པའི་ཐབས་ལམ་གལ་ཆེན་ཞིག་ཡིན་ལ། རྩོམ་མགོ་འཛིན་ལུགས་ཇི་ལྟར་ལེགས་ན། རྩོམ་ཡིག་ལེགས་པོ་ཞིག་འཁྱོངས་པ་ལ་དེ་ལྟར་ཕན་པ་ཡིན་ནོ།།
①དོན་གྲུབ་རྒྱལ། 《དཔལ་དོན་གྲུབ་རྒྱལ་གྱི་གསུང་འབུམ།》པོད་གཉིས་པ། མི་རིགས་དཔེ་སྒྲུན་ཁང་གིས་སྤྱི་ལོ1997ལོར་པེ་ཅིན་དུ་པར་དུ་བསྐྲུན། ཤོག་ངོས52ན་གསལ།
②དོན་གྲུབ་རྒྱལ། 《དཔལ་དོན་གྲུབ་རྒྱལ་གྱི་གསུང་འབུམ།》པོད་གཉིས་པ། མི་རིགས་དཔེ་སྒྲུན་ཁང་གིས་སྤྱི་ལོ1997ལོར་པེ་ཅིན་དུ་པར་དུ་བསྐྲུན། ཤོག་ངོས193-194ན་གསལ།
③རང་སྒྲ། 《འཕོ་འགྱུར》སྤྱི་ལོ་1998ལོའི་《སྦྲང་ཆར》དེབ་དང་པོའི་ཤོག་ངོས15ན་གསལ།
④དོན་གྲུབ་རྒྱལ། 《དཔལ་དོན་གྲུབ་རྒྱལ་གྱི་གསུང་འབུམ།》པོད་གཉིས་པ། མི་རིགས་དཔེ་སྒྲུན་ཁང་གིས་སྤྱི་ལོ1997ལོར་པེ་ཅིན་དུ་པར་དུ་བསྐྲུན། ཤོག་ངོས156ན་གསལ།
⑤དོན་གྲུབ་རྒྱལ། 《དཔལ་དོན་གྲུབ་རྒྱལ་གྱི་གསུང་འབུམ།》པོད་གཉིས་པ། མི་རིགས་དཔེ་སྒྲུན་ཁང་གིས་སྤྱི་ལོ1997ལོར་པེ་ཅིན་དུ་པར་དུ་བསྐྲུན། ཤོག་ངོས318ན་གསལ།
⑥རྡོ་རྗེ་མཁར། སྤྱི་ལོ་1984ལོའི་《སྦྲང་ཆར》དེབ་གསུམ་པ་ན་གསལ།
རྩོམ་པ་པོ་ངོ་སྤྲོད།
བཀྲ་བྷ། (1963- )སྐྱེས་ཡུལ་མཚོ་སྔོན་ཞིང་ཆེན་གུང་ཧོ་རྫོང་། ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་དགེ་རྒན་ཆེན་མོ་གཞོན་པ་ཡིན།


text:
པཎ་ཆེན་རིན་པོ་ཆེ་མཆོག་གི་འཁྲུངས་སྐར་སྲུང་བརྩི་༢༨པ།
༢༠༡༧།༠༤།༢༦ཉིན་སྤེལ། ང་ཚོའི་བླ་མ་ནི་ང་ཚོས་བདག་པོ་རྒྱག་པའི་དབང་ཆ་སྤྲད་དགོས་ཀྱི་འདུག་ཅེས་རྒྱ་ནག་ལ་འབོད་སྐུལ་ཞུ་རྒྱུ་ཡིན། ཞེས་ས་གནས་ཚོག་གཞོན་གྱིས་བརྗོད་སོང་།
ཁ་སང་སྔ་དྲོའི་ཆར། བོད་ཀྱི་གཞུང་འབྲེལ་མ་ཡིན་པའི་ཚོགས་པ་གསུམ་གྱི་གོ་སྒྲིག་འོག བཞུགས་སྒར་ངྷ་སའི་གོས་ཐུང་གཞུང་ལམ་གྱི་སུམ་མདོ་རུ་ལས་འགུལ་ཞིག་སྤེལ་བ་དང་། དེ་ནི་རྒྱ་ནག་དམར་པོའི་གཞུང་གིས་རྒྱ་ནག་གི་བཙོན་འོག་ཏུ་དགོངས་ལོ་དྲུག་ནས་བཟུང་སྟེ། བཙན་འཁྲིད་བཙོན་འཇུག་བྱས་པའི་༧པཎ་ཆེན་སྐུ་ཕྲེང་༡༡པ་དགེ་འདུན་ཆོས་ཀྱི་ཉི་མ་མཆོག་གི་འཁྲུངས་སྐར་དང་སྟབས་བསྟུན། ཡང་སྲིད་མཆོག་མྱུར་དུ་གློད་གྲོལ་བྱེད་པའི་འབོད་སྐུལ་ཞུ་ཞོར། ལོ་ན་མ་སོན་པ་དང་ཉེས་མེད་བཙན་འཁྲིད་བཙོན་འཇུག་བྱས་པར་ངོ་རྒོལ་གྱིས་ས་ཡིག་བསྡུ་རུབ་བྱས་སོང་།
སྐབས་དེར་འདི་ག་གསར་ཁང་གིས་ས་གནས་གཞོན་ནུའི་ཚོགས་གཞོན་བུད་མེད་ཉི་མ་ལགས་སུ་ལས་འགུལ་འདིའི་སྐོར་ནས་བཅར་འདྲི་ཞུས་པར། མོས་བརྗོད་དོན། "ང་ཚོ་ཚོགས་པ་གསུམ་གྱི་ངོས་ནས་པཎ་ཆེན་རིན་པོ་ཆེ་དགོངས་ལོ་༢༨སོན་པའི་འཁྲུངས་སྐར་སྲུང་བརྩི་ཞུས་ཤིང་། དེ་ནི་དགའ་དགའ་སྤྲོ་སྤྲོ་བྱེད་དགོས་པ་ཞིག་རེད་དེ། རིན་པོ་ཆེ་འཁྲུངས་ནས་བཟུང་ང་ཚོའི་མིག་གིས་མཐོང་ས་དང་མཇལ་བའི་གོ་སྐབས་ཅི་ཡང་མེད་པར་རྒྱའི་བཙོན་འོག་ཏུ་བཞུགས་པ་ནི་སྐྱོ་དགོས་པ་ཞིག་རེད། ཡིན་ནའང་། པཎ་ཆེན་རིན་པོ་ཆེ་མཆོག་མ་འོངས་པར་ང་ཚོས་དངོས་སུ་རྩེ་པོ་ཏ་ལར་གདན་དྲངས་ཏེ། སྐུའི་འཁྲུངས་སྐར་སྲུང་བརྩི་དང་མི་མང་མཉམ་དུ་ལྷན་འཛོམས་ཡོང་བའི་རེ་བ་དང་དམིགས་ཡུལ་བཅངས་ནས་ང་ཚོས་དགའ་སྤྲོ་སྐྱོ་གསུམ་གྱི་ངང་ལས་འགུལ་འདི་སྤེལ་བ་ཡིན། " ཅེས་དང་།
གཞན་ཡང་གསར་འགོད་པས་མུ་མཐུད་དུ་འཁྲུངས་སྐར་ཉིན་མོ་འདི་བརྒྱུད་དེ་རྒྱ་ནག་ལ་འབོད་སྐུལ་ག་རེ་ཞུ་རྒྱུ་ཡོད་པའི་དྲིན་ལན་དུ། མོས་བརྗོད་དོན། "པཎ་ཆེན་རིན་པོ་ཆེ་མཆོག་ནི་བོད་ཀྱི་བླ་ན་མེད་པའི་དབུ་འཁྲིད་གཉིས་པ་ཆགས་ཡོད་པ་དང་། བོད་མི་ཚང་མ་ཁོང་ཉིད་ལ་མཇལ་བའི་འདོད་པ་ཡོད་པས་ན། རྒྱ་ནག་གཞུང་གིས་གང་མགྱོགས་གློད་གྲོལ་བཏང་སྟེ། ང་ཚོའི་བླ་མ་ནི་ང་ཚོས་བདག་པོ་རྒྱག་པའི་དབང་ཆ་སྤྲད་དགོས་ཀྱི་འདུག་ཅེས་འབོད་སྐུལ་ཞུ་རྒྱུ་ཡིན།"ཞེས་འགྲེལ་བརྗོད་གནང་སོང་།
དེ་ཡང་གོང་ཚེས་ཉིན་བོད་ཀྱི་ས་གནས་གཞོན་ནུ་དང་བོད་ཀྱི་ས་གནས་བུད་མེད། བོད་རང་བཙན་སློབ་ཕྲུག་ཚོགས་པ་གསུམ་མཉམ་རུབ་ཀྱིས་ངྷ་སའི་གཞུང་ལམ་སུམ་མདོ་རུ་པཎ་ཆེན་ཡང་སྲིད་མཆོག་གི་ཡོངས་ཁྱབ་སྐུ་པར་གཅིག་ཡོད་པ་དེ་བོད་ཀྱི་རྒྱལ་དང་མཉམ་དུ་སྒྲིག་གཤོམ་བྱས་ཤིང་། སྐད་སྦུག་ལས་བོད་དབྱིན་ཧིན་གསུམ་ཐོག་ཏུ། བཙོན་འོག་གི་པཎ་ཆེན་རིན་པོ་ཆེ་མཆོག་གི་འཁྲུངས་སྐར་སྲུང་བརྩི་དང་སྦྲགས་མྱུར་དུ་གློད་གྲོལ་བྱེད་དགོས་པའི་འབོད་སྐུལ་དང་ཁོང་གི་སྐུ་འཚོ་བཞུགས་གང་ཡོད་ཀྱི་ལན་འདེབས་གསལ་བོ་བྱེད་དགོས་པ། རྒྱ་ནག་གིས་པཎ་ཆེན་རིན་པོ་ཆེ་མཆོག་གཙོས་བོད་ཀྱི་ཉེས་མེད་བཙོན་མ་མང་པོ་ཞིག་ལ་སྡུག་སྦྱོང་མནར་གཅོད་བཏང་སྟེ། ཁྲིམས་མུན་གྱི་ནག་ཁུང་དུ་བཅུག་ཡོད་པ་དེ་དག་གློད་གྲོལ་དགོས་པའི་འབོད་སྐུལ་ཞུ་སྐབས་སུ། རང་རིགས་གཙོས་ཕྱི་རྒྱལ་ཡུལ་གྲུ་ཁག་གི་མི་མང་པོས་དོ་སྣང་དང་ས་ཡིག་རྒྱག་པ། སྐད་ཆ་འདྲི་བ་སོགས་ཀྱི་ལས་འགུལ་འགྲོ་བཞིན་པ་བཅས།།
གསར་འགོད་པ་ཆོས་ཉིད།